މުޅި އުމުރަށްވެސް ލޯބި ވާނަމެވެ…… (7 ވަނަ ބައި) | Esfiya - Dhivehi Vaahaka Site\nލޯބި June 13, 2013\nމުޅި އުމުރަށްވެސް ލޯބި ވާނަމެވެ…… (7 ވަނަ ބައި)\nއެހެންވެ ދެވަނަފަހަރަށްވެސް އަހަރެން ތޫދެކެ ލޯބިވާވާހަކަ ބުނީމެވެ. ތޫއަހަރެންގެ މީހަކަށް މުޅިއުމުރަށް ހަދަން ބޭނުންވާ ވާހަކަ ބުނީމެވެ. ތޫއާއި އެންމެ ފުރަތަމަ ބައްދަލުވީ ދުވަހުން ފެށިގެން ހުރިހާ ވާހަކައެއްވެސް ކިޔައިދިނީމެވެ. އަހަންނަށް ހީވީ އެއްނޭވައިން ހުރިހާ ވާހަކައެއް ކިޔައިދެވުނުހެންނެވެ. ހިތް އަވަސްވެފައިވާލެއް ބޮޑުކަމުންނެވެ. ލޯބިވާވާހަކަ ދުލާއިހަމަޔަށް ގެނެވުމުން އަހަރެންގެ ހިތަށް ވަރަށް ހިންހަމަޖެހުން ލިބުނެވެ. ނަމަވެސް އެހާވަރަށް ހިތް ނުތަވަސްވެސް ވިއެވެ. ތޫގެ ޖަވާބެއް ނޭނގޭތީއެވެ. އަހަރެން އިންތިޒާރުކުރަމުން ދިޔައީ ތޫގެ ޖަވާބަކަށެވެ.\nއަހަންނަށް ސިހިފައި ލޯހުޅުވާލެވުނީ ފްލައިޓަށް އެރި ލޮޅުންގަނޑަކުންނެވެ. އަހަރެން ބޭރުބަލާލީމެވެ. އަނދިރިކަމުން ތަނެއް ފެންނަވަރުނުވިޔަސް ގަދަޔަށް ވިދަމުންދިޔަކަން އެނގުނެވެ. ވިދުވަރުގެ އަލިން ކޮޅިގިނަވެފައި ވާރޭވެހެމުން ދިޔަކަންވެސް އަހަންނަށް އެނގުނެވެ. އެވަގުތު ކެބިންކުރޫއެއް އައިސް އަހަރެން ކައިރީގައި އެއްވެސް އެއްޗެއް ބޭނުންތޯއޭ އަހާލިއެވެ. އަހަރެން ހަމައެކަނި ފެއްތައްޓަކަށް އެދުނީމެވެ. ގަޑިބަލާލުމުން ފްލައިޓް ޖައްސަން ކައިރިވެއްޖެކަން އަހަންނަށް އެނގުނެވެ.\nމާގިނައިރުތަކެއްނުވެ ފްލައިޓް ލަންކާގެ ބަންޑާރަނައިކް އެއަރޕޯޓުގައި ޖެއްސިއެވެ. މެލޭޝިޔާއަށް ދާން ފުރުންއޮތީ އަދި ތިންގަޑިއިރު ފަހުންކަމަށް ވުމާއިއެކު ފަސިންޖަރުންނަށް ޖެހުނީ ލޮބީގައި މަޑުކޮށްލާށެވެ. އެތާގައި އަހަރެން ބޭރަށް ނޮގޮސް މަޑުކޮށްލީ އަހަރެން އިތުރުކަމެއް ކުރާހިތް ނުވާތީއެވެ. ބަނޑުހައިވިޔަސް އަހަރެންހުރީ ކާހިތް ނުވެފައެވެ. އެހެންމީހުން އެކިއެކި ކަންކަމުގައި ބޭރަށް ނުކުމެ އުޅުނެވެ. ލޮބީ ފިނިކަމުން އަހަރެން ހުރީވެސް ކުޑަކޮށް ފިނިވެފައެވެ. އަހަރެން ގޮސް ޖައްސާލީ އެންމެ ފަހަތުގައި ހުރި ސޯފާބަރީގައެވެ. ކުރާނެ އިތުރު ކަމެއް ނެތުމާއިއެކު އަހަރެން ލެޕްޓޮޕް ނަގައިގެން ހުޅުވާލީ ވަގުތު ކުރުކޮށްލުމުގެ ގޮތުންނެވެ. ނަމަވެސް ޑެކްސްޓޮޕްގައި އިން ތޫގެފޮޓޯ ފެނުމާއިއެކު އަހަރެން ހުއްޓުން އެރިއެވެ. އިތުރުކަމެއް ކުރާހިތެއް ނުވިއެވެ. އެރީތިކަމަށް ހިތާއިހިތުން ތަޢުރީފުކުރަމުން އެމޫނަށް ބަލަހައްޓައިގެން އަހަރެން އިނދެވުނެވެ. އިނދެވުނީ ކިހާއިރެއް ވަންދެން ކަމެއްވެސް ނޭނގެއެވެ. އަހަންނަށް ހީވީ ތޫ އަހަރެންގެ ކުރިމަތީގައި ހެވިލާފައި އަހަންނާއި ދިމާލަށް ބަލަހައްޓައިގެން އިންހެންނެވެ. ހަގީގަތެއް ނޫންކަން އެނގުނީ ކައިރިންދިޔަ ކުޑަކުއްޖަކު ފައިގައި އަޅާފައި ވެއްޓުމުންނެވެ. ވެއްޓުނުހާ އަވަހަށް އެކުއްޖާ ތެދުވެގެން ހިނގައިގަތެވެ. އެކުއްޖާގެ މީހުން ދުރުގައި ހީ…ހީފައި ބަލަންތިއްބެވެ. އަހަރެންގެ މޫނަށްވެސް ކުޑަ ހިނދުކޮޅަކަށްނަމަވެސް ހިތުންވުމުގެ އަސަރު ފާޅުވިއެވެ. އެކުޑަ މައުސޫމު ކުއްޖާގެ ހަރަކާތްތައް ފެނުމުންނެވެ. އެއަށްފަހު އަހަރެން ފެންކަޅިވިއެވެ. ތޫއަށް ބަލާލުމުންނެވެ. އަހަރެންގެ ފެންކަޅިވެފައިވާ މޫނުން އަހަރެންގެ ހިތުގެ ހާލަތު ރީއްޗަށް ފެންނަމުންދިޔައެވެ. އަހަރެން މަޑުމަޑުން ތޫގެ މޫނުގައި އަތް ކާއްތާލީމެވެ. ތުންފަތާއިހަމަޔަށް އަތްގެނެސް އަހަންނަށް ހުއްޓެވުނެވެ. މަޑު ފިޔާތޮށިކުލައިގެ އެތުންފަތުގައި އަހަންނަށް ހީވީ ހަގީގަތުގައިވެސް އަހަންނަށް ބީހެވުނުހެންނެވެ. އަހަރެންގެ ހުރިހާ އިސްތައްޓެއް ކޮޅަށްޖެހުނެވެ. ހިތުގެ ވިންދު އަވަސްވިއެވެ. އަހަރެންގެ ހަނދާނަށް އައީ ތޫއާއިއެކު އަހަރެން ހޭދަކުރި އުފާވެރި ވަގުތުކޮޅެއްގެ ހަނދާނެވެ. އެއީ ދުވަހަކު އަހަރެން ހިތުން ފިލައިގެން ނުދާނޭ ވަގުތުކޮޅެކެވެ. ހަމައެކަނި އެވަގުތުކޮޅުގެ ހަނދާނުގައިވެސް އަހަރެން މުޅިއުމުރު ހޭދަކޮށްލަފާނަމެވެ. އެއީ އަހަރެންގެ ހަޔާތުގައި މިހާތަނަށް ލިޔެވިގެންދިޔަ އެންމެ ފޮނި ހަނދާނެވެ. އަދި ކުރެވުނު އެންމެފޮނި އިހުސާސްވެސްމެއެވެ.\nތޫގެ ޖަވާބެއް ލިބޭތޯ އަހަރެން ފަސްވަރަކަށް މިނިޓްވަންދެން އިނީމެވެ. އޭރު އަހަރެންގެ ހިތް އާދަޔާ ޚިލާފަށް ތެޅެމުންދިޔައެވެ. އިމްތިޚާނެއް ބޯމަތިވުމުން ކުރާކަހަލަ އިޙުސާސެއް އަހަންނަށް ކުރެވެމުންދިޔައެވެ. ހިތާއިހިތުން ތޫ އަހަރެންގެ ލޯބި ގަބޫލުކުރުމަށްއެދި އަހަރެން ދުޢާވެސް ކުރީމެވެ. ތޫގެ ފަރާތުން ލިބުނު ހަމަހިމޭކަމުން އަހަރެންގެ ހިތުގައި ނޭނގޭ ބިރުވެރިކަމެއް އުފެދުނެވެ. އަހަރެން މަޑުމަޑުން އެނބުރި ތޫއަށް ބަލާލީމެވެ. ތޫއިނީ ލެނގިލައިގެން އިން ދަނގަޑުގައި ބޯޖައްސާލައިގެން ދެލޯމަރައިގެންނެވެ. އެމޫނުމަތިން އެއްވެސްކަހަލަ ހާސްކަމެއް، ނުތަނަވަސް ކަމެއް އަދި ހިންހަމަނުޖެހުމުގެ އަސަރެއްވެސް ފެންނާކަށް ނެތެވެ. އަހަރެން އިރުކޮޅަކު ތޫއަށް ބަލަންއިނީމެވެ. އިނދެފައި މަޑުމަޑުން ތޫއަށް ގޮވާލީމެވެ. ތޫގެ ފަރާތުން އެއްވެސް ޖަވާބެއް ނުލިބުނެވެ. އަހަރެން ދެވަނަފަހަރަށްވެސް ގޮވީމެވެ. ޖަވާބެއް ނުލިބުނެވެ. ދެން އަހަރެން މަޑުމަޑުން ތޫގެ ކޮނޑުގައި ހިފާ ތަޅުވާލީމެވެ. ތޫއިނީ ނިދާފައެވެ. އަހަންނަށް ފުންނޭވާއެއްލެވުނެވެ. އަދި އެހާމެ މާޔޫސްވެސްވިއެވެ. އަހަރެން ދެއްކި އެއްވެސް ވާހަކައެއް ތޫއަށް އަޑުނީވުމުންނެވެ. އެހާމެ ރަނގަޅު ވަގުތެއްގައި، އެހާމެ މަސައްކަތުން ހިތްވަރުކޮށްފައި ހިތުގައިވާ ހުރިހާ އެއްޗެއް ބުނެވުނުއިރު އަޑުއިއްވަން ބޭނުންވިމީހާއަށް އެއްވެސްއެއްޗެއް އަޑެއްނީވުނެވެ. ތަޤުދީރު އަހަންނާއި ކުރަނީ ކޮންކަހަލަ ސަމާސާއެއްބާއޭ އަހަރެންގެ ހިތަށް އެރިއެވެ. އަހަރެންގެ ނަސީބާއިމެދު އަހަރެން ދެރަވިއެވެ. ދެން އެފަދަވަގުތެއް ލިބޭނެބާވައޭ އަހަންނަށް ހިތާއިހިތާއި ސުވާލުކޮށްލެވުނެވެ. އަހަންނަށް ބަލާލެވުނީ ދިމާކުރިމަތިން ފެންނަން ހުރި ހަނދަށެވެ. އެވަގުތު ހަނދު ވިލާކޮޅަކާއި ނިވާވެލިއެވެ. ހަނދުވެސް އަހަރެންގެ ނަސީބާއިމެދު މަލާމަތްކުރަމުން ފިލީބާއޭ އަހަރެންގެ ހިތަށްއެރިއެވެ.\nމާޔޫސްވެފައިވާ ނަޒަރަކުން އަހަރެން އަނެއްކާވެސް ތޫއަށް ބަލާލީމެވެ. ނިދާފައިވާއިރު އެމައުސޫމު މޫނުގެ ރީތިކަން ދެގުނައަށް ރީއްޗެވެ. އަހަރެންގެ މޫނުމަތިން މާޔޫސްކަން ފިލައިގެންދާކަށް މާގިނަވަގުތެއް ނުނެގިއެވެ. އެއަށްވުރެ އެމޫނުގެ ޖާދޫ މާވަރުގަދައެވެ. އަހަރެން ތޫއަށް ބަލަހައްޓައިގެން އިންދާ ތޫ ވެއްޓެން އުޅޭހެން ދެފަހަރަކު ހީވިއެވެ. އެގޮތަށް ވެއްޓި ތޫގެ އަރާމު ނިދިގަނޑު ހަލާކުވާކަށް އަހަރެންގެ ހިތެއް ނޭދުނެވެ. އެހެންވެ ނުކެރިފައި ހުރެވެސް އަހަރެން މަޑުމަޑުން ކައިރޔަށް ޖެހިލާފައި ތޫގެ ބޯގެނެސް އަހަރެންގެ ކޮނޑުމަތީގައި ބާއްވާލީމެވެ. ތޫއަށް ހޭނުލެވުނުކަން ނަސީބެވެ. އެހެންނޫންނަމަ އެފަދަ އުފާވެރި ވަގުތުކޮޅެއް ތޫއާއިއެކު ހޭދަކޮށްލަން ނުލިބުނީހެވެ. ތޫ ހަމަޖެހިލައިގެން ރީއްޗަށް ނިދާލާފައި އޮތެވެ. ގައިމަތީގައި އަޅާފައިވާ ފޮތިގަނޑުން ބައެއް ނެގިފައި އޮތުމާއިއެކު އަހަރެން އޯގާތެރިކަމާއިއެކު އެނަގާ ތޫގެ ހަށިގަނޑުގައި އޮޅާ ރަނގަޅަށް ނިވާކުރީމެވެ. ފިނިވެގެންވެސް ތޫގެ އަރާމު ނިންޖަށް އުނދަގޫ ވެދާނެތީއެވެ. އަހަންނަށް ބަލާލެވުނީ ތޫގެ މޫނަށެވެ. ނިދީގައިވެސް އެމޫނުމަތިން ހިނިތުންވުމުގެ އަސަރު ފާޅުވާން ހުއްޓެވެ. އަހަންނަށް ހިތާއިހިތުން އެހިތްގައިމުކަމަށް ތަޢުރީފުކޮށްލެވުނެވެ. އެހާކައިރިން ތޫގެ މޫނުފެނުމާއިއެކު އަހަރެން ގައިން ހީބިހިނެގިއެވެ. ބުނެދޭން ނޭނގޭ ކަހަލަ ފޮނި އިހުސާސްތަކެއް ކުރެވެމުންދިޔައެވެ. އެއިޙުސާސްތައް ކޮންޓްރޯލް ކުރަންވެސް އުނދަގޫވިއެވެ. ނުވާންވީ ކީއްވެހެއްޔެވެ؟ އަހަރެން ހިތާއި ފުރާނައިން ލޯބިވާ ފަރިކަމަނާ އޮތީ އަހަރެންގެ ކޮނޑުމަތީގައި އަރާމު ފުންނިންޖަކުން ނިދާފައެވެ. އޭނާގެ ހަށިގަނޑުވަނީ އަހަރެންގެ ހަށިގަނޑާއި ޖެހިފިތިފައެވެ. ވައިރޯޅިއަކަށްވެސް އެދޭތެރެއިން ނުދެވޭހާ ވަރަށެވެ. އެހަށިގަނޑުގެ ލުއިމީރުވަސް އަހަރެންގެ ނޭފަތުގައި ޖެހިޖެހި ހުއްޓެވެ. ބޭއިޚްތިޔާރުގައި އަހަންނަށް ތޫގެ މޫނުމަތީގައި ވަޔާއިއެކު ބީހެމުންދިޔަ ކުރުއިސްތަށިތައް އެއްފަރާތް ކޮށްލެވުނެވެ. އެއާއިއެކު އެރީތިކަމަށް ގެއްލިފައި އިނދެ މަޑުމަޑުން އަހަންނަށް އެރީތި ދޮންޖަންބެއްފަދަ ކޯތާފަތުގައި އަތުގެ ނުފުށުން ބީހިލެވުނެވެ. އެވަގުތު ތޫ ކުޑަކޮށް ތެޅިލިއެވެ. އަހަންނަށް ކުރެވުނުކަންތައް އިހުސާސްވީ ދެނެވެ. ވަގުތުން އަހަރެން އަނެއްފަރާތަށް އެނބުރުނީމެވެ. އަހަރެން ވަރަށް ލަދުގަތެވެ. އެހާމެ ދެރަވެސްވިއެވެ. ތޫގެ ހުއްދަޔާއިނުލައި އަހަންނަށް އެމޫނުގައި ބީހިލެވުމުންނެވެ. އެއީ ގޯހެކެވެ. އެފަދަ ކަމެއް ކުރާކަށް އަހަރެން ބޭނުމެއްނޫނެވެ. ހިތުތެރޭގައި އުތުރިއަރަމުންދިޔަ ޝައިތާނާގެ ވަސްވާސްތަކުން ހިތް މައިތިރި ކުރަން އަހަރެން މަސައްކަތް ކުރީމެވެ. އެހެން ޚިޔާލުތަކުން ސިކުޑި ބަރުކުރެވޭތޯ މަސައްކަތް ކުރަމުންނެވެ.\nއަހަރެން ސިހުނީ ދާދި ކައިރިން ފޯނެއްގެ އަޑުހަރު ރިންގުގެ އަޑަށެވެ. ބަލާލިއިރު ކުރިމަތީގައި އިން މަންމައުމުރުގެ އަންހެނެއްގެ ފޯނު ރިންގްވީއެވެ. އެއަޑަށް އެތަނުގެ އެންމެންގެ ސަމާލުކަން ދަމައިގަތެވެ. އެއީ ރިންގްޓޯންއަކަށްއިނީ ނައިފަރު ދޮހޮއްކުގެ ރީތި މުސްކުޅިލަވައަކަށް ވީތީ ކަންނޭނގެއެވެ. އެމީހާ އެންމެނަށް ބަލާލާފައި ލަދުން ހިނިތުންވެލިއެވެ. އަދި ފޯނާއި ކުޅެން ފެއްޓިއެވެ. އޭރުވެސް އަހަންނަށް އިނދެވުނީ ތޫގެ މޫނުގައި އަތްލީގޮތަށެވެ. ވަގުތު ފާއިތުވީވަރު އަހަންނަށް އެނގުނީ ގަޑިޔަށް ބަލާލުމުންނެވެ. މަންމަޔަށް ގުޅަންވެސް ހަނދާންވީ އެވަގުތުއެވެ. އަދި ފާޚަނާޔަކަށް ދާންބޭނުންވެފައިވާ ވަރުވެސް އިޙުސާސްވީ ދެނެވެ. އަހަރެން ލެޕްޓޮޕް ލައްޕާލަމުން ދަބަހަށްލީމެވެ. ފޯނަށްބަލާލިއިރު ފޯނުއޮތީ ފްލައިޓްމޯޑަށް ލީގޮތަށެވެ. އަހަރެން މަންމަގެ ނަންބަރަށް ޑައިލްކުރަމުން ލޮބީއިން ބޭރަށް ނުކުތީމެވެ. އަދި މަންމަޔާއި ވަހަކަދައްކަން ކުޑައިރުކޮޅަކު މަޑުކޮށްލާފައި ފާޚަނާޔާއި ދިމާލަށް މިސްރާބުޖެހީމެވެ.\nއަހަރެން އެނބުރި ލޮބީއަށްއައީ ކައިގެންނެވެ. ކާހިތްނުވެފައި ހުރެވެސް ކެއީ ހަށިގަނޑު ވަރުބަލިވުމުން ސަލާމަތް ކުރުމަށްޓަކައެވެ. ލޮބީތެރެއިން ނުދަންނަ ފިރިހެން ކުއްޖަކު އަހަންނާއި ވާހަކަދެއްކިއެވެ. އެކުއްޖާއިނީ އަހަރެން ކުރިންއިންތަނުގައި އިށީދެނގެންނެވެ. ކައިރީގައި އަހަރެންވެސް ޖައްސާލުމާއިއެކު ހިނިތުންވެލާފއި އެކުއްޖާ ވާހަކަދެއްކީއެވެ. ރަޚްމަތްތެރި ގޮތަކަށް ވާހަކަދެއްކުމުން އަހަރެންވެސް ވާހަކަދެއްކީމެވެ. އެކުއްޖާވެސް ދަތުރުކުރީ އެކަނި ކަމަށްވުމާއިއެކު ރަޚްމަތްތެރި ވެލަންވެގެން ވާހަކަދެއްކީއެވެ. އެއީ ހައިކަލްކިޔާ ދިވެހި ކުއްޖެކެވެ. އެކުއްޖާގެ ވާހަކައިން އެއީ މެލޭޝިޔާގައި ކިޔަވަންއުޅޭ އަހަންނާއި އެއްއުމުރެއްގެ ކުއްޖެއްކަން އެނގުނެވެ. ހައިކަލް އަހަންނާއި ވަރަށްގިނަ ވާހަކަތައްދެއްކިއެވެ. އެއީ މަޖާމިޒާޖެއްގެ ހިންހެޔޮ، އަޚްލާގް ރަނގަޅު ކުއްޖެއްކަން އޭނަގެ ވާހަކަތަކުން އެކުޑަ ވަގުތުކޮޅުގެ ތެރޭގައި އަހަންނަށް އެނގުނެވެ. އަހަރެން އޭނަގެ ވާހަކަތަކާއި ވަރަށް ގަޔާވިއެވެ. އަހަރެންގެ ހިތާމަތަކަށް ކުޑަ ލުޔެއް ލިބުނުހެން ހީވީމައެވެ. އަހަރެން ވަރަށް ނިހާލުމެންމަތިން ހަނދާންވިއެވެ. ދިރިއުޅުމުގެ ހުރިހާ އެއްޗެއް ދޫކޮށްލާފައި އަހަރެން މެލޭޝިޔާއަށްދަނީ އާދިރިއުޅުމެއް ފެއްޓުމުގެ ބޭނުމުގައެވެ. އެގޮތުން އަހަރެން ޖެހޭނީ އާރައްޓެހިންވެސް ހޯދާށެވެ. ހައިކަލްއަކީ ރައްޓެއްސެއްގެ ގޮތުގައި ދެކެން ރަނގަޅު ޒުވާނެކެވެ. ހައިކަލް ކިތަންމެ ގިނަ ވާހަކައެއް ދެއްކިޔަސް އަހަރެން މާގިނަ ވާހަކަތަކެއް ނުދައްކަމެވެ. ހައިކަލްގެ ސުވާލުތަކަށް ކުރުޖަވާބުދިނީމެވެ. އެއީ ނުދަންނަ މޫނަކަށް ވުމާއިއެކު އޭނަޔާއި ހިއްސާކުރާކަށް އަހަންނަށް މާގިނަވާހަކަތަކެއް ނޭނގުނެވެ. ……………… (ނުނިމޭ)\nTags: ހިތާމަ އެކަނިވެރިކަން ލޯބިވާ\nކަނޑުފެން (ފަސްވަނަ ބައި) KanduFen (P-5)\nބިރުވެރި އެހެނިހެން ލޯބި October 26, 2015\nލޯބި April 16, 2016\nތެދުވެރި ހިތަކުން ލޯބިވީމެވެ. ( 8 ވަނަ ބައި )\nލޯބި August 17, 2016\nމި ހިތުން މަޤާމޭ މި ދެނީ 4\nލޯބި October 22, 2020\nއިންތިޒާރުގައި ހުންނަމޭ ލޯބިން 1\nހިތާމަ މަޖާ ލޯބި October 11, 2017


SunOnline: Thinadhoo gai maruvi Madaveli meehaa Covid-19 ah Negative\nތިނަދޫގައި މަރުވި މަޑަވެލި މީހާ ކޮވިޑް-19އަށް ނެގެޓިވް\nގދ. މަޑަވެލި: --\nގދ. ތިނަދޫގައި ހުންނަ އަބްދުއްސަމަދު މެމޯރިއަލް ހޮސްޕިޓަލުގައި ފަރުވާދެމުން ދަނިކޮށް މީގެ ދެ ދުވަސް ކުރިން މަރުވި އުރުމުން ދުވަސްވީ މީހާގެ ކޮވިޑް ޓެސްޓު ނެގެޓިވް ކަމަށް އާއިލާ އިން ބުނެފި އެވެ.\nމިމަހުގެ 28 ވަނަ ދުވަހު ތިނަދޫގައި މަރުވި މަޑަވެލި އާގެ، އުމުރުން 87 އަހަރުގެ ހަސަން އަހުމަދު ހޮސްޕިޓަލުގައި އެޑްމިޓް ކުރީ ސާރީ ކޭސް އެއް، ނުވަތަ ސިވިއާ އެކިއުޓް ރެސްޕިރޭޓަރީ އިންފެކްޝަނެއްގެ ގޮތުގައެވެ.\nހޮސްޕިޓަލުގެ ބަޔާނުގައި ބުނީ، ހަސަން މުހްއްމަދުގެ ސާމްޕަލް ނެގި ހިސާބުން ފެށިގެން އައިސީޔޫގެ ހުރިހާ މުވައްޒަފުން، އެޗްޕީއޭގެ ގައިޑްލައިންއާ އެއްގޮތަށް މުއައްޒަފުންގެ ސަލާމަތާއި ރައްކާތެރިކަމަށްޓަކައި އަޅަން ޖެހޭ ފިޔަވަޅުތައް އަޅާފައިވާކަމަށެވެ.\nރާއްޖެއިން ފުރަތަމަ ފަހަަރަށް ކޮވިޑް19 ޖެހިގެން އިއްޔެ ވަނީ މީހަކު މަރުވެފައެވެ. ރޭއިރާކޮޅު މަރުވެފައިވަނީ އުމުރުން 83 އަހަރުގެ އާމިނަތު އާދަމް އެވެ. އޭނާ މަރުވީ، ކޮވިޑަށް ޕޮޒިޓިވް ވެފައި ވޭތޯ ބެލުމަށް ސާމްޕަލް ނަގާފައިވަނިކޮށް، ޓެސްޓުގެ ނަތީޖާ ނުލިބި އުޅެނިކޮށެވެ.\nރާއްޖެއިން މިހާތަނަށް 280 މީހުން ވަނީ ކޮވިޑަށް ޕޮޒިޓިވް ވެފައެވެ.


ދުރުގާވުން ހިތް ނޭދޭ! (ސައްބީސްވަނަ ބައި) – Dhen.mv\nދުރުގާވުން ހިތް ނޭދޭ! (ސައްބީސްވަނަ ބައި)\nއަޒްކީ July 23, 2021 - 10:50 pm\nކުރިމަތީގައި ރާއިފާއި ޒިދާން ތަޅައިފޮޅަނީއެވެ. ޒައިނާއާއި މާދިހު ، އެމީހުން ދުރުކުރަން މަސައްކަތް ކުރަނީއެވެ. ކުޑަކުޑަ މާޒް ވެސް ބިރުގަނެފައި އެމަންޒަރު ބަލަން ހުއްޓެވެ. ނަމަވެސް އެއިން ކަމެއް ވާހެން ވެސް ތާޝާއަށް ހިއެއް ނުވެއެވެ. ދެފަރާތުން ބޮލުގައި ހިފަހައްޓައިލަމުން ތާޝާއަށް ހުރި ދިމާލުން ސޯފާގައި އިށީނދެވުނެވެ. ލެވެމުން ދިޔަ ފުން ނޭވާތަކާ އެކު ދެލޮލުން ހޯސްލައިފައި ކަރުނަ ފައިބަމުން ދިޔައެވެ.\nމާދިހު ރާއިފްގެ ގައިގައި ބައްދައިގެން ގޮސް ވަނީ އޭނާގެ ކޮޓަރިއަށެވެ. ޒިދާން ވެސް ހަމައަކަށް އެޅެން މަސައްކަތް ކުރަމުން ލައިގެން ހުރި ޓީޝާޓު ރަނގަޅުކޮށްލިއެވެ. އޭރު އެޓީޝާޓްގެ ބޮޑު ބައެއް ވަނީ ވީދިފައެވެ. ވަރުބަލިވެފައި ހުރި ޒައިނާ ނިތްކުރީގައި ހިފަހައްޓައިލިއިރު އޭނާގެ މުޅި ހަށިގަނޑުގައި ތުރުތުރު އަޅައެވެ. ޝަކުވާގެ ނަޒަރަކުން ޒިދާނަށް ބަލައިލީ އެފަދަ އަމަލެއް ޒިދާންގެ ފަރާތުން އުއްމީދު ކުރެވިފައި ނުވާތީއެވެ. ކުށް އިހުސާސްވެ ޒިދާން އިސްޖަހައިލީ ޒައިނާއާއި ނަޒަރު ސީދާކުރަން ނުކެރިގެންނެވެ. ޒިދާނާ ވާހަކަދައްކަން އުޅެފައި ވެސް މާޒް ރޯން ފެށުމުން ޒައިނާ މާޒް އުރައިގެން ގޮސް އޭނާގެ ކޮޓަރިއަށް ވަނެވެ. ޒިދާން ތާޝާއަށް ބަލައިލިއެވެ. އަދިވެސް ބޮލުގައި ހިފަހައްޓައިގެން ރޯންއިން ތާޝާ ކައިރިއަށް ޒިދާން އަވަސް އަވަހަށް ޖެހިލިއެވެ. ތާޝާގެ ކުރިމަތީގައި އެފަދަ ގޮތަކަށް ކަންތައް ކުރެވުމުން އޭނާ ދެރަވެ ލަދުގަތެވެ.\n" ވަރަށް ބޮޑަށް ސޮރީ ތާޝާ... އަހަރެން ހިއެއް ނުކުރަން ރާއިފް..."ޒިދާނަށް ފުރިހަމައެއް ނުކުރެވުނެވެ. ތާޝާ އަޑުން އަޑުނަގައިފައި ރޯންފެށީ ކުއްލިއަކަށެވެ. ޒިދާން ތާޝާ ގައިގައި އަތްޖަހައިލަން އުޅުނު ވަގުތު ތާޝާ ޖެހުނީ ދުރަށެވެ.\n" ތާޝާ ހުއްޓާލަބަލަ ޕްލީޒް..." ތާޝާ އެވަރަށް ރޯތީ ޒިދާން ކަންބޮޑުވިއެވެ. ހަދާނެ ގޮތް ހުސްވެފައި ތާޝާއަށް ބަލަހައްޓައިގެން އިނީއެވެ.\nޖީނާ އަނީކަށް ފުރަގަސްދީގެން ހުރިއިރު އެ ހިތް ތެޅެމުން ދިޔައީ ނުހަނު ބާރަށެވެ. ލެވެމުން ދިޔަ ނޭވާ ވަނީ އަވަސްވެފައެވެ. އަނީކަށް ދޭނެ ވަކި ޖަވާބެއް ޖީނާއަކަށް ނޭނގުނެވެ. އަނީކް އެ ކުރީ ސަމާސާއެއް ބާއޭ ވެސް ހިތަށް އެރިއެވެ. އަނީކް އައިސް އޭނާގެ ކުރިމަތީގައި ހުއްޓުނު ވަގުތު ޖީނާ އިސްޖަހައިލީ އަނީކާ ހަތަރުކަޅި ހަމަކުރަން ނުކެރިގެންނެވެ.\n" ޖީން އަހަރެންދެކެ ގަޔާވޭތަ؟" އަނީކް ކޮށްލި ސުވާލުން ޖީނާގެ ރަތްވެފައިވާ މޫނަށް ލޭކުލަ އަރައިލިއެވެ. ޖީނާގެ އެ އަމަލުން އަނީކަށް އިތުރަށް ޖީނާއާ ގަޔާ ވެވުނެވެ. އެވަރަށް ލަދުގަންނަ ކުދިން މިހާރު އުޅޭބާއޭ ހިތަށް އެރިއެވެ. ޖީނާއަށް ދޭނެ ޖަވާބެއް ނޭނގުނެވެ. އޭނާގެ އިހުސާސްތަކާ މެދު ޚުދު އޭނާއަށް ވެސް ޔަގީންކުރަން ދައްޗެވެ. ބަހެއް ނުކިޔައި ހުންނަން ފެށުމުން ޖީނާގެ އިހުސާސްތައް ހުންނާނެ ގޮތް އަނީކް ދެނެގަތެވެ.\n" އިޓްސް އޯކޭ ޖީން މިވަގުތު ޖަވާބެއް ނުދިނަސް.. ޖީން ބޭނުންވަރަކަށް ވަގުތު ނަގަންވީ.. އަހަރެން އުއްމީދު ކުރަނީ ޖީންގެ ޖަވާބު ލިބޭނީ އަހަރެން އުއްމީދު ކުރާފަދަ ގޮތަކަށް ކަމަށް..." އަނީކް ބުންޏެވެ. ޖީނާއަށް ކޮންމެވެސް ވަރެއްގެ ހިތްހަމަޖެހުމެއް ލިބުނީ ދެނެވެ. އަތު ތެރޭގައި އޮތް ފޯނު ރިންގުވާން ފެށީ އެ ވަގުތުއެވެ. ސްކްރީނަށް އަރާފައި އޮތީ ޒިދާންގެ ނަމެވެ.\n" އެމީހުން އައީ ކަންނޭނގެ.. ހިނގާ ދާން..." އަނީކަށް ބަލައިލުމެއް ވެސް ނެތި އައިކޮޅަށް ހިނގައިގަންނަމުން ޖީނާ ބުންޏެވެ. އަނީކްވެސް ޖީނާގެ ފަހަތުން ހިނގައިގަތެވެ.\n" އައީތަ؟ ގޭތެރޭގަ މިހިރީ މި ނިކުންނަނީ އިނގޭ" ސިޑިން ފައިބަމުން ޖީނާ ފޯނު ނެގުމަށް ފަހު ބުންޏެވެ.\n" ޖީން ވަރަށް ސަކަރާތް ވެއްޖެ..." އެކޮޅުން އިވުނު ޒިދާންގެ އަޑުގައި ވަނީ ކަންބޮޑުވުމެވެ. ޒިދާން ،ވީ ގޮތް ކިޔައިދިނުމުން ޖީނާ ވެސް ކަންބޮޑުވިއެވެ.\n" މިހާރު މިދަނީ ތިގެއަށް... ޕްލީޒް ތާޝާއަށް ރަނގަޅަށް ބަލާތި..." ޖީނާ އެހެން ބުނުމަށް ފަހު ފޯނުކަނޑައިލިއެވެ. އެ އަޑު ، ފަހަތުގައި ހުރި އަނީކަށް ވެސް އިވުނެވެ.\n" ޖީން ކިހިނެއްތަވީ.. ކަމެއް ގޯސްވީތަ.. ތާޝާ ރަނގަޅުތަ؟" އަވަސް ހިނގުމެއްގައި ދިޔަ ޖީނާއާ އަރާ ހަމަކުރަން މަސައްކަތް ކުރަމުން އަނީކް އަހައިލިއެވެ.\n" އަނީކް ތާޝާ ރަނގަޅެއް ނޫން... އަވަހަށް ހިނގާބަލަ ޒިދާން އުޅޭ ގެއަށް ދާން.." ޖީނާއަށް ހާސްވެފައި ބުނެވުނީ އެ ވަރަށެވެ. އަނީކް ވެސް އިތުރު ސުވާލުތައް ކުރަން ވަގުތު ބޭކާރު ނުކޮށް ދުވަމުން ކަހަލަ ގޮތަކަށް ގޮސް ކާރު ހުޅުވުމަށް ފަހު އަރާ އިށީނެވެ. އެއަށް ފަހު ޖީނާއަށް އާދެވޭން ވާއިރަށް ކާރު ސްޓާޓްކޮށްލިއެވެ. ޖީނާ ވެސް އަވަހަށް އަރާ އިށީނދެ ސީޓް ބެލްޓް އެޅުމާ އެކު އަނީކް ކާރު ކުރިއަށް ދުއްވައިލިއެވެ. ޒިދާންމެންގެ ގެއަށް ދާންވީ ގޮތް އަނީކަށް ކިޔައިދިނި ޖީނާއެވެ.\nކުޑައިރުކޮޅެއްގެ ތެރޭގައި ޖީނާއާއި އަނީކަށް ޒިދާންގެ ގެއަށް ދެވުނެވެ. އެ ދެމީހުން އެތެރެއަށް ވަންއިރު ގިސްލަމުން ދިޔަ ތާޝާ ކައިރީގައި ޒައިނާ ހުއްޓާލުމަށް ބުނަމުން ދިޔައެވެ. ކަންބޮޑުވެފައިވާ ހާލު ޒިދާން ހުރީ ދެކޮޅުދެކޮޅަށް ހިނގާލަހިނގާލައެވެ. ޖީނާ ފެނުމާ އެކު ތާޝާ އިންތަނުން ތެދުވެގެން ގޮސް ޖީނާ ގައިގައި ބައްދައިލިއެވެ. ތާޝާގެ ހާލަތު ފެނިފައި އަނީކް ވެސް ހުރީ ހައިރާން ވެފައެވެ. ޒިދާނަށް ބަލައިލިއިރު އޭނާ ހުރި ހާލަތު ފެނިފައި ކޮންމެވެސް ބޮޑުކަމެއް ވެއްޖެކަން އަނީކަށް އެނގުނެވެ. ޒިދާން އަނީކާއި ޖީނާއަށް ބަލައިލީ ކުށްވެރިއަކު ފަދައިންނެވެ.\n" ޖީން އަހަރެން މިތަނުން ގެންދޭ ޕްލީޒް.. އަހަރެން ބޭނުމެއް ނޫން މިތާ ހުންނާކަށް..." ތާޝާ ރޮމުން ބުންޏެވެ.\n" ތާޝާ ދޫންޔާ ހުއްޓާލަބަލަ ޕްލީޒް.. " ތާޝާގެ އިސްތަށިގަނޑުގައި ފިރުމަމުން ޖީނާ ބުންޏެވެ.\n" ނޫން ޖީން އަހަރެން ބޭނުމެއް ނޫން މިތާ އެންމެ އިރުކޮޅަކު ވެސް މަޑުކުރާކަށް... އަހަރެން ބޭނުމީ ގެއަށް ދާން... " ތާޝާ ރުއިން ހުއްޓައެއް ނުލިއެވެ.\n" ތާޝާ ހުއްޓާލަބަލަ.. ތާޝާ ތިހެން އުޅުނީމަ ޒިދާން ކިހާ ދެރަވާނެ... ރާއިފް އެ ބުނީ އެއްވެސް ހަޤީގަތެއް ނެތް ވާހަކައެއް..." ތާޝާ ހިތްހަމަޖައްސައި ދިނުމަށް ޓަކައި ޖީނާ ބުންޏެވެ.\n" ކިހިނެއް ވެގެންތަ މިއުޅެނީ ޒިދާން.. ތާޝާ ކީއްވެތަ އެ ވަރަށް އެރޮނީ" ތާޝާ އެވަރަށް ރޯތީ އަނީކަށް އަހައިލެވުނީ ހިތްހަމަނުޖެހިފައެވެ. ޒިދާން ހުރި ގޮތުން އަނީކަށް މާނަ ނެގުނީ ޒިދާނަށް ކޮންމެ ވެސް ކުށެއް ކުރެވުނީ ކަމުގައެވެ. އަނެއްކޮޅުން ތާޝާއަކީ އޭނާގެ އެންމެ ގާތް އެކުވެރިޔާއެވެ. ތާޝާއަށް ދެރަގޮތެއް ވާކަށް އޭނާ ނޭދެއެވެ.\nއަނީކްގެ ސުވާލަށް ޖަވާބު ދޭން ޒިދާން ޖެހިލުންވިއެވެ. ޒިދާނަށް ބަލައިލެވުނީ ތާޝާއަށެވެ. ގޮތް ހުސްވެފައިވާ މީހަކު ފަދައިން ޒިދާން ގޮސް ހުއްޓުނީ ޖީނާ ގައިގައި ބައްދައިގެން ހުރި ތާޝާ ކައިރީގައެވެ.\n" ތާޝާ ޕްލީޒް އާދޭސްކޮށްފަ ބުނަން ހުއްޓާލަބަލަ... ޕްލީޒް..." ތާޝާގެ ކޮނޑުމަތީގައި އަތް ބާއްވަމުން ޒިދާން ބުންޏެވެ. އެވަގުތު ކުއްލިއަކަށް ތާޝާ ޒިދާންގެ އަތްފޮޅުވައިލީ އެއްޗެއް ކަށި ޖަހައިގެން ފޮޅުވައިލާ ފަދަ ގޮތަކަށެވެ.\n"ތި މުޑުދާރު އަތުން އަހަރެން ގައިގައި އަތްނުލާތި.. ތީ އަހަރެންނަށް އެއްވެސް ރަހުމެއް ހުރި މީހެއް ނޫން..." ތާޝާ ރުއިން ރުޅިއަށް ބަދަލުވީ ކުޑަހިނދުކޮޅެއްގެ ތެރޭގައެވެ. ޒިދާނާ ދިމާލަށް ތާޝާ ބަލަމުން ދިޔައީ އަލިފާނުގެ ބެލުމަކުންނެވެ. އެހެން ނަމަވެސް އޭނާގެ ލޮލުން އޮހެމުން ދިޔަ ކަރުނައަށް ކުޑަ ވެސް ބަދަލެއް ނާދެއެވެ. ތާޝާގެ ދުލުން އެ ފަދަ ބަސްތަކެއް އިވިފައި އެތާ ތިބި އެންމެންނަށް ލިބުނީ ޝޮކެކެވެ. ވަކިން ހާއްސަކޮށް ޒިދާންގެ މޫނުމަތި ހުދު ކަފަކޮޅަކަށް ވެގެންދިޔައެވެ.\n" ތާޝާ ރާއިފް ދެއްކި ވާހަކަ ޤަބޫލުކުރީތަ.. އެއީ ހަޤީގަތެއް ނޫނޭ ތާޝާ.. ޤަބޫލުކޮށްބަލަ" ޒިދާން އެހެން ބުނިއިރު އެއަޑުގައި ވަނީ މޮޅިވެރިކަމެވެ.\n" ހުއްޓާލާ ޒިދާން.. ހަޤީގަތަކީ ކޮބައިކަން އަހަރެންނަށް ވަރަށް ރަނގަޅަށް އެނގޭ... އަހަރެން އެ ވާހަކަތައް ޤަބޫލު މިކުރީ ރާއިފް ބުނި ބުނުމަކަށް ނޫން.. އަހަރެންގެ މި ދެ ލޮލަށް އެ މަންޒަރު ފެނިފައި ހުރީމަ..." ތާޝާގެ ފަހު ޖުމްލައާ އެކު އެތާ ތިބި އެންމެނަށް ލިބުނީ ސިހުމެކެވެ. އެންމެންގެ ހިތަށް ވެސް އަރަމުން ދިޔައީ އެއް ސުވާލެކެވެ. ތާޝާގެ ހަނދާންތައް އެނބުރި އައީބާއެވެ؟\n" ތާޝާ ކީކޭތަ ތިކިޔަނީ؟؟ ކޮންމަންޒަރެއްގެ ވާހަކަތަ ތި ދައްކަނީ؟" ޖީނާ އަހައިލިއެވެ. އޭނާ ބޭނުންވީ އިތުރަށް ޔަގީންކުރާށެވެ.\n" ޖީން ވެސް އަހަރެންނަށް އޮޅުވައިލަން މަސައްކަތް ކުރަނީތަ؟ އަހަރެން ހަނދާންވެއްޖޭ ޖީން.. ރާއިފް އެބުނީ ހަމަ ރަނގަޅަށް.. އެ ރޭ އެމަންޒަރު އަހަރެންނާއި ރާއިފަށް އެއްކޮށް ފެނުނީ.. އަހަރެން ޖީން ކައިރީގައި ކިޔައިދިނީމެއްނު.. " ތާޝާ ރޮމުން ބުންޏެވެ. ޒިދާން ހުރީ ބުނާނެ ބަހެއް ނޭނގިފައެވެ. ތާޝާގެ ހަންދާންތައް އެނބުރި އައުމުން ވާންވީ އުފާކަމެއް ނޫނީ ދެރަކަމެއް ޖީނާއަކަށް ނޭނގުނެވެ.\n" ކޮން ރެއެއް؟ ކޮން މަންޒަރެއް؟ މިވާނުވާއެއް އަހަރެން ކައިރީގައި އެއްވެސް މީހަކު ބުނެދީފާނަންތަ؟" އަނީކް ހިތްހަމަ ނުޖެހިފައި އެހެން ބުނީ ތަންކޮޅެއް ބާރަށެވެ.\n" ނިކް އަހަރެން މިތަނުން ގެންދެބަލަ ޕްލީޒް.. ޒިދާނަކީ ބޮޑު މަކަރުވެރިއެއް.. އޭނާ އަހަރެންނަށް އޮޅުވައިލީ.. ޒިދާނާއި ޝާނާ ދޮންތައާ ދެމީހުން އަހަރެންނަށް އޮޅުވައިލީ..." ތާޝާ އަނީކް ކައިރިއަށް ޖެހިލަމުން ބުންޏެވެ. އޭރު ވެސް ތާޝާއަށް ގިސްލެވެއެވެ.\n" ކީކޭތަ ތާޝާ ތި ކިޔަނީ.. ޒިދާނާއި ޝާނާ؟" އަނީކް އަހައިލިއެވެ.\n" އާނ... ނިކް.. ޒިދާނާއި ޝާނާ ދޮންތަ އެކީގައި ނިދީ... އެ މަންޒަރު އަހަރެން ދުށީ އަހަރެންގެ މި ދެ ލޮލުން.. " ޖުމްލަ ރަނގަޅަށް ނުނިމެނީސް ތާޝާ ރޯން ފަށައިފިއެވެ. އަނީކް ޒިދާނާ ދިމާލަށް ބަލައިލީ ޤަބޫލު ނުކުރެވިގެންނެވެ.\n" ނޫން ތާޝާ އެރޭ ތާޝާ ފަހުން ގުޅާފަ...." ތާޝާ ކައިރިއަށް އައި ޒިދާން ހުއްޓުނީ އަނީކް އަތުގެ އިޝާރާތުން އެކަން މަނާ ކުރުމުންނެވެ. އަނީކަށް ޒިދާނަކީ އެފަދަ މީހެއްކަން ކުރިން އެނގޭ ނަމަ ތާޝާ ޒިދާނާ ކައިރިވިޔަކަ ނުދޭނެއެވެ.\n" ތާޝާ އަޑުއަހާބަލަ.. އެއީ ހަޤީގަތެ.." ޖީނާއަކަށް ފުރިހަމައެއް ނުކުރެވުނެވެ.\n" ޖީން ތީ އަހަރެންގެ ރަހުމަތްތެރިއަކާ މެދު މިހާރު ޝައްކު.. އަހަރެންނަށް ވުރެ ބޮޑަށް ޖީން ހުރީ ޒިދާންގެ ކޮޅަށްހެން ހީވަނީ..." ތާޝާ ޖީނާއާ ދިމާލަށް ބަލައިލީ ހިތްހަމަނުޖެހިފައެވެ. އަނީކް ވެސް ޖީނާއަށް ބަލަން ހުރީ އެ ފަދަ ބެލުމަކުންނެވެ.\n" ނިކް ޕްލީޒް ހިނގާބަލަ ދާން... މިހިރަ މީހާ ހުންނަ ތަނެއްގައި އެންމެ އިރުކޮޅަކު ވެސް ހުންނާކަށް އަހަރެން ބޭނުމެއް ނޫން.. " ތާޝާ ބުންޏެވެ. ތާޝާގެ ބަސްތައް ޒިދާންގެ ހިތަށް ހެރެމުން ދިޔައީ ތޫނު ކަށިތަކެއް ފަދައިންނެވެ.\nޒިދާނާ ދިމާލަށް ހިތަށް އައިހާ އެއްޗެއް ގޮވައިލާން އަނީކް ބޭނުންވިއެވެ. އެހެން ނަމަވެސް ތާޝާގެ ހާލަތަށް ބަލައިފައި އޭނާ ތާޝާ ގޮވައިގެން އެތަނުން ނިކުންނަން ހިނގައިގަތެވެ. އެހެންކަމުން ޖީނާއަށް ވެސް މަޖުބޫރުވީ އެމީހުންގެ ފަހަތުން ދިއުމަށެވެ. ދަމުން ޖީނާ ، ފެންކަޅިވެފައި ހުރި ޒިދާނާ ދިމާލަށް ބަލައިލީ ހަމްދަރުދީގެ ނަޒަރަކުންނެވެ. މިވަގުތު ޒިދާނަށް ޓަކައި އޭނާއަށް ކޮށްދެވޭނެ އެއްވެސް ކަމެއް ނެތީމައެވެ.\nތާޝާ ނިކުމެގެން ދާތަން ބަލަން ޒިދާނަކަށް ކެތެއް ނުވިއެވެ. ދުވެފައި ތާޝާގެ ފަހަތުން ދާން އުޅުނު ވަގުތު ޒިދާން އަތުގައި ހިފީ އެ ވީހާއިރު މަންޒަރު ބަލަން ހުރި ޒައިނާއެވެ.\n" ކޮއްކޯ ޕްލީޒް.. މިވަގުތު ތާޝާގެ ފަހަތުން ދިއުން އެހާ ރަނގަޅެއް ނޫން... އޭނާ ދާން ދޫކޮށްލާ! ތާޝާއަށް އަދި ވިސްނިގެން އެނބުރި އަންނާނެ.." ކުރެހިފައިވާ އަޑުން ޒައިނާ އެހެން ބުނީ އޭނާގެ ކޮއްކޮއާ މެދު ހަމްދަރުދީ ވާ ހާލުގައެވެ. ޒައިނާގެ ބަސްޤަބޫލުކޮށް ޒިދާން ހުއްޓުނެވެ. ޒިދާނަށް ރާއިފް ދެކެ އިންތިހާއަށް ރުޅި އާދެވުނެވެ. އޭނާގެ އަތުގައި ހިފަހައްޓައިފައި އޮތް ޒައިނާގެ އަތް ނައްޓުވައިލުމަށް ފަހު ޒިދާން ގޮސް ވަނީ އޭނާގެ ކޮޓަރިއަށެވެ.\nއަނީކް ކާރުގެ ދޮރުހުޅުވައިލަ ދިނުމުން ތާޝާ ކާރަށް އަރާ އިށީނެވެ. އޭރު ވެސް ކޮންމެވެސް ވަރަކަށް ތާޝާއަށް ގިސްލެވެއެވެ. ޖީނާ ކާރަށް އެރުމުގެ ކުރިން އަނީކް ކާރުގެ ދޮރުލައްޕައިލިއެވެ. ޖީނާ އަނީކަށް ބަލައިލީ ހައިރާންވެފައެވެ. އަނީކްގެ މޫނުމަތިން ފެންނަމުން ދިޔައީ ހިތްހަމަނުޖެހުމެވެ.\n" ޖީން ކީއްވެ އަހަރެން ކައިރީގައި އެ ވާހަކަ ނުބުނީ... ހުރިހާ ވާހަކައެއް ކިޔައިދީފައި ކީއްވެ އެކަންތައް ސިއްރުކުރީ؟" އަނީކް އެހިއެވެ.\n" އަހަރެން އެ ވާހަކަތައް ކިޔައި ނުދިނީ އެއީ އެއްވެސް ހަޤީގަތެއް ނެތް ވާހަކައަކަށް ވީމަ.. ޒިދާން ކުށެއް ނުކުރޭ.. އެރޭ ...." މިފަހަރު ވެސް ޖީނާ ވާހަކަ ދެއްކިޔަ ނުދީ ހުއްޓުވީ އަނީކެވެ.\n" އެކިހިނެއް ޖީނާއަށް އެކަން އެނގެނީ؟" އަނީކް އަހައިލިއެވެ.\n" އަހަރެންނަށް އެނގޭތީނު މިބުނީ ޒިދާންގެ އެއްވެސް ކުށެއް ނެތޭ.. އެއްފަހަރު ވެސް ދައްކާ ވާހަކަ ރަނގަޅަށް އަޑުއަހާބަލަ" ޖީނާވެސް ހިތްހަމަނުޖެހޭ ގޮތްވިއެވެ.\n" ތާޝާއަށް ވުރެ ބޮޑަށް ޖިނާއަށްތަ ހަޤީގަތް އެނގެނީ.. ތާޝާ އެ ބުނީނު އެމަންޒަރު އޭނާގެ ދެ ލޮލުން ދުށީމޭ... އަދި އެ މަންޒަރު ފެނުނީ ތާޝާއަށް އެކަންޏެއް ނޫން.... ޖީނާ ކީއްވެތަ އެންމެ ގާތް މީހާ ބަހައްޓައިފައި މާދުރު މީހަކަށް އިތުބާރު ތިކުރަނީ؟ ކީއްވެތަ އަބަދުވެސް ކަންކަމުގަ ޒިދާން ދިފާޢު ކުރަނީ؟ އަހަރެންނަށް ހީވަނީ ތާޝާއަށް ވުރެ ބޮޑަށް ޖީނާހެން ޒިދާން ދެކެ ލޯބިވަނީ!" އަނީކް ރުޅި އައިސްގެން ކިޔޭ ނުކިޔޭއެއް ވެސް ނޭނގޭ ފަދައެވެ.\n" ވޮޗް ޔޯ މައުތް އަނީކް!! ތިކިޔެނީ ކީކޭކަން އެނގޭތަ.؟؟. ޔޫ ނޯ ވަޓް!!! އެކަކު ކުރާ ސުވާލަކަށް ވެސް ޖަވާބުދޭކަން އަހަރެން ނުޖެހޭނެ. ޤަބޫލު ކުރަންޏާ ކުރަންވީ ނުކުރަންޏާ ނުކުރަންވީ... އަހަރެން އެއްޗެއް ބުންޏަސް ނޫނީ ކަމެއް ކުރިޔަސް ކުރާނީ އަހަރެންނަށް ފެންނަ އެންމެ ރަނގަޅު ގޮތަކަށް..." ޖީނާ ބުންޏެވެ. އަނީކް އޭނާއާއި ޒިދާން އަޅުވައިކިޔުމުން ޖީނާ ކައިރިއަށް އިންތިހާ ރުޅިއަތުވެއްޖެއެވެ. މީގެ ކުޑައިރުކޮޅެއް ކުރިން ލޯބިވާ ވާހަކަ ބުނެފައި އެހާ އަވަހަށް ޝައްކު ވެސް ކުރީއެވެ. އެކަމުގެ ސަބަބުން ޖީނާގެ ހިތުގައި އަނީކަށް ޓަކައި ފޫހިކަމެއް އުފެދުނެވެ.\nކިޔުނު އެއްޗިއްސަށް ޖީނާ ކައިރިން މައާފަށް އެދޭކަށް އޭނާ ބޭނުމެއް ނުވިއެވެ. ޖީނާ އޭނާއަށް އެކަން ސިއްރު ކުރުމުން އަނީކް ހުރީ ވަރަށް ބޮޑަށް ހިތްހަމަނުޖެހިފައެވެ. އަނީކް އިތުރު ބަހެއް ނުބުނެ ގޮސް ކާރަށް އަރައި އިށީނެވެ. އެއަށް ފަހު ޖީނާ ކާރަށް އަރަންދެން މަޑުކުރިއެވެ. އަނީކްގެ ކާރަށް އަރާކަށް ޖީނާ ބޭނުމެއް ނުވިއެވެ. އެހެން ނަމަވެސް މިވަގުތު ތާޝާއަށް އޭނާގެ އެހީތެރިކަން ބޭނުންވާނެކަން އެނގޭތީ ކާރަށް އެރިއެވެ. އެއާ އެކު ގެއަށް ދިއުމަ ށްޓަކައި އަނީކް ކާރު ދުއްވައިލިއެވެ.\nއެނދުމަތީގައި ފޯނުން ވީޑިއޯއެއް ބަލަން ޝާނާ އިނެވެ. އެ ވީޑިއޯއިން އިވެމުން ދިޔަ ޝާނާގެ ހިތަށް ކުރުވަމުން ދިޔައީ ތަފާތު އިހުސާސެކެވެ. އިވޭ ވާހަކަތަކުން ބައެއް ފަހަރު ދެލޯ ފެންކަޅިވެ ކަރުނަ ވެސް އާދެއެވެ. ޝާމިން އައިސް ދޮރުހުޅުވައިލައިފައި ވަނީ އެ ވަގުތެވެ. އެހެންކަމުން ޝާނާ އަވަސްއަވަހަށް ވީޑިއޯ ނިއްވައިލުމަށް ފަހު ޝާމިނަށް ބަލައިލިއެވެ. އޭނާއަށް ޝާމިން މި ފެނުނީ ހަފްތާއެއް ފަހުންނެވެ. އެހެންޏާ ޝާމިން ފެނުމުން ޝާނާއަށް ވާގޮތް މިފަހަރަކު ނުވިއެވެ. މީގެ ކުރިން ޝާމިން ފެނުމުން ޝާނާގެ ހިތްތެޅިލާ ގޮތަށް މިފަހަރު ތެޅިއެއް ނުލިއެވެ. ބަދަލުގައި ޝާނާގެ ހިތަށް ވެރިވީ ފޫހިކަމެވެ. އެހެން ދުވަސްދުވަހާ ޚިލާފަށް މިއަދު ޝާމިނާ ވާހަކަދައްކާކަށް ވެސް ޝާނާއެއް ނޫޅުނެވެ. ޝާނާ ޝާމިނަށް މާބޮޑު ސަމާލުކަމެއް ނުދީ އޭނާގެ ފޯނުން ފޭސްބުކް ހުޅުވައިގެން ބަލަން ފެށިއެވެ. އެކަމުން ޝާމިނަށް ހައިރާންކަމެއް ލިބުނަސް އެކަމާ ސުވާލުކުރާކަށް އޭނާއެއް ނޫޅުނެވެ. އޭނާގެ ކުރިމަތީގައި ޝާނާއަކީ ފައި ދަށުގައި އޮންނަ ވެލިގަނޑަށް ވުރެ ވެސް ދަށް އެއްޗެކެވެ. ދުނިޔޭގެ އެންމެންނާ ވާހަކަ ދެއްކިޔަސް އޭނާ ޝާނާއާ ވާހަކަ ދައްކަން ބޭނުން ނުވަނީ ޝާނާ ދެކެވާ ފޫއްސެއްގެ ބޮޑުކަމުންނެވެ. އޭނާގެ މުޅި ހަޔާތް ބަރުބާދުވެގެން ދިޔައީ ޝާނާގެ ސަބަބުން ކަމަށްވާތީއެވެ.\nގެއަށް ވަދެގެން އައީ އަނީކާއި ތާޝާ އަދި ޖީނާ އެކުއެކީގައެވެ. ތާޝާ ރުއިން ހުއްޓައިލި ނަމަވެސް ދެ ލޯ ވަނީ ދުޅަވެ ރަތްވެފައެވެ. އެމީހުން އައިސް ވަނުމާ އެކު ސޯފާގައި އިން އަންފޫޒާ ތެދުވިއެވެ. އޭނާގެ ތުންފަތްމަތީގައި ވަނީ ފުޅާ ހިނިތުންވުމެކެވެ.\n" ދަރިފުޅުމެން ތިއައީ ދޯ.. އަވަހަށް ގެއަންނާށޭ ބުނަންވެގެން ގުޅަން އުޅެނިކޮށް ތިއައީ..." އަންފޫޒާ ބުންޏެވެ. ތާޝާގެ މޫނަށް އަންފޫޒާގެ ނަޒަރު އަމާޒުވި ހިނދު އޭނާގެ ތުންފަތްމަތީގައިވި ހިނިތުންވުން ފިލިއެވެ.\n" ދަރިފުޅު ރޮއެފަތަ؟ ކިހިނެއްވީ އަނެއްކާ ދަރިފުޅު ބަލިވީތަ؟ އަނީކް ނޫނީ ޖީނާ އެއްޗެއް ބުނީތަ؟ " ތާޝާ ކައިރިއަށް ހުއްޓި ބޮލުގައި ފިރުމައިލަމުން އަންފޫޒާ އަހައިލިއެވެ. އަންފޫޒާގެ ކުރިމަތީގައި ނުރޯން ތާޝާ މަސައްކަތް ކުރިއެވެ. އެއްވެސް މީހަކަށް ޒިދާންގެ ވާހަކަ ކިޔައިދޭކަށް އޭނާ ބޭނުމެއް ނޫނެވެ. ތާޝާގެ ފަރާތުން ޖަވާބެއް ނުލިބުމުން ދެން އަންފޫޒާ ބަލައިލީ އަނީކާއި ޖީނާ އަށެވެ. އެ ދެ މީހުންގެ މޫނުމަތިން ވެސް ފެންނަނީ މިލާފައިވާ ތަނެވެ. ސުވާލުކުރަން އަނގަ ހުޅުވައިލި ވަގުތު ތަންކޮޅެއް ދުރުން ފެނުނު މަންޒަރަކުން އަންފޫޒާ ހިމޭންވިއެވެ.\n" ސްވީޓީ..... " ދޮރުމަތިން އިވުނު އަންހެން އަޑާ އެކު ތާޝާގެ މެޔަށް ފިނިވެގެން ދިޔައެވެ. އަވަސް އަވަހަށް ފަހަތް ބަލައިލިއިރު ފެނުނު މަންޒަރުން ތާޝާއަށް ކުޑަކުއްޖަކު ފަދައިން ތުންފިއްތައި ލެވުނެވެ.


Waheedhudheen Shaheem ah maruhabaa dhannavaifi\nވަހީދުއްދީން ޝަހީމްއަށް މަރުހަބާ ދަންނަވައިފި\nވަހީދުއްދީން ވާހަކަ ދައްކަވަނީ - އަވަސް ފޮޓޯ: އަހުމަދު ޝުރާއު\nއަންނަ ރިޔާސީ އިންތިހާބުގައި ރައީސް އަބުދުﷲ ޔާމީން އަބުދުލްގައްޔޫމްގެ ރަނިންމޭޓަގެ ގޮތުގައި އިހްތިޔާރު ކުރެއްވި ޑރ. މުހައްމަދު ޝަހީމް އަލީ ސައީދަށް ކުރީގެ ނައިބް ރައީސް މުހައްމަދު ވަހީދުއްދީން (ޑީން) މަރުހަބާ ވިދާޅުވެއްޖެ އެވެ.\nޑީން ރޭ ކުރެއްވި ޓްވީޓެއްގައި ވަނީ، ރައީސް ޔާމީންގެ ރަނިންމޭޓަކަށް ޝަހީމް ހޮވިވަޑައިގަތުމުން އެކަމަށް މަރުހަބާ ވިދާޅުވެފަ އެވެ. އަދި ޝަހީމްގެ ލީޑާސިޕްގެ ދަށުން އާ އުސްމިންތަކަކަށް ރާއްޖެ ގެންގޮސްދޭނެ ކަމަށްވެސް ޑީން ވިދާޅުވި އެވެ.\nރައީސް ޔާމީންގެ ރަނިންމޭޓަކަށް ޝަހީމް އިހުތިޔާރު ކުރުމާއެކު ސަރުކާރުގެ އިސްފަރާތްތަކުންވެސް ވަނީ އެމަނިކުފާނަށް މަރުހަބާ ދަންނަވާފަ އެވެ. އެގޮތުން ފިޝަރީޒް މިނިސްޓަރު މުހައްމަދު ޝައިނީ އާއި މުހައްމަދު ސައީދުވެސް ވަނީ މަރުހަބާ ދަންނަވާފަ އެވެ.\nރަނިންމޭޓަކަށް ވެވަޑައިގެންނެވުމަށްފަހު ކުރެއްވި ފުރަތަމަ ޓްވީޓްގައި ޝަހީމް ވިދާޅުވީ، ރައީސް ޔާމީންގެ ފަހަތްޕުޅުގައި ދިވެހި އެންމެހާ ރައްޔިތުން އެއްބައިވަންތަވެ އިލްމްވެރިންނާއި ޒަމާނުންނާއި ގައުމުގެ އެންމެހާ ކަނބަލުން އިންތިހާބު ފުރަތަމަ ބުރުން ކާމިޔާބު ކުރުމަށް މަސައްކަތް ކުރުމަށް އެދިވަޑައިގަންނަވާ ކަމަށެވެ.\nރައީސް ޔާމީންގެ ރަނިންމޭޓް ރޭ އިއުލާން ކޮށްފައިވާއިރު އިދިކޮޅު ކޯލިޝަންގެ ރަނިންމޭޓް މިމަހުގެ 14 ވަނަ ދުވަހު އިއުލާން ކުރާނެ ކަމަށް ޖޭޕީން މިއަދު ވަނީ ބުނެފަ އެވެ. އަދި ރަނިންމޭޓް ކަނޑައަޅާނީ ސިއްރު ވޯޓަކުން ކަމަށްވެސް އެޕާޓީން ބުންޏެވެ.\nރައީސް އަބްދުﷲ ޔާމީން ޑރ. މުހައްމަދު ޝަހީމް އަލީ ސައީދު\nޝަހީމް ހަނދާންކޮށްދެއްވީ އިމްރާން ގޭގައި ބެހެއްޓެވި ދުވަސްތައް\nޔާމީންގެ މައްޗަށް ދައުވާ އުފުލީ ބަދަލު ހިފަން: ޝަހީމް


Curfew gadeegai beyrugai ulhegen joorimanaa kuree 65 meehun | Jazeera\tކާފިއު ގަޑީގައި ބޭރުގައި އުޅެގެން ޖޫރިމަނާ ކުރީ 65 މީހުން - Jazeera\nމަރިޔަމް ނިމާ ހަސަން May 11, 2021 82 views0\nމާލެ ސަރަހައްދުގައި ކާފިއު އިއުލާން ކޮށްފައި ވަނިކޮށް ހުއްދައަކާ ނުލާ ބޭރުގައި އުޅުމުގެ ސަބަބުން 65 މީހަކު ޖޫރިމަނާ ކޮށްފިއެވެ.\nކާފިއު ގަޑީގައި ހުއްދައަކާ ނުލާ ބޭރުގައި އުޅެގެން 65 މީހަކު ޖޫރިމަނާ ކޮށްފައި ވާއިރު، އެ ވަގުތުގައި ވެހިކަލް ދުއްވައިގެން 11 މީހަކު ވަނީ ޖޫރިމަނާ ކޮށްފައެވެ.\nމީގެ އިތުރުން ވެސް ބޭރު ތެރޭގައި މާސްކު ނާޅާ އުޅުމުގެ ސަބަބުން ވެސް 136 މީހަކު ޖޫރިމަނާ ކޮށްފައި ވާ ކަމަށް ފުލުހުންގެ ތަފާސްހިސާބުތަކުން ދައްކައެވެ. ބޭރަށް ނިކުމެ އުޅޭއިރު މާސްކު އެޅުމަކީ މާލެ ސަރަހައްދުގެ އިތުރުން ރާއްޖޭގެ ހުރިހާ ރަށެއްގައި ވެސް މަޖުބޫރު ކަމެކެވެ.\nކޮވިޑުން ރައްކާތެރިވުމުގެ ގޮތުން މާލެ ސަރަހައްދުގައި ވަނީ ރޭގަނޑު 9:00 އިން ފަތިހު 4:00 އަށް ކާފިއު އިއުލާން ކޮށްފައެވެ. އެ ވަގުތުތަކުގައި ހިނގާބިނގާވެ އުޅުމާއި ދުއްވާ އެއްޗެހި ދުއްވުމަކީ މަނާކަމެކެވެ. ނަމަވެސް މިއަދު ވަނީ މި ފިޔަވަޅު ވަރުގަދަކޮށް، ހަވީރު 4:00 އިން ފަތިހު 4:00 އަށް ކާފިއު އިއުލާން ކޮށްފައެވެ.\nކާފިއު ވަގުތުގައި ޒަރޫރީ ބޭނުމެއްގައި ބޭރަށް ނިކުންނަން ޖެހިއްޖެ ހާލަތެއްގައި ފުލުހުންގެ ޕޯޓަލުން ހުއްދަ ނަގައިގެން ދެވޭނެއެވެ. އަދި އޭގެ އިތުރުން ކާފިއު ގަޑީގައި ބޭރުގައި އުޅުމަށް ހާއްސަ ހުއްދަ ލިބިފައި ވާ ފަރާތްތަކާއި، ސިއްހީ ދާއިރާއާއި ސަލާމަތީ ބާރުތަކުގައި މަސައްކަތް ކުރާ ފަރާތްތަކަށް ވެސް ކާފިއު ގަޑީގައި ބޭރުގައި އުޅެވޭނެއެވެ.


MFA nuhigaathee petition eh husha alhaifi | Mihaaru\nއެމްއެފްއޭގެ މެމްބަރުންނާ އެކު މުހައްމާ: އެސޯސިއޭޝަން ނުހިނގާ ކަމަށް މެމްބަރުން އަންނަނީ ބުނަމުން\nފިލްމު އެސޯސިއޭޝަން ނުހިނގާތީ ޕެޓިޝަނެއް ހުށަހަޅައިފި\n25 އޮކްޓޯބަރ 2016 - 11:436comments\nމޯލްޑިވްސް ފިލްމު އެސޯސިއޭޝަން (އެމްއެފްއޭ) ނުހިނގާތީ އާއި އެސޯސިއޭޝަންގެ އެއްވެސް ބައްދަލުވުމެއް ނުބޭއްވި ގިނަ ދުވަސްތަކެއް ވުމާ ގުޅިގެން ކަންބޮޑުވުން ފާޅުކޮށް، އެ ޖަމިއްޔާގެ 23 މެމްބަރަކު ސޮއިކޮށް އެމްއެފްއޭގެ ރައީސް އަދި ރައްޔިތުންގެ މަޖިލީޖުގެ އިހަވަންދޫ ދާއިރާގެ މެމްބަރު މުހައްމަދު އަބްދުﷲ (މުހައްމާ) އަށް ޕެޓިޝަނެއް ހުށަހަޅައިފި އެވެ.\nޕެޓިޝަނުގައި އެދިފައި ވަނީ ޖަމިއްޔާގެ ހަރަކާތްތައް އެކަށީގެންވާ ގޮތަކަށް ނުހިނގައި، ބައްދަލުވުންތައް ނުބާއްވާތީ ޖަމިއްޔާގެ ގަވައިދުގައި ވާ ގޮތުގެ މަތިން 20 މެމްބަރުންގެ ހާއްސަ ޖަލްސާއެއް ބާއްވައިދޭށެވެ.\nޕެޓިޝަނުގައި ބުނެފައިވާ ގޮތުގައި އެހިސާބަށް ކަންތައް ދިޔައީ ކޮންމެ ހަ މަހަކުން އެއް ފަހަރު ބާއްވަން ޖެހޭ އާންމު ޖަލްސާ ނުބާއްވާތީ އެވެ.\nއެސޯސިއޭޝަންގެ ހަރަކާތްތައް މި އަހަރު މަދުކަން ފާހަގަކުރެވޭ ކަމަށާއި ކަންކަން ނުކުރެވެނީ ކީއްވެގެންތޯ އާއި އަހަރީ ޖަލްސާގައި ފާސްކުރި ކަންކަން ކުރިއަށްދާ ގޮތް ސާފުކުރަން ބޭނުންވާ ކަމަށް ވެސް ޕެޓިޝަނުގައި ބުނެފައިވެ އެވެ.\n"ވީމާ ގަވައިދުގައި ބުނެފައިވާ ފަދައިން ޖަލްސާއެއް ވީހާ ވެސް އަވަހަކަށް ބާއްވައި ދިނުމަށް އެދި ދެންނެވީމެވެ،" ޕެޓިޝަނުގައިވެ އެވެ.\nޕެޓިޝަނުގައި ސޮއިކުރި މީހުންގެ ތެރޭގައި ހިމެނޭ ޑައިރެކްޓަރު އަބްދުލް ފައްތާހު ބުނީ "މުހައްހަމާ އަށް ސިޔާސީ ކަންކަމާ ހުރެ އެސޯސިއޭޝަނަށް މިހާރު ވަގުތު ދެއްވޭ ކަމަށް ގަބޫލުނުކުރޭ" ކަމަށެވެ.\nއެހެންވެ ރައީސަށް ޒިންމާ ނުނެންގެވޭ ޖަމިއްޔާއެއްގައި ހުންނެވުމުގެ ބަދަލުގައި މުހައްމާ އިސްތިއުފާ ދެއްވުން ވެސް މާ ރަނގަޅު ކަމަށް ފައްތާހު ބުންޏެވެ.\nއެމްއެފްއޭ އާއި ޕީއެސްއެމުން އެމްއޯޔޫގައި ސޮއިކުރަން ބޭއްވި ރަސްމިއްޔާތުގެ ތެރެއިން.\n"މި ވާހަކަ މުހައްމާ ކައިރީ ވެސް އަޅުގަނޑުމެން ދައްކައިފިން. ޖަމިއްޔާގެ ރައީސްގެ ހައިސިއްޔަތުން މުހައްމާ އަށް ޒިންމާ ނުނެންގެވި ޖަމިއްޔާ ހުއްޓިފައި އޮންނަ ކަަމަށް ވަންޏާ މިއީ ވަރަށް ބޮޑު މައްސަލައެއް،" އޭނާ ބުންޏެވެ.\n"އެތައް ބަޔަކަށް ލިބޭ ވަރަށް ބޮޑު ދެރައެއް. މިކަމަށް މުހައްމާ އަށް ވަގުތު ދެއްވެން ނެތިއްޔާ އިސްތިއުފާ ދެއްވުމަކީ ވެސް އޮތް އިހުތިޔާރެއް. އެކަމަކު އެކަމެއް ކުރައްވާކަށް ނޫޅުއްވާ. އިސްތިއުފާ ދެއްވުމަކީ އެއްގޮތަކަށް ވެސް ހަޑި ކަމެއް ނޫން. އަދި މީހާގެ އިއްޒަތަށް ލިބޭނެ ހުތުރެއް ވެސް ނޫން."\nފައްތާހު ބުނީ އާ އެމްއެފްއޭ އިން މި އަހަރު ފުޓްސަލް މުބާރާތެއް ބޭއްވުން ފިޔަވައި އެއްވެސް ކަމެއް ކޮށްފައި ނެތް ކަމަށެވެ.\nމުހައްމާ ކުރިން ބުނެފައިވާ ގޮތުން މި އަހަރު އެމްއެފްއޭ އިން ވަރަށް ގިނަ ހަރަކާތްތަކެއް ހިންގާނެ އެވެ. އޭގެ ތެރޭގައި ފިލްމު ފެސްޓިވަލެއް ބޭއްވުމާއި ފިލްމީ ދާއިރާ އަށް ހާއްސަ މަޖައްލާއެއް ނެރުން ފަދަ ކަންކަން ހިމެނޭ ކަމަށް ވިދާޅުވެފައިވެ އެވެ.\nޕަބްލިކް ސާވިސް މީޑިއާ (ޕީއެސްއެމް) އާ ގުޅިގެން އެމްއެފްއޭގެ ފިލްމު އެވޯޑްސް މި މަހު ބާއްވަން އިއުލާން ކުރިޔަސް އެކަން ކުރިޔަކަށް ނުދެ އެވެ. އެއީ ވެސް ފިލްމީ ދާއިރާގެ ބައެއް މީހުންގެ ކަންބޮޑުވުމެކެވެ.\nމިކަންކަމާ ބެހޭ ގޮތުން މުހައްމާގެ ބަހެއް ލިބޭ ގޮތެއް ނުވި އެވެ.\nއިތުރު ލިޔުންތައް ފައްތާހު މޯލްޑިވްސް ފިލްމް އެސޯސިއޭޝަން ދިވެހި ފިލްމް އިންޑަސްޓްރީ މުހައްމަދު އަބުދުﷲ (މުހައްމާ)\nއެމްއެފްއޭއަށް މަޖިލީހުގެ ތިން މެންބަރުންގެ ކޮމިޓީއެއް\nފިލްމު އެސޯސިއޭޝަންގެ ބައި-އިލެކްޝަން އަންނަ މަހު


Suoodh Ge Massala Balan Ekulavaali JSC Ge Committee Ge Raees Akah Riffath - Vaguthu\nސުއޫދުގެ މައްސަލަ ބަލަން އެކުލަވާލި ޖޭއެސްސީގެ ކޮމިޓީގެ ރައީސަކަށް ރިއްފަތު\nމަރާލާފައިވާ މީހުންނާއި، ގެއްލުވާލާފައިވާ މީހުންގެ މައްސަލަތައް ތަހުގީގުކުރާ ކޮމިޝަންގެ ރައީސް ހުސްނުއްސުއޫދު ޝަރުއީ ދާއިރާއާ ބެހޭގޮތުން ދައްކާފައިވާ ވާހަކަތަކުގެ ހަގީގަތް ބެލުމަށް ޖުޑީޝަލް ސާވިސް ކޮމިޝަން (ޖޭއެސްސީ)އިން އެކުލަވާލި ކޮމިޓީގެ ރައީސްއަކަށް ޖޭއެސްސީގެ މެންބަރު އަދި ބަންޑާރަ ނައިބު އިބްރާހީމް ރިފްއަތު އައްޔަންކުރައްވައިފިއެވެ.\nއެ ކޮމެޓީގެ ރައީސްއަކަށް ރިފްއަތު އައްޔަންކޮށްފައިވާކަން ޖޭއެސްސީން މިއަދު ވަނީ ވިދާޅުވެފައެވެ. އެކަމާއި ގުޅޭގޮތުން ޖޭއެސްސީން ނެރުނު ބަޔާނެއްގަައި ވިދާޅުވެފައި ވަނީ، ސުއޫދުގެ މައްސަލަ ބަލާ ކޮމިޓީގެ ފުރަތަމަ ބައްދަލުވުން މިއަދު ބޭއްވި ކަމަށާއި، އެ ބައްދަލުވުމުގައި މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ތަހުގީގުކުރާ ކޮމިޝަނުގެ ރައީސް ސުއޫދު ކަންތައްތަކުގެ ހަގީގަތް ހޯދުމަށްޓކައި ގުޅުންހުރި ފަރާތްތަކާ ގުޅިގެން އަޅަންޖެހޭ ފިޔަވަޅުތައް އެޅުމަށްޓަކައި އެކަންކަމުގެ މައުލޫމާތާއި އަދި ގުޅުންހުރި ހެކިތަކުގެ މައުލޫމާތު ހޯދުމަށް ކޮމިޓީން ނިންމި ކަމަށެވެ.\nއަދި ސުއޫދުގެ ފަރާތުން ފޯރުކޮށްދެވެން ހުރި މައުލޫމާތާއި ހެކި ހިއްސާކޮށްދެއްވުމަށް ދެންނެވުމަށްވެސް ވަނީ ނިންމާފައެވެ. އަދި މީގެ އިތުރުން، ދައުލަތުގެ ތަހުގީގީ އިދާރާތަކުންނާއި އެހެނިހެން ފަރާތްތަކުން މައުލޫމާތު ހޯދުމަށްވެސް މިއަދުގެ ބައްދަލުވުމުގައި ނިންމާފައިވާކަމަށް ވިދާޅުވިއެވެ.\nމިދިޔަ ޑިސެންބަރު މަހުގެ 30 ވަނަ ދުވަހު ބޭއްވި ނޫސްވެރިންގެ ބައްދަލުވުމުގައި ސުއޫދު ވިދާޅުވީ، ރާއްޖޭގެ ބައެއް ކޯޓުތަކުގައި ތިއްބަވާ ފަނޑިޔާރުންގެ ހިމާޔަތުގައި ބައެއް ގޭންގުތަކުން ހަރަކާތްތެރިވެފައިވާކަމަށެވެ. އަދި ބައެއް ކޯޓުތަކަށް ގޭންގުތަކުން ބޭނުންވާ މީހުންވެސް އައްޔަން ކޮށްފައިވާކަމަށް އޭނާ ވިދާޅުވިއެވެ.\nސުއޫދު ދެއްކެވި އެ ވާހަކަތައް ސްޕްރީމް ކޯޓާއި، ޑީޖޭއޭ އަދި ކްރިމިނަލް ކޯޓުން ކުށްވެރި ކުރިއެވެ.\nޖެނުއަރީ 10, 2019 19:07\nތިޔަ ރިފްޢަތު ލައިގެން ތިކަން ވާނެބާ؟\nޖެނުއަރީ 10, 2019 19:15\nނުބައި ހީކުރުންތަކާއި ޝައްކާއި ވަހުމްތައް،\nޖެނުއަރީ 10, 2019 19:31\nދެން މި މައްސަލަ ނިމޭނެގޮތެއް ވިސްނާލީމަ އެނގޭނެ ކުޑަ ކުއްޖަކަށްވެސް. ޙުނޫނު ސޫދީގޭ އަކީ ސަރުކާރު ކޮޅުގަހުރި މީހެއް. މައްސަލަބަލާ ކޮމިޝަންގެ ރައީސް އަކީވެސް ސަރުކާރު. ވަރަށް ސާފުދޯ ވާނެ ގޮތް. މީ ޔަހޫދީން އެކިޔާ އިންސާފަކީ.\nޖެނުއަރީ 10, 2019 19:32\nގޯސްގޯސް މުޅިންގޯސް ރޯގޯސް ބޯގޯސް ސިޔާސީ މީހުންގެ މައްސަލަބަލަން ސިޔާސީ މީހުން އައްޔަންކުރުމަކީ ގަބޫލުކުރެވޭނެކަމެއްނޫން އެއިރުން ތިވާނީ ހަމަ ނަމުން ކޮމެޓީއަކަށް ކަމުން ފީކުދާނަށް\nސުއޫދު ބުންޏަސް ތެދުވާނީތެދަށް ތި ފަނޑިޔާރުމް ތެރޭ ރިޝްވަތުގެ ކަޅުފައިސާގަ ނުހިފާކަމާށް ހަތިމުގަ އަތްލައި ހުވާކުރަން ކެރޭނެ އެއް ބކރ ވެސް ނޫޅޭނެ މީ ޔަގީން ކަމެއް.\nޖެނުއަރީ 10, 2019 19:43\nތި ރިއްފަތަކީ މ.ޑ.ޕ ގެ ބޮޑެއް. އިންސާފަކަށް އެއްވެސް ކަމެއް ނުކުރާނެ. އެމީހުން ބޭނުން ގޮތަކަށް ކަންކްން ނިންމާނީ.\nޖެނުއަރީ 10, 2019 20:21\nތިޔަކޮމެޓީގެ ރައީސަކަށް ރ ނަޝީދު ލިނަމަ. މާރަނގަޅު ވީސް.\nމޑޕ ނުދަންނަމީހަކު އުޑުގަހުރި ކެތިވެސް\nނުދަންނާނެއެވެ މޑޕ އަކީ ނުތާހިރު މޑޕ އެވެ މަކަރުވެރި ހީލަތްތެރި މޑޕ އެވެ\nޖެނުއަރީ 10, 2019 21:10\nކިހާ ބޮޑުވެއްޖެ ކަމެއް. މި ގައުމުގަ ކުރަން އޮތް އެއްވެސް ކަމެއް ނެތީތަ ސަމާސާ ކޮށްލަ ކޮށްލާ ކަލޭމެން ތި ތިބެނީ. ބޮޑު އުނދަގުލެއްނު.\nޖެނުއަރީ 11, 2019 00:24\nތިޔަށްވުރެ ތިކޮމިޓީގެ ރައީސްއަކަށް ހުސްނު ސޫދު ބޭންދިނަމަ.


Ticktock thari nimsha vazeefaa dhookohlli aslu sababu haama kohffi\nޓިކްޓޮކް ތަރި ނިމްޝާ، އޭނާ މޯލްޑިވިއަންގެ ވަޒީފާއިން ވަކިވި ސަބަބު ވަނީ ހާމަކޮށްފައި--\nރާއްޖޭގެ މަޝްހޫރު ޓިކްޓޮކް ސްޓަރ ނިމްޝާ ޒާހިރު ކުރީގެ ވަޒީފާ ކަމަށްވާ މޯލްޑިވިއަން އިން ވަކިވި ސަބަބު ހާމަކޮށްފި އެވެ. ބައިސްކޯފުން ގެނެސްދޭ “ތުންތުންމަތިން” ޕްރޮގުރާމްގައި ފިލްމީ ދާއިރާއަށް އަލަށް ނުކުތް ދެތަރިން ކަމަށްވާ މަރިޔަމް ޝިފާއާއި ނަތާޝާ ޖަލީލާއެކު ބައިވެރިވަމުން، ނިމްޝާ ވަނީ ޤައުމީ އެއާލައިން ކަމަށްވާ މޯލްޑިވިއަނުން ކެނޑެން ޖެހުނު ސަބަބު އާާންމުންނަށް އޮޅުންފިލުވައިދީފައެވެ.\nޝޯގެ ހޯސްޓު ޝަހޫ ކުރި ސުވާލަށް ޖަވާބުދެމުން މަޝްހޫރު ޓިކްޓޮކާ ބުނީ، އަސްލު އެ ވަޒީފާއިން ކެނޑުނީ މޯލްޑިވިއަނުން އޭނާއަށް ފުރައްސާރަކޮށް ވަޒީފައިގައި އުޅެން ދަތިވީ ހިސާބުން ކަމަށެވެ.\nނިމްޝާ އެ ވަޒީފާއިން ކެނޑުނީ ނޫން ކަމަށާއި އޭނާ ކަނޑައިލީ ކަމަށްބުނެ ބައެއް މީހުން އޭޭނާގެ ޓިކްޓޮކްތަކުގައި ކޮމެންޓުކޮށް ފޭސްބުކް ސްޓޭސްތަކުގައި އެ ވާހަކަ ފެތުރިފާ އޮތްކަން ޝަހޫ ފާހަގަކުރުމުން ނިމްޝާ ވަނީ އަމިއްލަ އަށް ކެނޑުނީ ކަމަށް ބުނެފައެވެ.\n“ކޮމްޕެނީ އަކުން ނިމް ކަނޑައެއް ނުލާ. ކޮމްޕެނީ އިން ނިމް އަށް ދިނީ ފައިނަލް ވާރނިންގް އެއް ރަނގަޅުކުރާށޭ ކިޔާފަ”، ނިމްޝާ ކިޔައިދިނެވެ. ކޮންމެ އިންސާނަކަށް ވެސް އެމީހަކު ބޭނުންގޮތަކަށް އުޅުމުގެ ހައްގު އޮންނާނެ ކަމަށް ނިމްޝާ ދިޔައީ ތަކުރާރުކޮށް ބުނަމުންވެ.\nއަދި “މިއުޅެނީ ސްކޫލެއްގައި ނޫން” ކަމަށާއި، ދިރިއުޅުމަށް އަދާކުރާ ވަޒީފާގެ އިތުރުން އަމިއްލަ ކަންކަން ވެސް ކުރަންޖެހޭނެ ކަމަށް އޭނާ ބުންޏެވެ. އަދި އެ ކުންފުނިން އޭނާ ބަލައިނުގަތް ކަމަށާއި، ބަލައިނުގަންނަ ތަނެއްގައި އުޅެން ބޭނުންނުވާތީ ވަޒީފާ ދޫކޮށްލީ ކަމުގައި ބުންޏެވެ.\nނިމްޝާ މިހާރު ދަނީ ނަށަން ދަސްކޮށްދޭ ކްލާސް ތަކެއް ވެސް ފަށާފައެވެ. ގިނަ ބައެއްގެ ފާޑުކިޔުންތައް އމާޒުވެފައި ވީ ނަމަވެސް މިކަމަށް ބޮޑު ތަރުހީބެއް ލިބެމުންދާކަން ފާހަގަ ކޮށްލެވެއެވެ\nރޯދަމަހުގައި ކައިބޮއި އުޅެންވީ ގޮތް


Jihad Dhiriulhuvvaa Apartment Huskuran Angaifi - Vaguthu\nޖިހާދު ދިރިއުޅުއްވާ އެޕާޓްމަންޓު ހުސްކުރަން އަންގައިފި\nކުރީގެ ނައިބު ރައީސް އަބްދުﷲ ޖިހާދު ދިރިއުޅުއްވާ ދެ އެޕާޓްމަންޓު ހުސްކުރަން ސަރުކާރުން އަންގައިފިއެވެ.\nރެހެންދި ފްލެޓުގައި ޖިހާދު ދިރިއުޅުއްވާ ދެ އެޕާޓްމަންޓު ހުސްކުރަން އަންގައި ހައުސިންގް މިނިސްޓްރީން މިހާރު އޭނާއަށް ސިޓީއެއް ފޮނުވާފައިވާއިރު، އެ ސިޓީގައި ވަނީ ހަތް ދުވަސް ތެރޭގައި އެ އެޕާޓްމަންޓުތައް ހުސްކުރުމަށް އަންގާފައެވެ.\nރެހެންދި ފްލެޓުގައި ޖިހާދު ދިރިއުޅުއްވާ އެޕާޓްމަންޓުތައް ހުސްކުރަން އަންގާފައިވާއިރު، އެ ފްލެޓްތައް ހުސްކުރަން އެންގީ އެއީ ދައުލަތުގެ ތަނަކަށް ވާތީ އެތަން ޖިހާދު ދިރިއުޅުއްވަން ދެވެން ނެތްކަމަށް އެންޓިކޮރަޕްޝަން ކޮމިޝަނުން އަންގާފައިވާތީ ކަމަށް ސިޓީގައި ބުނެފައި ވެއެވެ.\nޖިހާދު ދިރިއުޅުއްވާ މި ދެ އެޕާޓްމަންޓު ހުސްކުރުމަށް ދިން މުހުލަތު މިދިޔަ ހަފްތާގެ ބުދަ ދުވަހަށް ހަމަވެފައިވާ ކަމަށް މަޢުލޫމާތު ލިބެއެވެ. ނަމަވެސް އެ އެންގުމާއި އެއްގޮތަށް އެޕާޓްމަންޓުތައް ހުސްކުރި ކަމެއް އަދި ނޭނގެއެވެ.\nރެހެންދި ފްލެޓުގައި ޖިހާދު ދިރިއުޅުއްވާ އެޕާޓްމަންޓުތަކަކީ، އެ ފްލެޓުން ސަރުކާރަށް ލިބުނު ދިހަ އެޕާޓްމަންޓުގެ ތެރެއިން ބާކީވި ދެ އެޕާޓްމަންޓެވެ. ޖިހާދު ދިރިއުޅުއްވުމަށް އެ ދެ އެޕާޓްމަންޓު ހަމަޖައްސާފައި ވަނީ 2016 ވަނަ އަހަރުއެވެ. އެއަށްފަހު އެ ދެ އެޕާޓްމަންޓު މިލްކުކޮށްދިނުމަށް ރައީސް އޮފީހުން ކުރިން ކުރި މަސައްކަތް އެންޓިކަރަޕްޝަނުން އޮތީ ހުއްޓުވާފައެވެ.\nކުރީގެ ރައީސް އަބްދުﷲ ޔާމީންގެ ނައިބަކަށް ޖިހާދު އައްޔަންވެ ވަޑައިގެންނެވިއިރު އޭނާ ދިރިއުޅުއްވާ ރަސްމީ ގެކޮޅެއް މާލޭގައި ނެތެވެ.\nއޮގަސްޓް 10, 2019 22:59\nއަދި މިދުވަސްވެސް ދާނެ އިންޝާއަﷲ! ކެތްކުރައްވާ ޖިހާދު!\nއޮގަސްޓް 11, 2019 03:13\nދެން ހަމަ ބަހަޢްޓަން ވީބތަ\nއޮގަސްޓް 11, 2019 08:53\nނު ބެހެއްޓިއަސް7ދުވަހުގެ މުހުލަތެއް ދޭ ނީ ނުލަފާ ނުބާ ކަމުން\nއޮގަސްޓް 10, 2019 23:50\nމަކަރުވެރި ވެރިކަން އަބަދަކު ނޯންނާނެ.\nއޮގަސްޓް 11, 2019 03:42\nވަރަށް ދެރަ. ޖިހާދު ސަރއަކީ އަޅުގަނޑު ސްކޫލްގައި އުޅުނުއިރު ގުރޭޑް9އަދި 10 ގެ ފެވަރިޓް އިގިރޭސި ޓީޗަރ.. ސަރއަށް ކެއްތެރި ކަން ދެއްވާށި. ޖިހާދު ސަރއަކީ ވަރަށް އަޚްލާޤު ރަނގަޅު ކެއްތެރި މޮޅު ޓީޗަރެއް. ދުވަހަކުވެސް އެއްވެސް ދަރިވަރަކާ ދިމާލަށް ބާރަށް އެއްޗެއް ވިދާޅުވާ އަޑެއް ނާހަން.\nއޮގަސްޓް 11, 2019 06:28\nޖިހާދުގެ ނަމުގައި ހުރި ފަޅެެއްވެސް މާލެ އަތޮޅުގައި އޮވޭ\nއޮގަސްޓް 11, 2019 08:50\nބަލަ އޭނަ އަށް ފުލެޓުދިނީ ނައިބުރައީސްގެ ހައިސިއްޔަތުންނޭ، މަގާމުގެއްލުނީމަ ޖެހޭނީ ދަޢުލަތުގެ ތަންތަނުން ނިކުންނަން. އެހެންނޫނީ މުލީއާގެވެސް އެއްކޮށް އިބޫއަށް ދޭންޖެހޭނެ\nޢަބްދުﷲ ސަޢީދު ގައްދޫ\nއޮގަސްޓް 11, 2019 09:14\nމިންވަރަށް އީމާންވުމަކީ، އީމާންކަމުގެ ހަވަނަރުކުނެވެ. އެމީހެއްގެ އީމާންތެރިކަން ހުރިއްޔާ ކެތްތެރިކަން ދެއްވާނެތެވެ.\nއޮގަސްޓް 11, 2019 10:24\nޙުސްކުރޭ ހުސްކޮޢްފަ ތިޔަހުރިހާ ތަންތަނަކައް ހިންނަވަރު މީހުން ވެއްދޭތޯ ބަލާތި އިބޫ ތިނޫންކަމެއް ނެތޭ އިންސާފު ވާ ހޯދިފަ ތިހުރީ ގަމާރުންގެ ބޮލައް ޗިޕް ޖައްސަވައިގެން ތިތިބީ ވެރިކަމައް އައިސްފަ


PHOTO GALLERY: Addu Nature Park ge man'zaruthah | Mihaaru\nފޮޓޯގެލަރީ / އައްޑޫ ނޭޗާ ޕާކް\nސ. ހިތަދޫ: ޖުލައި 17، 2019- މި ރަށު އީދިގަލި ކިޅި އާއި ކޯއްޓޭ ސަރަހައްދު ހިމެނޭ ގޮތަށް އިކޯ ޓޫރިޒަމް ކޮންސެޕްޓަށް ތަރައްގީ ކުރާ އައްޑޫ ނޭޗާ ޕާކަކީ މިހާރު އައްޑޫގައި ސައިޓް ސީންއެއްގެ ގޮތުގައި ބޭނުންކުރާ އެންމެ މުހިންމު ތަން. އައްޑޫ ނޭޗާ ޕާކްގެ މަންޒަރުތައް ފޮޓޯ ނެގުމަށާއި ވީޑިއޯ ކުރުމަށް އައްޑޫގެ އިތުރުން ކައިރި އެހެނިހެން އަތޮޅުތަކުގެ މީހުން ވެސް ޒިޔާރަޔް ކުރޭ. އައްޑޫ ނޭޗާ ޕާކްގެ ތެރޭގައި ހިމެނެނީ އީދިގަލި ކިޅި އާއި ކޯއްޓޭގެ އިތުރުން ފަޅުރަށްރަށް ކަމަށްވާ މާހެރަ އާއި ކުޑަ މާހެރަ އާއި ދީރޮނޑި ފަދަ ބައެއް ރަށްތައް.---ފޮޓޯތައް: އަހުމަދު މަހްޒޫމް\nސ. ހިތަދޫ: ޖުލައި 17، 2019- އައްޑޫ ނޭޗާ ޕާކް ބަލަން މިދިޔަ ބުދަ ދުވަހު ދިޔަ ބަޔަކު މަޑުކޮށްލައިގެން.---ފޮޓޯ: އަހުމަދު މަހްޒޫމް\nސ. ހިތަދޫ: ޖުލައި 17، 2019- އައްޑޫ ނޭޗާ ޕާކްގެ ހިތްގައިމު މަންޒަރެއް.---ފޮޓޯ: އަހުމަދު މަހްޒޫމް\nސ. ހިތަދޫ: ޖުލައި 17، 2019- އައްޑޫ ނޭޗާ ޕާކްގައި ހިމެނޭ ކޯއްޓޭ ސަރަހައްދު.---ފޮޓޯ: އަހުމަދު މަހްޒޫމް\nސ. ހިތަދޫ: ޖުލައި 17، 2019- އައްޑޫ ނޭޗާ ޕާކްގެ ހިތްގައިމު ކިޅިއެއް.---ފޮޓޯ: އަހުމަދު މަހްޒޫމް\nސ. ހިތަދޫ: ޖުލައި 17، 2019- އައްޑޫ ނޭޗާ ޕާކްގައި ދަނޑު ހައްދާ ސަރަހައްދު ވަކިކުރަން ޖަހާފައިވާ ޓިނު ފެންސެއް.---ފޮޓޯ: އަހުމަދު މަހްޒޫމް\nސ. ހިތަދޫ: ޖުލައި 17، 2019- އައްޑޫ ނޭޗާ ޕާކްގެ ތެރޭގައި ހުރި މަހާނައެއް: މި ޕާކްގައި މިފަދަ މަހާނަތައް އެކި ސަރަހައްދުތަކުން ފެނޭ.---ފޮޓޯ: އަހުމަދު މަހްޒޫމް\nސ. ހިތަދޫ: ޖުލައި 17، 2019- އައްޑޫ ނޭޗާ ޕާކާ ބެހޭ މައުލޫމާތު ސްކޫލް ކުދިންނަށް ދިނުމަށް ޚާއްސަ ކޮށްފައިވާ ސަރަހައްދު.---ފޮޓޯ: އަހުމަދު މަހްޒޫމް\nސ. ހިތަދޫ: ޖުލައި 17، 2019- އައްޑޫ ނޭޗާ ޕާކްގެ ކިޅިއެއްގައި ދޫންޏެއް ޖައްސާފައި: މި ތަނުގައި ދިރިއުޅޭ ޚާއްސަ ދޫނިތަކެއް އުޅޭ.---ފޮޓޯ: އަހުމަދު މަހްޒޫމް\nސ. ހިތަދޫ: ޖުލައި 17، 2019- ސީނިއާ ޕާކް ވޯޑް އަބްދުލް ހާދީ، އައްޑޫ ނޭޗާ ޕާކާ ގުޅޭ މައުލޫމާތު "މިހާރު" އަށް ކިޔައިދެނީ.---ފޮޓޯ: އަހުމަދު މަހްޒޫމް\nސ. ހިތަދޫ: ޖުލައި 17، 2019- އައްޑޫ ނޭޗާ ޕާކް، ވެޓް ލޭންޑެއްގެ ގޮތުގައި އޮތުމަކީ މި ތަނުގެ ޚާއްސަ ކަމެއް.---ފޮޓޯ: އަހުމަދު މަހްޒޫމް\nސ. ހިތަދޫ: ޖުލައި 17، 2019- އައްޑޫ ނޭޗާ ޕާކްގެ އީދިގަލި ކިޅި އަށް ޖައްސާފައިވާ ދޫންޏެއް: މި ކިޅީގައި ހިމެނޭ މެންގްރޫސްތަކުގެ ތެރޭގައި ދިރިއުޅޭ ދޫނިތަކެއް މި ތަނުގައި އުޅޭ.---ފޮޓޯ: އަހުމަދު މަހްޒޫމް\nސ. ހިތަދޫ: ޖުލައި 17، 2019- އައްޑޫ ނޭޗާ ޕާކްގެ އިސް ބޭފުޅުންގެ ތެރެއިން ތިމާވެއްޓާ ބެހޭ މިނިސްޓްރީގެ އެސިސްޓެންޓް ޑިރެކްޓަރު އާމިނަތު އަފާއު އަދި ސީނިއާ ޕާކް ވޯޑް، އަބްދުލް ހާދީ މުހައްމަދު، އެ ޕާކްގެ ޕްލެޓްފޯމު މަތިން ހިންގަވާފައި ވަޑައިގަންނަވަނީ: ނޭޗާ ޕާކާ ބެހޭ މައުލޫމާތު ދިނުމަށް މީހުން ތަމްރީނު ކުރުމަށް ޚާއްސަ ސަމާލުކަމެއް ދޭ.---ފޮޓޯ: އަހުމަދު މަހްޒޫމް\nސ. ހިތަދޫ: ޖުލައި 17، 2019- އައްޑޫ ނޭޗާ ޕާކްގައި ހިމެނޭ ތަންތަނަށް ދެވެން އޮންނަ މަގެއް: މި ޕާކްގައި ހިމެނޭ ތަންތަން ބެލުމަށް ބަގީ އަދި ބައިސިކަލްގައި ވެސް ދެވޭނެ އިންތިޒާމު ވަނީ ހަމަޖައްސާފައި. ޕާކު ތެރޭގައި އިންޖީނުލީ ދުއްވާ އެއްޗެހި ދުއްވުމަކީ މަނާކަމެއް.---ފޮޓޯ: އަހުމަދު މަހްޒޫމް\nސ. ހިތަދޫ: ޖުލައި 17، 2019- އައްޑޫ ނޭޗާ ކްލަބްގައި ހިމެނޭ އީދިގަލި ކިޅި ބެލުމަށް ޚާއްސަ ކޮށްފައިވާ ޕްލެޓްފޯމް.---ފޮޓޯ: އަހުމަދު މަހްޒޫމް\nސ. ހިތަދޫ: ޖުލައި 17، 2019- މި ރަށު އީދިގަލި ކިޅި އާއި ކޯއްޓޭ ސަރަހައްދުގައި ގާއިމްކޮށްފައިވާ އައްޑޫ ނޭޗާ ޕާކަށް ވަންނަން ހުންނަ އިމާރާތް ބޭރުން ފެންނަ ގޮތް.---ފޮޓޯ: އަހުމަދު މަހްޒޫމް\nސ. ހިތަދޫ އީދިގަލި ކިޅި އާއި ކޯއްޓޭ ސަރަހައްދުގައި ގާއިމްކޮށްފައިވާ އައްޑޫ ނޭޗާ ޕާކްގައި ބަޔަކު ކެނޯ ދުއްވަނީ: މިއީ މި ޕާކްގައި އެންމެ ޑިމާންޑު ބޮޑު އެއް ކަންތައް.---ފޮޓޯ: އަހުމަދު މަހްޒޫމް\nސ. ހިތަދޫ އީދިގަލި ކިޅި އާއި ކޯއްޓޭ ސަރަހައްދުގައި ގާއިމްކޮށްފައިވާ އައްޑޫ ނޭޗާ ޕާކްގެ ހިތްގައިމު މަންޒަރެއް: މިއީ ޕިކްނިކް ދިއުމަށާއި ތިމާވެށީގެ މައުލޫމާތު އެއްކުރަން ވެސް މިހާރު ބޭނުންކުރާ ޕާކެއް.---ފޮޓޯ: އަހުމަދު މަހްޒޫމް


Airportge biya mashroou beyruge bodedhi channel thakah\nއެއާޕޯޓުގެ ބިޔަ މަޝްރޫއު ބޭރުގެ ޗެނަލްތަކަށް\nވެލާނާ އިންޓަނޭޝަނަލް އެއާޕޯޓު (ވީއައިއޭ) ތަރައްގީ ކުރުމުގެ ބިޔަ މަޝްރޫއު ބޭރުގެ މަޝްހޫރު ޗެނަލްތަކުގައި ދެއްކޭ ގޮތަށް، މަންޒަރުތައް ނަގައި އެ މަޝްރޫއާ ގުޅޭ ޑޮކިއުމެންޓްރީތައް ތައްޔާރު ކުރަން ފަށައިފި އެވެ. މި ޑޮކިއުމެންޓްރީތައް ދުނިޔޭގެ މަޝްހޫރު ބޮޑެތި ހުރިހާ ޗެނަލްތަކަށް ގެންދާނެ އެވެ.\nވީއައިއޭ އިންޓަނޭޝަނަލް އެއާޕޯޓް ހިންގާ، މޯލްޑިވްސް އެއާޕޯޓްސް ކޮމްނެނީ (އެމްއޭސީއެލް) ގެ މެނޭޖިން ޑިރެކްޓަރު އާދިލް މޫސާ ވިދާޅުވީ ބޭރުގެ ޗެނަލްތަކުގައި ދެއްކޭ ފެންވަރަށް މި މަޝްރޫއުގެ ޑޮމިއުމެންޓްރީ ހެދުމުގެ މަސައްކަތް ކުރަމުން އަންނަ ކަމަށެވެ.\n"ޑޮކިއުމެންޓްރީ ހަދަނީ ބޭރުގެ ބޮޑެތި ޗެނަލްތަކުގައި ދެއްކޭ ފެންވަރަށް،" އާދިލް ވިދާޅުވި އެވެ.\nވީއައިއޭ މަޝްރޫއުގެ މަސައްކަތް ހަލުވިކަމާއެކު ކުރިއަށްދާއިރު، މިހާރުވެސް ޑޮކިއުމެންޓްރީ ހެދުމަށް ދަނީ މަސައްކަތް ކުރަމުންނެވެ.\nވީއައިއޭ ތަރައްގީ ކުރުމުގެ މަޝްރޫއަކީ ރާއްޖޭގައި މިހާރު ކުރިއަށް ގެންދާ އެންމެ ބިޔަ އެއް މަޝްރޫއެެވެ. މި މަޝްރޫއުގެ އަގު އެއް ބިލިއަން ޑޮލަރަށް އަރާނެ ކަމަށް ސަރުކާރުން ބުނެފައިވެ އެވެ. މި މަޝްރޫއުގެ ދަށުން މުޅިންއާ ޕެސެންޖަރު ޓާމިނަލަކާއި އާ ރަންވޭ އަދި ކާގޯ ޓާމިނަލްގެ އިތުރުން ތެޔޮ ރައްކާ ކުރާނެ ވަސީލަތްތައް ގާއިމް ކުރާނެ އެވެ. މިގޮތުން އާ ޕެސެންޖަރު ޓާމިނަލްގެ މަސައްކަތް ކުރަނީ ސައޫދީ ބިންލާދިން ގްރޫޕުން 300 މިލިއަން ޑޮލަރަށެވެ. ގާތްގަނޑަކަށް 80،000 އަކަ މީޓަރު ބޮޑު އޭރިއާއެއްގައި އަޅާ މިތަން ތަރައްގީ ކުރަނީ ހަތް މިލިއަން ފަސިންޖަރުންނަށް ހިދުމަތް ދެވޭ ފެންވަރަށެވެ.\nވީއައިއޭގައި އަޅާ އާ ރަންވޭގެ މަސައްކަތް ކުރަނީ ބެއިޖިން އާބަން ކޮންސްޓްރަކްޝަން ގްރޫޕް (ބީޔޫސީޖީ) އާ ހަވާލުކޮށްގެންނެވެ. އާ ރަންވޭ އަށް 400 މިލިއަން ޑޮލަރު ހޭދަވާނެ އެވެ. އަދި މީގެތެރެއިން 373 މިލިއަން ޑޮލަރު ފޯރުކޮށްދީފައިވަނީ ޗައިނާގެ ލޯނު އެހީގެ ދަށުންނެވެ. މި މަސައްކަތް ކުރަނީ ގަލްފް ކޮބްލާ ކުންފުނިންނެވެ. އާ ރަންވޭ ވެސް މިހާރު ވަނީ ތާރު އެޅުމުގެ މަސައްކަތް ފަށާނެ އެވެ. މި މަސައްކަތާއެކު އެއާޕޯޓު އަންނަ އަހަރު ނިންމާލެވޭނެ ކަމަށް އެމްއޭސީއެލްއިން ބުނެ އެވެ.


Teacherun ge license usoolu muhdhathah nimeyne: Athiya\nދަރިވަރަކު ސްކޫލަށް ދިއުމުން ކުއްޖެއްގެ އަތް ސެނިޓައިޒު ކުރުމަށް ޓީޗަރަކު މަސައްކަތް ކުރަނީ -- ފޮޓޯ: އަވަސް\nތައުލީމުގެ ގާނޫނުގެ ދަށުން ޓީޗަރުންނަށް ލައިސަންސް ދޭނެ އުސޫލެއް އެކުލަވާލަންޖެހޭތީ އެ މަސައްކަތް ކުރިއަށްދާ ކަމަށާއި ގާނޫނުގައި ބުނާ މުއްދަތަށް މަސައްކަތް ނިންމާލެވޭނެ ކަމުގައި ޓީޗާސް ރަޖިސްޓްރޭޝަން ބޯޑުން ބުނެފި އެވެ.\nޓީޗަރުންނަށް ލައިސަންސް ދޭނެ އުސޫލު އެކުލަވާލުމުގެ މަސައްކަތް ކުރަންޖެހޭ ފަރާތަކީ ގާނޫނުގެ ދަށުން އެކުލަވާލާފައިވާ ޓީޗާސް ރަޖިސްޓްރޭޝަން ބޯޑެވެ. ބޯޑުގެ ރަޖިސްޓްރާ އަކީ އެޑިޔުކޭޝަން މިނިސްޓްރީގެ ސްޓޭޓް މިނިސްޓަރު އާތިޔާ ނަސީރު އެވެ.\nގާނޫނުގައިވާ ގޮތުން 2023 ވަނަ އަހަރުގެ ދިރާސީ އަހަރުން ފެށިގެން ޓީޗަރެއްގެ ގޮތުގައި މަސައްކަތް ކުރެވޭނީ އެކަމަށް ހާއްސަ ލައިސަންސެއް ލިބިގެންނެވެ.\nމިކަމާ ގުޅިގެން އަވަސް އިން ދެންނެވި ސުވާލަކަށް ޖަވާބު ދެެއްވަމުން ސްޓޭޓް މިނިސްޓަރު އާތިޔާ ނަސީރު ވިދާޅުވީ ޓީޗަރުންނަށް ލައިސަންސް ދޭނެ އުސޫލު އެކުލަވާލުމަށްޓަކައި ޓީޗާސް ރަޖިސްޓްރޭޝަން ބޯޑުގެ ބައްދަލުވުންތައް ބޭއްވި އެ މަސައްކަތް ހިނގަމުންދާ ކަމަށެވެ.\n"އަޅުގަނޑުމެންނަށް ޔަގީންކުރެވޭ ގާނޫނުގައި ބުނާ މުއްދަތުގައި އެކަން ނިންމާލެވޭނެކަން. މިއީ ރާއްޖެއަށް އާ ކަމަކަށް ވުމުން ކުރަންޖެހޭ މަަސައްކަތްތަކާއި ހަދަންޖެހޭ ގަވައިދުތައް ވެސް ގިނަ. އެކަމަކު ވެސް އަޅުގަނޑުމެންނަށް އެކަން ކުރެވޭނެ،" އާތިޔާ ވިދާޅުވި އެވެ.\nޓީޗަރުންތަކެއް ކަމެެއްގައި ހިޔާލު ބަދަލުކޮށްލައި މަޝްވަރާކުރަނީ -- ފޮޓޯ: އަވަސް\nކުރިން ޕްރިންސިޕަލް ކަންވެސް ކުރައްވާފައިވާ އާތިޔާ ވިދާޅުވީ ލައިސަންސް ދޭނެ އުސޫލު އެކުލަވާލާއިރު ލައިސަންސް ދޭނެ ގޮތްތަކާއި، ޓީޗަރުން ގިންތި ކުރެވޭނެ ގޮތްތަކާއި، ލައިސަންސް ބާތިލްކުރެވޭނެ ހާލަތްތަކާ އެކު ތަފްސީލް ކޮށް ހުރިހާ ކަމެއް ހިމަނާނެ ކަމަށެވެ. އުސޫލުގައި ދިވެހިންނާއި ބިދޭސީން ތަފާތު ނުކުރާނެ ކަން ފާހަގަކުރައްވާ އާތިޔާ ވިދާޅުވީ ލައިސަންސް ދޭނެ އުސޫލު އެކުލަވާލުމުގައި ޓީޗަރުން ހިމެނޭ ގޮތަށް ކަމާ ގުޅޭ ހުރިހާ ފަރާތްތަކެއްގެ ހިޔާލާއި މަޝްވަރާ ހޯއްދަވާނެ ކަމަށެވެ.\n"މިކަހަލަ މުހިއްމު މަސައްކަތެއް ކުރެވޭއިރު ސްޓޭކްހޯލްޑާސްގެ ބައިވެރިވުން އަސްލުގައި ވަރަށް މުހިއްމު. އެހެންވެ އަޅުގަނޑުމެން އެކި މަރުހަލާތަކުގައި އެކަން ކުރާނަން،" އާތިޔާ ވިދާޅުވި އެވެ.\nތައުލީމީ ގާނޫނުގައި ޓީޗަރުންގެ ގޮތުގައި ޓީޗަރުންގެ އިތުރުން ޕްރިންސިޕަލުންނާއި، ޑެޕިއުޓީ ޕްރިންސިޕަލުންނާއި، ތެރަޕިސްޓުންނާއި، ކައުންސިލަރުން ވެސް މާނަކޮށްފައިވެ އެވެ. ޓީޗަރުންނަށް ލައިސަންސް ދޭނެ އުސޫލެއް ހަދާއިރު އެއީ އޮތް ގޮންޖެހުމެއްތޯ ދެންނެވުމުން އާތިޔާ ވިދާޅުވީ ގޮންޖެހުމެއްގެ ގޮތުގައި އެކަން ނުދެކޭ ކަމަށާއި ގާނޫނުގައި ވަކި ބަޔަކު ވަކި ގޮތަކަށް މާނަކޮށްދީފައިވާނަމަ ގާނޫނުގައިވާ ގޮތަށް ބޯޑުން މަސައްކަތް ކުރާނެ ކަމަށެވެ.\nވަކި މީހަކު ބާކީކޮށްލުމަށް ނުވަތަ ވަކި ބަޔަކަށް އެކަނި ފައިދާވާ ގޮތަކަށް ނުފޫޒެއްގެ ތެރެެއިން ޓީޗަރުންނަށް ލައިސަންސް ދޭނެ އުސޫލެއް ނުހަދާނެ ކަމުގެ ޔަގީންކަން ވެސް އާތިޔާ ދެއްވި އެވެ. ޓީޗަރުންނަށް ލައިސަންސް ދޭނެ އުސޫލެއް ހެދުމުގެ އެންމެ ބޮޑު ބޭނުމަކީ ކިޔަވައިދިނުމުގެ ފެންވަރު ހިފެހެއްޓުމާއި، ދަރިވަރުންނަށް ރައްކާތެރިކަން ކަށަވަރުކޮށްދިނުން ކަމަށްވެސް އާތިޔާ ވިދާޅުވެފައިވެ އެވެ.


ކޮރޯނާވައިރަސް ޖެހި ހާލު ސީރިއަސްވާ މީހުންނަށް ފަރުވާ ދިނުމަށް ދަރުމަވަންތަ ހޮސްޕިޓަލް – Dhen.mv\nކޮރޯނާވައިރަސް ޖެހި ހާލު ސީރިއަސްވާ މީހުންނަށް ފަރުވާ ދިނުމަށް ދަރުމަވަންތަ ހޮސްޕިޓަލް\nJanuary 29, 2020 - 2:41 pm\nކޮރޯނާ ވައިރަސްގެ ސަބަބުން ހާލަތު ސީރިއަސްވެ ބަލި މީހުންނަށް ފަރުވާ ދޭންޖެހޭ ހާލަތެއް ރާއްޖޭގައި މެދުވެރި ވެއްޖެ ނަމަ އެކަމަށް ހާއްސަ ކޮށް ފަރުވާދޭން ދަރުމަންތަ ހޮސްޕިޓަލްގައި އައިސީޔޫއެއް ގާއިމް ކޮށްފި އެވެ.\nދުނިޔޭގައި މިވަގުތު ހަލުވިކަމާއެކު ފެތުރެމުން އަންނަ ނުރައްކާތެރި ކޮރޯނާ ވައިރަސްއާއި ގުޅިގެން ރާއްޖޭގައި ވެސް ގެންދަނީ ފިޔަވަޅުތައް އަޅައި ވަރުގަދަ ކުރަމުންނެވެ. އެގޮތުން ކޮރޯނާ ވައިރަސްގެ އަސަރު ކޮށްފައިވާ މީހުން ދެނެގަންނާނެ ނިޒާމެއް ގާއިމްކޮށް އެފަދަ މީހުންނަށް ފަރުވާ ދޭނެ އިންތިޒާމް ތަކެއް ހަމަޖެއްސުމުގެ މަސައްކަތް ސަރުކާރުން ވަނީ ފަށާފަ އެވެ.\nކޮރޯނާވައިރަހުގެ އަސަރުކޮށް، ވޫހާން ރޯގާގައި ހާލު ސީރިއަސްވާ މީހުންނަށް ފަރުވާދިނުމަށްޓަކައި ދަރުމަވަންތަ ހޮސްޕިޓަލުގެ 11 ވަނަ ފްލޯގައި ހަތަރު އެނދުގެ ހާއްސަ އައިސީޔޫ ފެސިލިޓީއެއް ގާއިމުކޮށްފައިވާކަމަށް ސަރުކާރުން ބުނެ އެވެ.\nރޯގާއަށް ޝައްކުކުރެވޭ މީހުން ޓްރާންސްފާކުރުމަށް ތައްޔާރީ ހާލަތުގައި ތިން އެމްބިއުލަންސްވެސް އޮންނަކަމަށް ސަރުކާރުން ބުންޏެވެ. އެ އެމްބިއުލަންސްތައް ހުންނާނީ ވެލާނާ އިންޓަނޭޝަނަލް އެއާޕޯޓުގެ އިތުރުން ހުޅުމާލެ އަދި އައިޖީއެމްއެޗުގަ އެވެ.


isthiunaf massala lasvaathee EC ah\nއިސްތިއުނާފް މައްސަލަ ލަސްވާތީ އީސީއަށް\nޔޫތު މިނިސްޓަރު އަހްމަދު މަހްލޫފް: ރިވިއު ކުރަން ހުށަހެޅި މައްސަލަ ލަސްވާތީ އީސީއަށް ވަނީ މައްސަލަ ހުށަހެޅުއްވެވި -- އަވަސް ފޮޓޯ\nއެމްޑީޕީގެ ގައުމީ މަޖިލީހުގެ އިންތިހާބުގައި ވާދަ ނުކުރެވޭނެ ކަމަށް އެންގި އެންގުން ރިވިއު ކުރުމަށް ޔޫތު މިނިސްޓަރު އަހުމަދު މަހުލޫފު ހުށަހަޅާފައިވާ ޝަކުވާއަށް ޖަވާބެއް ނުލިބި ލަސްވެފައި ވާތީ އިލެކްޝަން ކޮމިޝަނަށް އެ މައްސަލަ ހުށަހަޅައިފި އެވެ.\nއެމްޑީޕީގެ ގައުމީ މަޖިލީހުގެ އިންތިހާބުގައި ވާދަ ނުކުރެވޭނެ ކަމަށް މަހުލޫފަށް އެ ޕާޓީން އަންގާފައިވެ އެވެ. އެ ނިންމުމަކީ ގާނޫނީ އިމުގެ ބޭރުން ޕާޓީގެ ގަވާއިދުތަކާއި އުސޫލުތަކާ ހިލާފަށް ނިންމާފައިވާ ނިންމުމެއް ކަމަށާއި އެ ނިންމުން ރިވިއު ކޮށްދިނުމަށް އެމްޑީޕީގެ އިންތިހާބާ ބެހޭ ކޮމިޓީ އާއި އިސްތިއުނާފް ކޮމިޓީއަށް މަހުލޫފް ވަނީ ޝަކުވާ ހުށަހަޅާފަ އެވެ.\nމަހުލޫފު މިއަދު ވިދާޅުވީ އެ ޝަކުވާއަށް އެއްވެސް ޖަވާބެއް މިހާތަނަށް ލިބިފައި ނުވާ ކަމަށާއި އިންތިހާބަށް މިހާރު 30 ދުވަސް ކަމަށެވެ. އެހެންކަމުން ސިޔާސީ ޕާޓީތަކުގެ ބެލެނިވެރި ފަރާތް، އީސީއަށް މިއަދު އެ މައްސަލަ ހުށަހަޅާފައިވާ ކަމަށް ވިދާޅުވި އެވެ.\nމަހްލޫފް ރޭ ވަނީ ރިވިއުކުރަން ހުށަހެޅި މައްސަލަ އަވަސް ކޮށްދިނުމަށް ވެސް އެދިވަޑައިގެންފަ އެވެ. އޭނާ އެކަމަށް އެދިވަޑައިގެންފައި ވަނީ އަކްރަމް ކަމާލުއްދީނަށް އެމްޑީޕީގެ ގައުމީ މަޖިލީހުގެ އިންތިހާބުގައި ވާދަ ނުކުރެވޭނެ ކަމަށް ނިންމި ނިންމުން އޭނާގެ ފަރާތުން އިސްތިއުނާފު ކުރުމުން އެ މައްސަލަ ބެލުމަށް ފަހު އިންތިހާބުން އަކްރަމަށް ފުރުސަތު ދޭން އެމްޑީޕީން ނިންމި ނިންމުމަށް އިޝާރާތް ކުރައްވަ އެވެ.\nއަކްރަމަށް މަރުހަބާ ވިދާޅުވެ މަހުލޫފް ކުރެއްވި ޓްވީޓެއްގައި ރޭ ވިދާޅުވެފައި ވަނީ އޭނާއަށް އިންތިހާބުގައި ވާދަ ނުކުރެވޭނެ ކަމަށް ނިންމި ނިންމުން އިސްތިއުނާފު ކުރި ފަހުން ހަ ދުވަސް ވެއްޖެ ކަމަށެވެ. އެމްޑީޕީގެ ގަވާއިދު ބުނާ ގޮތުން އެފަދަ މައްސަލަތަކުގައި ދެ ދުވަސްތެރޭ ޖަވާބު ދޭން ޖެހެ އެވެ.\nއެމްޑީޕީ އަހުމަދު މަހްލޫފު ހަސަން ލަތީފް\nއިސްތިއުނާފު މައްސަލަ ނިންމައި ދިނުމަށް އެދިއްޖެ\nމައްސަލަތައް ފާހަގަކޮށް ނިންމުން ބާތިލުކޮށްދޭން އެދިއްޖެ


Mihaaru Mudhalu Zakaathuge Nishab akee kihaavareh? | ungoofaaru.com\nބަނޑޭރިގަނޑު/ޚަބަރު/މިހާރު މުދަލު ޒަކާތުގެ ނިސާބު އަކީ ކިހާވަރެއް؟\n0 442 މިނެޓެއް ނުވަނިސް ކިޔާލެވޭ\nމުދަލު ޒަކާތުގެ ނިޞާބުގެ މިންވަރު 4861.15ރ. އަށް ބަދަލުވެފައިވާ ކަމަށް އިސްލާމިކް މިނިސްޓްރީން ބުނެފިއެވެ. އިސްލާމިކް މިނިސްޓްރީން މިކަން ހާމަކޮށްފައިވަނީ5ޖޫންގައެވެ.\nމިދިޔަ ފެބްރުއަރީ މަހުން ފެށިގެން މި ޖޫންމަހުގެ3ވަނަ ދުވަހާ ހަމައަށް މުދަލު ޒަކާތުގެ ނިސާބަކީ 5033.70 ރުފިޔާއެވެ. އޭގެ ކުރިން މުދަލު ޒަކާތުގެ ނިސާބަކީ 4944.40 ރުފިޔާއެވެ.\nނިޞާބު ހަމަވާ ވަރަށް އަތުގައި ފައިސާ ހުރެ، ހިޖުރީ ގޮތުން އަހަރެއް ވުމުން އޭގެ 40 ބައިކުޅަ އެއްބައި މުދަލު ޒަކާތުގެ ގޮތުގައި ނެރުން، ދީނީ ގޮތުން ވާޖިބުވެ އެވެ. ޕަސެންޓުގެ ގޮތުން ނަމަ އެއީ 2.5 ޕަސެންޓެވެ.\nޖޫން 2016 ވަނަ އަހަރުން ފެށިގެން ދިވެހިރާއްޖޭގައި މުދަލު ޒަކާތް ބަލައިގަންނަމުން އަންނަނީ މީރާ އިންނެވެ. އަދި އޮންލައިންކޮށް ވެސް ޒަކާތް ދެއްކޭ ގޮތް ހަމަޖައްސާފައި ވެ އެވެ.\nކަވާއީ ހޯމްއިން މާދަމާ ބޮޑު ސޭލެއް!\nރިލޯޑް، ރާސްޓަސް އިން ޖީއެސްޓީ ނަގާ އުސޫލަށް ބަދަލުގެންނަނީ


Helicopter ge operation thah fulhaa kuran beynun: Shamal | Mihaaru\nއެމްއެންޑީއެފްގެ ކުރަނގި ހެލިކޮޕްޓަރުގައި ދ.ބަނޑިދޫގައި އޮތް ހާލު ދެރަ ބަލި މީހަކު ވައިގެ މަގުން މާލެ ގެނައުމަށްފަހު، އެ ބަލި މީހާ އެމްބިއުލާންސަށް އެރުވުމުގެ މަސައްކަތް ކުރަނީ.---ފޮޓޯ: ހުސެއިން ވަހީދު/މިހާރު\n06 ޖުލައި 2019 - 12:07\nރާއްޖޭގެ އަސްކަރިއްޔާގެ ޗީފް ޝަމާލް މިހާރު އިންޑިއާ އަށް ކުރައްވަމުން ގެންދަވާ ރަސްމީ ދަތުރުގައި، އެ ގައުމުގެ ސްޓްރެޓިޖިކް ނިއުސް ޗެނަލް (އެސްއެންއައި) އަށް ދެއްވި އިންޓަވިއުއެއްގައި ވިދާޅުވީ، ދެ ހެލިކޮޕްޓަރާ ގުޅޭ ގޮތުން ދިވެހިން ވަރަށް ބޮޑަށް ހޭލުންތެރި ވެފައިވާ ކަމަށެވެ. އަދި ދެ ހެލިކޮޕްޓަރު ވަނީ އިންސާނިއްޔަތުކަމާ ގުޅިފައި ކަމަށް އޭނާ ވިދާޅުވި އެވެ.\nއިންޑިއާ އިން ރާއްޖެ އަށް ދިން ދެ ހެލިކޮޕްޓަރުން މައިގަނޑު ގޮތެއްގައި އުފުލަނީ ބަލި މީހުންނެވެ. އެކަމަކު، ބައެއް ހާދިސާތަކުގައި މީހުން ގެއްލުމާ ގުޅިގެން އެ މީހުން ހޯދުމުގެ މަސައްކަތުގައި ހެލިކޮޕްޓަރުގެ އެހީ ހޯދަ އެވެ. ހެލިކޮޕްޓަރުތައް އޮޕަރޭޓް ކުރުމަށް އިންޑިއާގެ ފަންސާހެއްހާ ސިފައިން އުޅެ އެވެ.\nޝަމާލް ވިދާޅުވި ގޮތުގައި، ހެލިކޮޕްޓަރު އޮޕަރޭޓް ކުރުމަށް ރާއްޖެ އާއި އިންޑިއާއާ ދެމެދު ވި "ލެޓަ އޮފް އެކްސްޗޭންޖް" ގެ ދަށުން ހެލިކޮޕްޓަރުތައް އޮޕަރޭޓް ކުރާނީ އެމްއެންޑީއެފްގެ ކޮމާންޑުގެ ދަށުން ކަމަށް ވަނީ ބުނެފަ އެވެ. ދެ ހެލިކޮޕްޓަރުގެ އެހީ ހޯދަން ގިނަ ބަޔަކު އެދެމުން އަންނަ ކަމަށް ވެސް ޝަމާލް ވިދާޅުވި އެވެ.\nދެ ހެލިކޮޕްޓަރު އޮޕަރޭޓް ކުރުމުގައި އުޅެނީ އިންޑިއާ ސިފައިން ކަމަށް ވާތީ، އޭގެ ބަދަލުގައި ދިވެހި ސިފައިން ޕައިލެޓުންގެ ގޮތުގައި ތަމްރީނު ކުރުމުގެ މަސައްކަތް ކުރައްވަމުން ގެންދަވާ ކަމަށް ޝަމާލް ވިދާޅުވި އެވެ. އަދި ޓެކްނިކަލް ސްޓާފުން ކަނޑައެޅުމުގެ މަސައްކަތް ކުރައްވާ ކަމަށް ވެސް އޭނާ ވިދާޅުވި އެވެ.\nއެމްއެންޑީއެފްގެ ކުރަނގި ހެލިކޮޕްޓަރު..---ފޮޓޯ: ހުސެއިން ވަހީދު/މިހާރު\n"އަޅުގަނޑުމެން އެބަޖެހޭ މި އޮޕަރޭޝަނަލް ކެޕޭސިޓީ ތަރައްގީ ކުރަން. މި ހިދުމަތް ފުޅާކޮށް، ރާއްޖޭގެ ހުރިހާ ރަށްތަކަށްހެން ފޯރުކޮށްދޭން އެބަޖެހޭ. އެއީ ރާއްޖެ އަށް ކާރިސާއެއް ދިމާވި ކަމުގައި ވިޔަސް، އެ ހެލިކޮޕްޓަރުތަކަށް އެހީތެރިވުމުގެ ފުރުސަތު އޮތީމާ،" ޝަމާލް ވިދާޅުވި އެވެ.\nދިވެހި ސިފައިން ނުބައްސައި އިންޑިއާ ސިފައިން އެކަނި އޮޕަރޭޝަންތައް ހިންގާތީ އެއްބަސްވުން އާ ނުކޮށް، ދެ ހެލިކޮޕްޓަރު ފޮނުވާލަން ކުރީގެ ރައީސް އަބްދުﷲ ޔާމީންގެ ސަރުކާރުން އުޅުނެވެ. އޭރު، ސަރުކާރުގެ އިސްވެރިން ވިދާޅުވަމުން ގެންދެވީ ހެލިކޮޕްޓަރުގެ އެއްބަސްވުން އޮތީ އިންޑިއާ އިން ރާއްޖެ އަށް ނުފޫޒު ފޯރުވޭ ގޮތަށެވެ.\nމި ފާޑުކިއުންތަކާ އެކު ވެސް، ރައީސް އިބްރާހިމް މުހައްމަދު ސޯލިހްގެ ސަރުކާރުގެ ފުރަތަމަ މަސް ދުވަހުގެ ތެރޭގައި ދެ ހެލިކޮޕްޓަރުގެ އެއްބަސްވުން އާކޮށް، އޮޕަރޭޝަންތައް ވަނީ ފަށައިފަ އެވެ.\nއިންޑިއާ އިން ދެ ހެލިކޮޕްޓަރެއް ރާއްޖޭގައި އޮޕަރޭޓް ކުރާއިރު، ފުރަތަމަ ހެލިކޮޕްޓަރު ގެނައީ ކުރީގެ ރައީސް މުހައްމަދު ނަޝީދުގެ ވެރިކަމުގައި 2010 ގަ އެވެ. ސ. ގަން އެއާޕޯޓުގައި ބާއްވާފައި އޮންނަނީ އެ ހެލިކޮޕްޓަރެވެ. ފަހުން ހަދިޔާކުރި ހެލިކޮޕްޓަރު އޭޕްރީލް، 2011 ގައި ރާއްޖެ ގެނެސް، އޮޕަރޭޓް ކުރަނީ ލ. ކައްދޫ އެއާޕޯޓުގައި އިންޑިއާ ސަރުކާރުން ހަދައި ދީފައިވާ ހޭންގަރުގައި ބާއްވައިގެންނެވެ.\nއެއްބަސްވުމުގައިވާ ގޮތުން ހެލިކޮޕްޓަރުތައް ދުއްވާނީ އިންޑިއާގެ ކަނޑުގެ ސިފައިންނެވެ. އެ މީހުން ރާއްޖޭގައި ތިބެނީ ދެ ގައުމުން ބަދަލުކުރާ "ލެޓަ އޮފް އެކްސްޗޭންޖް"އެއްގެ ދަށުންނެވެ. މި އެއްބަސްވުން ކޮންމެ ދެ އަހަރަކުން އާ ކުރަންޖެހެ އެވެ.\nހެލިކޮޕްޓަރު އިންޑިއާ ސިފައިން އެކަނި އޮޕަރޭޓްކުރުމުގެ ނުތަނަވަސްކަމަށް ހައްލެއް ހޯދަން ޔާމީންގެ ސަރުކާރުން ހުށަހެޅީ އޮޕަރޭޝަންތަކުގައި ދިވެހި ސިފައިންގެ ބައިވެރި ކުރާށެވެ. މިއީ، އެންމެ ކުރިއްސުރެ އެއްބަސްވުމުގެ ތެރޭގައި ވެސް ހިމެނޭ ކަމެކެވެ. ޕައިލެޓުން ތަމްރީން ކުރުމަށް އިންޑިއާ އިން އެއްބަސްވެފައިވީ ނަމަވެސް މިއަދާ ހަމައަށް އަސްކަރީ ހެލިކޮޕްޓަރަށް ޚާއްސަ ދިވެހި ޕައިލެޓަކު ތަމްރީނެއް ނުކުރެވެ އެވެ.\nއިންޑިއާ ދިވެހި ސަރުކާރު އެމްއެންޑީއެފް އިންޑިއާގެ އަސްކަރިއްޔާ އެމްއެންޑީއެފްގެ ރެހެންދި ހެލިކޮޕްޓަރު ދިވެހި ސިފައިން ރާއްޖެ-އިންޑިއާ\n32 ކޮމެންޓް, 62 ރިއެކްޝަންސް\nބޭނުމޭ ނުބުނެ، އިތުރު ކުރާނަމޭ ބުނެބަލަ. ތީ މޮހޮނައް އޮޑި ދީފައިއޮތްހެން ދީފަ ހުރި އެއްޗިއް. ކަލޭމެންގެ ބާރެއް އެޔަކަށް ނުހިގާނެ\n02 ހެލިކޮޕްޓަރ ދުއްވަން 50 ސިފައިން. ދިވެހިން އެއާބަސް އޭ380 ދުއްވާ. ހެލިކޮޕްޓަރެއް ދުއްވޭނެ ފެންވަރު ދިވެހިންގެ ހުންނާނެ. ދިވެހިމީހާވެސް ކިހާ ހިތްހަމަޖެހޭނެތަ ހެލިކޮޕްޓަރަށް އަރާ ވަގުތު ދިވެހި ޕައިލެޓެއް އިނިއްޔާ. ތިނޫންގޮތަކަށް ތި އެއްބަސްވުން އެކުލަވާލަންޖެހޭ، ނޫނީ2ހެލިކޮޕްޓަރ ފޮނުވާލާފަ ދިވެހި ސަރުކާރުގެ ހަރަދުގަ4ހެލިކޮޕްޓަރ ގަނެބަލަ\nމޯލްޑިވިއަންގަ ޑޭޝް މަރުކާގެ ހައެއްކަ ބޯޓު ދުއްވެނީ ހާހެއްހާ މީހުން ތިބެގެން.\n10 އަހަރު ވީ އިރު ޕައިލެޓަކު ތަމްރީނު ނުކުރެވުނު ބައެއް ނުތިބޭނެ އެމް އެން ޑީ އެފް ނޫނީ.\nހެލިކޮޕްޓަރުގެ ޚިދުމަތް އިތުރުކުރުމުގެ ނަމުގަ ތިއުޅެނީ އިންޑިޔާސިފައިން ރާއްޖެއަށް އިތުރުކޮށް ރާއްޖެ އިންޑިޔާއަށް އަޅުވެތިކުރުމަށް ވާގިދިނުމަށް ބޭނުންވެގެން. ރާއްޖޭގެ ޕައިލެޓުން ތިއްބަސް ހެލިކޮޕްޓަރދުންވަން ދިވެހިރާއްޖެއަކާ ޙަވާލެއްނުކުރާނެ އަދި ހެލިކޮޕްޓަރު އޮޕަރޭޓްކުރަމުންދަނީ ރާއްޖޭސިފައިންގެ ބެލުމުގެދަށަކުންވެސްނޫން. މުޅިންދޮގު.\nއަންނިއަށް ކަމެއްކުރެވުނުކަމަށްވާނީ ފާޅުކަންބޮޑު ޖަލްސާއެއްގައި އިންޑިޔާގެ ކިބައިން މަލިކު ރާއްޖެއަށް ދިނުމަށް އެދުމެވެ. އިންޑިޔާގެ ހުރި ވަރެއް އެނގިދާނެތާއެވެ. މަލިކާއި ކައިރީވެސް މި ޖަޒީރާ ރާޢްޖެއެވެ. އަނެއްކާ މަލިކުގައި މިހާރުވެސް ފެންނަ ނުފެންނަ ވޯޓަކަށްދިޔަސް އެރަށުމީހުން ވޯޓްދޭނީ މިގައުމަށް ބަދަލުވުމަށެވެ.\nވާހަކަ ދައްކަން ވީ އަންނި އަނގައަކުން ނޫނެވެ. މިނިވަން ކަމާ އެކުއެވެ.\nސޯމާލިއާމީހުން އެންމެގަދައަށް ކަނޑުފޭރުނު ދުވަސްވަރު އުތުރު ރަށެއްގެ ފިހާރައަކުން މާކަޅު ބަޔަކު ހެޓަކަށް ވިޔަފާރިކޮށްގެން އަތިރިމައްޗަށް ނިކުމެ ފުރަން އުޅެނިކޮށް އެނގުނީ އެއީ ކަނޑުފޭރޭ މީހުންކަން. މިވަރު ގައުމެއްގެ މީހުން ޖަހާ ކޮމެންޓުތަކުގައި މިހުންނަނީ އިރާނުގެ ހަމަނާއީ ދައްކާފެންވަރުގެ ވާހަކަ.\nތިޔަކަމަށް ބޭނުންވަނީ ހެލްކޮޕްޓަރެއްނޫން ހޭލުންތެރިކަން\nދިވެހިރާއްޖޭގެ ސަރަހައްދު ބެލެހެެއްޓުމުގެ ކެޕޭސިޓީ ދިވެހިރާއްޖޭގަ ނެތް.އެހީި ބޭނުންވޭ.މިސާލަކަށް ނޮވެމްބަރ 3\nއަހަރެމެން މިރާއްޖޭގަ މިހުރިހާ ޒަމާން ވޭތުކުރީ ހެލްކޮޕްޓަރަކުނޫން މިހާރު 30 މިނިޓުން އެއާޕޯޓެއް އަތުނުޖެހެނީ ވަރައް މަދުރަށަކައް އެކަން ފުރިހަމަކޮއްފަ އެތެރޭގެ އުދުހުމުގަ ތިޔަ ހެލެކެޕޮކްޓަރުގެ މާބޮޑު ބޭނުމެއްނެތް އިންޑިޔާގެ ބާރުގެ ދަށައް އަޅުވެތިވާކައް ނެތިން އިންޑިޔާ ހެޔޮފުޅުނަމަ މަލިކު ދިވެހި ސަރުކާރާ ހަވަލުކުރަން އެދިބަލަ އެނގިދާނެ ތެދުވެރިކަމެއް ހުރިނަމަ


Maree ge massala committee in balanee | Mihaaru\nރައީސް އިބްރާހިމް މުހައްމަދު ސޯލިހް، ބްރޯޑްކާސްޓިން ކޮމިޝަނަށް މަރިޔަމް ވަހީދާ އައްޔަން ކުރައްވަނީ. --- ފޮޓޯ: ރައީސް އޮފީސް\n19 ޑިސެމްބަރ 2019 - 11:51 36 comments\nމޯލްޑިވްސް ބްރޯޑްކާސްޓިން ކޮމިޝަންގެ (ބްރޯޑްކޮމް)ގެ ރައީސް މަރިޔަމް ވަހީދާ (މަރީ)، ސަރުކާރުގެ ހަފްލާއެއް ހުށަހަޅުއްވައި ދެއްވި މައްސަލަ ރައްޔިތުންގެ މަޖިލިހުގެ މިނިވަން މުއައްސަސާތަކާ ބެހޭ ކޮމިޓީން ބަލާނެ ކަމަށް އެ ކޮމިޓީގެ މުގައްރިރު ރޮޒެއިނާ އާދަމް މިއަދު ވިދާޅުވެއްޖެ އެވެ.\nޓޫރިޒަމްގެ ބޭނުމަށް ދޫކުރާނެ އާ ރަށްތައް އިއުލާނު ކުރަން ދަރުބާރުގޭގައި މިދިޔަ އަންގާރަ ދުވަހުގެ ރޭ ބޭއްވި "ބުރަބި" ހަފްލާ ހުށައަޅުއްވާ ދެއްވީ ރާއްޖޭގައި މިވަގުތު ހުރި އެންމެ ތަޖުރިބާކާރު އަދި ކުޅަދާނަ އެއް ޕްރެޒެންޓަރު މަރީ އެވެ. ބްރޯޑްކޮމްގެ ރައީސްގެ މަގާމަށް އައްޔަންކުރިތާ މާ ގިނަ ދުވަހެއް ނުވެ، ސަރުކާރުގެ ހަފުލާއެއް ހުށައަޅުއްވަން އޭނާ ހުންނެވުމުން، ބައެއް މީހުންގެ ފާޑުކިއުން ވަނީ އަމާޒުވެފަ އެވެ. އަދި ބްރޯޑްކޮމް އާއި މަރީގެ މިނިވަންކަމާ މެދު ވެސް އެތައް ބަޔަކު ވަނީ ސުވާލު އުފައްދައިފަ އެވެ.\nމަރީ އަށް އަމާޒުވާ ފާޑު ކިއުންތަކާ ގުޅިގެން "މިހާރު" ގެ ޚަބަރާ އެކު ރޮޒެއިނާ ކުރެއްވި ޓުވީޓެއްގައި ވިދާޅުވީ ސަރުކާރުގެ ހަފްލާއެއް މަރީ ހުށަހަޅުއްވައި ދެއްވި މައްސަލަ ކޮމިޓީން ބަލާނެ ކަމަށެވެ. އެއީ އޭނާ ވިދާޅުވި ގޮތުގައި އަންނަ ފެބްރުއަރީ މަހުގެ ކުރީކޮޅު މަޖިލިސް ހުޅުވުމުންނެވެ.\nރައްޔިތުންގެ މަޖިލީޖުގެ މެމްބަރުން މިހާރު ތިއްބެވީ، މަޖިލީހުގެ ގަވާއިދުގައިވާ ގޮތުގެ މަތިން ދެ މަސް ދުވަހުގެ ޗުއްޓީއެއްގަ އެވެ.\nMi issue majlis hulhuvuneema committee in balaane. Minivan muassasaa thakah rayyithunge ithubaaru hoadhumah kuran jehey masakkaiy thah minivan muassasa committee in fas jehumeh nethi kuramun gendhaane. https://t.co/XXAc9prICa\n— 𝐌𝐏 𝐑𝐨𝐳𝐚𝐢𝐧𝐚 𝐀𝐝𝐚𝐦 🎈 (@Roxeyna) December 18, 2019\n"މިނިވަން މުއައްސަސާތަކަށް ރައްޔިތުންގެ އިތުބާރު ހޯދުމަށް ކުރަން ޖެހޭ މަސައްކަތްތައް މިނިވަން މުއައްސަސާތަކުގެ ކޮމިޓީން ފަސް ޖެހުމެއް ނެތި ކުރަމުން ގެންދާނެ،" ޓުވީޓުގައި ރޮޒެއިނާ ވިދާޅުވި އެވެ.\nއެ ޓުވީޓުގެ ތަފްސީލް ދެއްވަމުން ރޮޒެއިނާ "މިހާރު" އަށް މިއަދު ވިދާޅުވީ މަރީގެ މައްސަލައިގައި މިނިވަން މުއައްސަސާތަކުގެ ކޮމިޓީގެ މެމްބަރުންނާ މަޝްވަރާ ކުރައްވާފައިވާ ކަމަށެވެ. އަދި އެ ކޮމިޓީގެ ބައެއް މެމްބަރުންގެ ވިސްނުން ހުރި ގޮތުން މަރީ ކުރެއްވީ އެންމެ ރަނގަޅު ކަމެއް ކަމަށް ގަބޫލު ނުކުރައްވާ ކަމަށް ވެސް ރޮޒެއިނާ ވިދާޅުވި އެވެ.\nރައީސް އިބްރާހިމް މުހައްމަދު ސޯލިހް، ބްރޯޑްކާސްޓިން ކޮމިޝަންގެ މެމްބަރުންނާ ބައްދަލު ކުރައްވަނީ. --- ފޮޓޯ: ރައީސް އޮފީސް\n"ކޮމިޓީ ބައްދަލުވުން ބާއްވާފައި އަޅުގަނޑުމެން އެކަމުގައި ކުރިއަށް ދާނެ ގޮތަކާ މެދުގައި ނިންމާނީ،" ރައްޔިތުންގެ މަޖިލިހުގެ އައްޑޫ މީދޫ ދާއިރާގެ މެމްބަރު ކަން ވެސް ކުރައްވާ އެމްޑީޕީގެ ރޮޒެއިނާ ވިދާޅުވި އެވެ.\nއާ ސަރުކާރުން ވެރިކަމާ ހަވާލުވީ މިނިިވަން މުއައްސަސާތައް މިނިވަންކޮށްދީ، އެއްވެސް ފަރާތަކަށް ނުޖެހޭނެ މެމްބަރުން ލާނެކަމުގެ ޔަގީންކަމާ އެކު އެވެ. އެކަމަކު، މިނިވަން މުއައްސަސާތަކުގެ ބައެއް މެމްބަރުންގެ އަމަލުތަކާ ހުރެ، އެ ކޮމިޝަންތަކުގެ މިނިވަން ކަމާ މެދު ސުވާލު އުފެދެން ވަނީ ފަށައިފަ އެވެ.\nޓޫރިޒަމް މިނިސްޓްރީން ބޭއްވި ހަފްލާގައި ޕްރެޒެންޓަރެއްގެ ގޮތުން މަރީ ފެނުނީ ސަރުކާރުގެ މިނިސްޓަރުންނަށް ވަރަށް ބޮޑަށް ތައުރީފްކުރެއްވި ތަނެވެ. އެގޮތުން ރައީސް އޮފީހުގެ މިނިސްޓަރު އަހުމަދު ނަސީމާއި ޓޫރިޒަމް މިނިސްޓަރު އަލީ ވަހީދުގެ ވާހަކަ އަށް މަރީގެ ތައުރީފްގެ ބަސްތައް އޮއްސާލެއްވި އެވެ.\nއެނގިފައިވާ ގޮތުގައި މަރީގެ މި އަމަލުތަކާ ގުޅިގެން އޭނާ އަށް މަޖިލިހުގައި ރުހުން ދިން މެމްބަރުން ވެސް ތިއްބެވީ ވަރަށް ބޮޑަށް ހިތްހަމަނުޖެހިފަ އެވެ. އަދި އެމްޑީޕީ މެމްބަރުން މަރީ އަށް ގުޅުއްވައި އެފަދަ ކަމެއް ތަކުރާރު ނުކުރެއްވުމަށް ނަސޭހަތްތެރިވެވަޑައިގެންނެވި ކަން ވެސް އެނގިފައިވެ އެވެ.\nއިތުރު ލިޔުންތައް ރައްޔިތުންގެ މަޖިލިސް މޯލްޑިވްސް ބްރޯޑްކާސްޓިން ކޮމިޝަން މަޖިލީހުގެ މެމްބަރުން މެމްބަރު ރޮޒައިނާ އާދަމް (އައްޑޫ މީދޫ) މިނިވަން މުއައްސަސާތަކުގެ ކޮމިޓީ މަރިޔަމް ވަހީދާ (ރައީސް، ބްރޯޑްކާސްޓިން ކޮމިޝަން)


BREAKING: Kureege Home Minister Azleen Ah Hamalaa Dheefi - Vaguthu\nކުރީގެ ހޯމް މިނިސްޓަރ އަޒްލީނަށް ހަމަލާ ދީފި\nކުރީގެ ހޯމް މިނިސްޓަރ އަޒްލީން އަހްމަދު – ވަގުތު އިމޭޖްސް\nކުރީގެ ހޯމް މިނިސްޓަރ އަހުމަދު އަޒްލީނަށް މީހަކު ހަމަލާ ދީފިއެވެ.\n"ވަގުތު" އަށް މައުލޫމާތު ދެއްވަމުން އަޒްލީން ވިދާޅުވީ އޭނާ އަށް މީހަކު ހަމަލާ ދިނީ އިރުކޮޅެއް ކުރިން އޭނާ ދިރިއުޅޭ ގޭގެ ތިރީގައި ހުރި ކެފޭއެއް ކައިރިން ކަމަށެވެ.\n"ހަމަލާ ދިން މީހާ އަޅުގަނޑުގެ ގައިގަ ދެ ފަހަރު ޖެހި. ކުދި އަނިޔާ ތަކެއް ލިބުނު. ހަމަލާ ދިން މީހާ ވަނީ އަޅުގަނޑަށް މަރުގެ އިންޒާރުވެސް ދީ ރޭ ޖޭޕީ އަަށް ސޮއިކުރީ އިތުރު ބަގާވާތެއް ކުރަން ކަމަށް ބުނެފައި" އަޒްލީން ވިދާޅުވިއެވެ.\nއަލްޒީން ވިދާޅުވީ ހަމަލާދިން ސަރަހައްދުގައި ފުލުހުން މިހާރު ހަރަކާތްތެރިވަމުންދާ ކަމަށާއި ފުލުހަށް މައްސަލަ ހުށައަޅަން ފުލުހުންގެ މައި އިދާރާއަށް ދަތުރު ކުރައްވަމުން ގެންދަވާ ކަމަށެވެ.\nއަޒްލީނަށް މިރޭ ހަމަލާދީފައިވާއިރު އެނާ އަކީ ރައީސް ޔަަމީން ސަރުކާރުގެ ހޯމް މިނިސްޓަރ ކަން ކުރެއްވި ބޭފުޅެކެވެ. އަދި ރައީސް ޔާމީންގެ ވަރަށް އަރިސް ބޭފުޅެކެވެ. އަޒްލީންގެ އިތުރުން ކުރީގެ ރައީސް ޔާމީނުގެ އަރިހުގައި ތިއްބެވި ގިނަ ބަޔަކު ރޭ ވަނީ ޖޭޕީއަށް ސޮއިކޮށްފައެވެ.\nއަޒްލީން އާއި އެކު ރޭ ޖުމްހޫރީ ޕާޓީއާއި ގުޅުވަޑައިގެންނެވި ބޭފުޅުންގެ ތެރޭގައި، ކުރީގެ މެންބަރު ނިހާން, އަދި ކެލާ ދާއިރާގެ ކުރީގެ މެންބަރު އަލީ އާރިފް އާއި އިނގުރައިދޫ ދާއިރާގެ ކުރީގެ މެމްބަރު އިބްރާހިމް ފަލާހު, ރައީސް ޔާމީންގެ ދައުރުގައި އެމަނިކުފާނުގެ ނައިބު ކަން ކުރައްވާފައިވާ އަބްދުﷲ ޖިހާދު ހިމެނިވަޑައިގަންނަވައެވެ.\nއަޒްލީނަށް ދިން ހަމަލާ އާއި ގުޅިގެން އަދި މިހާތަނަށް އެއްވެސް މީހަކު ހައްޔަރު ކުރިކަމުގެ މައުލޫމާތެއް ލިބިފައެއް ނެތެވެ.\nކުރީގެ ނައިބް ރައީސް އާއި، މިނިސްޓަރ އަޒްލީންވެސް ޖޭޕީއަށް\nޕާޓީއެއްގެ ވިޕްލައިންގައި ފިތިގެން ނުހުރެ ހައްގުބަސް އިއްވާދޭނެ މީހަކަށް ވާނަން - އަޒްލީން\nއޮގަސްޓް 28, 2019 01:24\nއަޒްލީނަށް ބުނެލަން އޮތީ މިގައުމުގެ ވެރިކަމަށް އަހަރެން އަޔަސް މިގައުމުގެ ވެރިކަމަށް ޖޭޕީ އަށް ނާދެވޭނެ.\nއޮގަސްޓް 28, 2019 11:33\nހަމަ ލިބިދާނެ... ޑރ. ވަހީދު ވެސް ރައީސްކަން ކުރެއްވި..\nއޮގަސްޓް 28, 2019 01:43\n"..........އަޅުގަނޑަށް މަރުގެ އިންޒާރުވެސް ދީ ރޭ ޖޭޕީ އަަށް ސޮއިކުރީ އިތުރު ބަގާވާތެއް ކުރަން ކަމަށް ބުނެފަ" އެހެންވީމާ ޝައްކެއް ނެތް ރީނދޫ ގުންޑާއެއް ތިކަން ކުރާނީ. މައްސަލައެއް ޖައްސާނެ ކަމެއް ނެތް. ތިކަމެއް ނުބެލޭނެ.\nއޮގަސްޓް 28, 2019 03:35\nއޮގަސްޓް 28, 2019 04:39\nކަލޯ.އަޒުލީމު .އިޚުލާސްތެރިނިޔަތެއްގައި.ކަލޭމެން.ބުރުމާގާސިމްކާރިއަށް.ނުދާނެކަމާމެދު އަހަރެމެން ޝައްކެއްނުކުރާނަން ދުވާލު އިރުފެންނަފަދައިން އެގޭހަގީގަތެއް ހަގީގަތް އޮޅުވާނުލެވޭނެ ބޮޑުރޭވުންގަޑެއް އެބަވޭ. ކަލޭމެންގެބަހަން ހެއްލޭނީ ތިދެބޯބުރާތި ބުރުމާ އަހަރެމެންމިތިބީ ކަލޭމެންގެ ކުޅިގަޑު ވަރައްގާތުންބަލަން އިގޭ!!!!!!!!!!!\nއޮގަސްޓް 28, 2019 05:27\nމިހާރު ގާސިމު އެގެންދަވަނީ ބަގާވަތް ކުރާނެ ގޮތް ރާވަމުން. ގާސިމު ހިފާ ހައްޔަރު ކުރޭ.\nއޮގަސްޓް 28, 2019 05:33\nހަމަ ތެދެއްތަ،. ހީވެސްނުވޭ، އަނެއްކާ ކީއްކުރަން މިފަދަ ނެގިމަޑުވެފަ ނާގާބިލް މީހަކަށް ހަމަލާވެސް ދޭންވީ.\nލަޔާގަތު ކިޔާ މީހަކު ފޭސް ބުކުގައި އަޒުލީނަށް ވަރަށް ހަޑިއެއްޗެހި ކިޔާފަ ހުރި. 100% ޔަގީން އެމްޑީޕީ މީހުން ތިހަމަލާ ދޭން ފެށީ .\nއޮގަސްޓް 28, 2019 06:55\nބޮޑަށް ޝައްކުކުރެވެނީ އަދުރޭގެ ބަދަލު ހިފުމަކާ\nއޮގަސްޓް 28, 2019 07:06\nބަގާވާތް ކޮއްގެންވެސް މިއަނިޔާވެރިކަމުން ސަލާމަތްވޭތޯ މަސައްކަތް ކުރަންޖެހިއްޖެ.\nއޮގަސްޓް 28, 2019 11:34\nއޮގަސްޓް 28, 2019 07:47\nއަޒުލީނާ އަށް އުޅެވޭ ގޮތަކުންދޯ ތިހެންތިވީ... އަޒުލީނާ މެނަށް ހީވަނީޔޭ ބޭނުންހާގޮތަކަށް ދުނިޔޭގަ އުޅެވިދާނެޔޭ.... އަޒުލީނާ އެހެނެއް ނުވާނެ އެނގޭ\nއޮގަސްޓް 28, 2019 16:01\nމީހަކަށް ބަޔަކު އަނިޔާދެނީ ވަކިގޮތަކަށް އުޅެގެނެއްނުން...ޢެކަމަކު ޒާތީވެގެން ކޮމެންޓް ކުރަނީ ސިޔާސީ ކަންކަން ހަޖަމުނުކުރެވޭތީ...ޒާތީވެގެން. އަނިޔާވެރި މީހަކު ނޫނީ މީހަކަށް އަނިޔާއެއް ނުކުރާނެ\nއޮގަސްޓް 28, 2019 08:11\nމަށަށް ކީއްތަ ހަމަލާ ދިނަސް. ތިމާއުޅޭލެއްވެސް ވަރަށް ހަޑި.\nއޮގަސްޓް 28, 2019 08:23\nމިގައުމުގައި ސިޔާސީ މީހުންގެ ކޯޓުލައިގެން އުޅޭ %99.9 މީހުންނަކީ4މީހެއްގެ ތައްޕާހުން އުޅޭބަޔެއް، މިއިން މީހަކު ކަމެއްގައި ބެދި އާރާއިބާރު ކުޑަވެލާއިރަށް ދެންހުންނަމީހާގާތަށް ދުވާ ބައިގަނޑެއް.\nއޮގަސްޓް 28, 2019 08:38\nއޮގަސްޓް 28, 2019 10:36\nރީނދޫ ބައިގަނޑަށް ކަމަކުނުދާނެ ތަންކޮޅެއް ދުރުސުލް އަހްލާގު މީހުންނެއް ހީވަނީ އެމީހުންނާ ގުޅެންއުޅޭތީ މެސެޖެއް ދިނިީހެން .ގުޅެންބޭނުންނަމަ ހުސެން ރަ ޝީދު އަހުމަދު ގޮތަށް ދޫ ނުބައި ގުނބޯލަކަށް ވެބަލަ\nހިތާމަ ހުރި އެއްގޮތެއްގަ ސާބިތު ވެ ހުންނަވާ ބަލަ\nއޮގަސްޓް 28, 2019 15:08\nVarah Faisaa ah varu hunna meeheh\nHome ministry ga ves ekan kuree..\nއޮގަސްޓް 29, 2019 10:56\nތީ ޔާމީން ބޮލުގަ އާޅުވަން ގަންޖާ ޕާޓީން ކުރާ ކަމެއް\nއޮގަސްޓް 29, 2019 23:54\nސިޔާސީ ކަންކަމުގައި ގްރާސްރޫޓް ލެވެލް މީހުން ނުކުމެ ގަޔަށް އަތްލި ޒަމާން ފާއިތުވެއްޖެ ކަމަށް މަ ހީކޮށްގެން މިހުރީ. މާދަމާ ކަންނޭނގެ އަޒުލީނު އެމްޑީޕީއަށް ސޮއިކޮށްފައި ބޮޑު މަގާމަކަށް އަންނާނީ. ގަޔަށް އަތްލުމުގެ ބޭނުމަކީ ކޮބާ؟ ތާކުންތާކު ނުޖެހޭ ކަމެއްގައި ހައްޔަރުވެ ގޮޅިއަށް ދާނީ މޮޔައިން.\nޏުޖަހަ. ޙަމަ ހުސް ދޮގު\nސެޕްޓެމްބަރު 1, 2019 10:51\nކަލޭ ތީ ޔާގުންޑާ ވެރިކަމުގަ ކަލެއަށް އިޚުތިރާމް ނުކުރެއޭ ބުނެ މުވައްޒަފުންނަށް ފިޔަވަޅު އަޅާފަ ހުރި ބީތާއެއް. ކަލޭ ހުންނަނީ ކަލެއަށް ކަލޭ ފެނިފަ\nސެޕްޓެމްބަރު 2, 2019 09:22\nމި އަޒުލީނަކީ ކާކު؟ ރަށުން މާލެ އަރާ ޑިނގިރީ އެއް ހަދާނަމޭ ހިތާ، އެމްއެންޔީ އަށް ވަދެ އެ ތަާ ތިބި ލެކްޗަރަރުންނަށް ބިރުދައްކަިއިދެން ބޮޑާ ހާކައިގެން އެސައިންމަންުޓްތައް ހަދާފަ ހުރިކަމަސް ވަނީ!


ޓްރީޓޮޕްގެ ނަރުހަކު ކުއްޖަކާމެދު ޖިންސީ އަމަލު ހިންގިކަން ސިއްރު ކުރުމުން ސީއޯއޯ އާދިލްއަށް ދައުވާކުރަނީ – Haftha\nޓްރީޓޮޕްގެ ނަރުހަކު ކުއްޖަކާމެދު ޖިންސީ އަމަލު ހިންގިކަން ސިއްރު ކުރުމުން ސީއޯއޯ އާދިލްއަށް ދައުވާކުރަނީ\nޓްރީޓޮޕް ހޮސްޕިޓަލުގެ ނަރުހެއްގެ ގޮތުގައި މަސައްކަތް ކުރަމުންދިޔަ ނަރުހެއްގެ ފަރާތުން ކުޑަކުއްޖަކާމެދު ޖިންސީ އަމަލު ހިންގިކަން އެނގިހުރެ، އެ މައުލޫމާތު ސިއްރުކުރި މައްސަލައިގައި އެ ހޮސްޕިޓަލުގެ ޗީފް އޮޕަރޭޓިން އޮފިސަރު (ސީއޯއޯ) އާދިލް މޫސާއަށާއި އިތުރު ދެ މީހަކަށް ދައުވާ އުފުލައިފި އެވެ.\nއެމީހުންނަށް ދައުވާ އުފުލީ ޑިސެމްބަރު 22، 2020 ވަނަ ދުވަހު، ޓްރީޓޮޕް ހޮސްޕިޓަލުގެ ނަރުހެއްގެ ގޮތުގައި މަސައްކަތް ކުރަމުންދިޔަ ފިލިޕީންސްގެ ރައްޔިތެއް ކަމަށްވާ ރޮމާ ސިމޯރާ ލަޒާޑޯ، އިތުބާރުކުރެވޭ މަގާމެއްގައި ހުރެ ކުޑަކުއްޖަކާމެދު ޖިންސީ އަމަލު ހިންގިކަން، އެނގިހުރެ، އެ މައުލޫމާތު ފުލުހުންނަށް ރިޕޯޓު ނުކުރި މައްސަލަ އެވެ. އަދި އެކަން ކުރި ނަރުސް މީހާ ޓްރީޓޮޕް ހޮސްޕިޓަލުން ވަނީ ފުރުވާލައިފަ އެވެ.\nއެގޮތުން މި މައްސަލައަކީ އާންމު ފަރާތަކުން ހުށަހެޅި ޝަކުވާތަކަކާ ގުޅިގެން ޕްރޮސިކިއުޓާ ޖެނެރަލްއަށް ލިބިދޭ ބާރުގެ ދަށުން، މިއަހަރުގެ މާޗު މަހުގެ ތެރޭގައި ތަހުގީގުކުރުމަށް ފުލުހުންނަށް އަމުރުކުރި މައްސަލައެކެވެ.\nޕްރޮސިކިއުޓާ ޖެނެރަލްގެ އޮފީހުން މިއަދު ބުނީ، އެ މައްސަލައިގައި އާދިލްގެ އިތުރުން ދެން ދައުވާ އުފުލާފައި ވަނީ ތ. ގުރައިދޫ/ ކޮވެލިގެ، އާމިނަތު ސުހާ އަދި ސ. ހުޅުދޫ/ ޑޭޒީވިލާ، ނަޒީރާ ނަޖީބުގެ މައްޗަށް ކަމަށެވެ. އެ ދެމީހުންނަކީ ޓްރީޓޮޕް ހޮސްޕިޓަލްގެ “ސްޕެޝަލް ކޮމިޓީ އޮން ވާކްޕްލޭސް ބުލީން އެންޑް ހެރަސްމެންޓް”ގެ މެންބަރުންނެވެ. އަދި އޭރު އާދިލު ހުންނެވީ ހޮސްޕިޓަލުގެ ހިއުމަން ރިސޯސަސް ޑިރެކްޓަރުގެ މަގާމުގަ އެވެ.\nޕްރޮސިކިއުޓާ ޖެނެރަލްގެ އޮފީހުން ބުނީ، އެ ތިން މީހުންނަށް އުފުލާފައި ވަނީ ކުޑަކުދިންނަށް ޖިންސީ ގޯނާކުރާ މީހުންނާމެދު ހާއްސަ އުސޫލުތަކަކަށް އަމަލުކުރުމުގެ ގާނޫނުގެ ދަށުން، އެނގިހުރެ ނޭންގުމުގެ ކުށުގެ ދައުވާ ކަމަށެވެ.


ނައްތާލި ބަލި އަލުން ފެނުނީ ކޮން ގޯހެއް ހެދިގެން؟ - Suvaadheeb\nނައްތާލި ބަލި އަލުން ފެނުނީ ކޮން ގޯހެއް ހެދިގެން؟\nއާޓިކަލް ޕޯސްޓްކުރީ ސުވާދީބު7މަސް ކުރިން يناير 13, 2020 0113\nދުނިޔޭގެ އެކި ކަންކޮޅުތަކުގައި ކޮންމެ އަހަރަކު 134،000 އަށް ވުރެ ގިނަ މީހުން މީސުލްސް (ހިމަބިހި) ޖެހިގެން މަރުވެ އެވެ. ގައިންގަޔަށް އަރައި، ވަރަށް ހަލުއިކަމާ އެކު ފެތުރި، ލޮލުގެ ފެނުމާއި ފުއްޕާމެ އާއި ސިކުނޑިއަށް ގެއްލުން ދޭ މި ނުރައްކާތެރި ބަލި ޖެހޭ ކުދިންގެ ތެރެއިން 10 ޕަސަންޓު މަރުވެ އެވެ.\nރާއްޖޭގައި ކުރިން ހިމަބިހި ވަރަށް އާންމުވެފައި ބިރު ބޮޑެވެ. އެ ބަލި ކޮންޓްރޯލް ކުރުމަށް 1983 ގައި މީސުލްސް ވެކްސިން ޖަހަން ފެށި އެވެ. އެގޮތުން ނުވަ މަހުގައި ކުދިންނަށް އެ ވެކްސިން ދިނުމާއި ވެކްސިން ޖަހަން ހޭލުންތެރި ކުރުމަށް ގިނަ މަސައްކަތްތަކެއް ސަރުކާރު ކުރުމުގެ ނަތީޖާއަކަށްވީ، އެ ބަލި ރިޕޯޓު ކުރާ މިންވަރު މަދުވަމުން ގޮސް 2009 ވަނަ އަހަރަށް ފަހު އެއްގޮތަކަށް ވެސް އޭގެ އަސަރެއް ނުފެނުމެވެ.\nއެކަމާ ގުޅިގެން 2017 ވަނަ އަހަރުގެ ޖޫން 13 ގައި ވޯލްޑް ހެލްތު އޯގަނައިޒޭޝަން (ޑަބްލިއުއެޗްއޯ) އިން ވަނީ ރާއްޖެއަކީ ހިމަބިހި ނައްތާލާފައިވާ ގައުމެއް ކަމަށް ކަނޑައަޅައި، އެކަން އިއުލާންކޮށްފަ އެވެ. އެގޮތުން މި ސަރަހައްދުގައި އެ ކަން ކުރެވުނު ދެ ގައުމުގެ ތެރެއިން އެއް ގައުމަކަށް ރާއްޖެވާތީ ހާާއްސަ އެވޯޑެއްދީ އެކަން ވެސް ފާހަގަ ކުރި އެވެ.\nއެހެން ނަމަވެސް ރާއްޖެއިން ހިމަބިހީގެ އަލާމާތެއް ނުފެންނަތާ 11 ވަރަކަށް އަހަރު ފަހުން މިވަނީ އެ ބަލީގެ ކޭސްއެއް އަލުން ފެންމަތިވެ ފެތުރިދާނެ ކަމުގެ ބިރު ހީވެފަ އެވެ. ހެލްތު ޕްރޮޓެކްޝަން އެޖަންސީން ވަނީ އެ ބައްޔަށް ކުއްޖަކު ޕޮޒިޓިވްވެފައިވާ ކަން ކަށަވަރުކޮށްދީފަ އެވެ.\nމީގެ އިތުރުން ހިމަބިހީގެ ނުރައްކާ އަލުން ވެރިވެފައި މިވަނީ ވަރަށް ގޯސް ދަނޑިވަޅެއްގަ އެވެ ދިރާސީ އާ އަހަރު ފެށި ސްކޫލުތަކަށް ކުދިން ކިޔަވަން ދާ ދުވަސްވަރު ކަމަށްވާތީ މައްސަލަ އިތުރަށް ސީރިޔަސްވެ، ކަންބޮޑުވުން އިންތިހާއަށް ވަނީ ބޮޑުވެފަ އެވެ. އެއާއެކު ތަފާތު ވާހަކަތަކާއި ސުވާލުތައް ގިނަ ބަޔަކު ވަނީ ކުރަން ފަށައިފަ އެވެ.\nރާއްޖެއިން މުޅިން ނައްތާލާފައިވާ ބައްޔެއް މި ހުރިހާ ދުވަހު ނުފެނި ހުރެފައި މިހާރު ކުއްލިއަކަށް ފެންނަންވީ ކީއްވެ ހެއްޔެވެ؟ ގައުމު ބަލިމަޑުކަމަކާ ދިމާލަށް ފަހަތައް މި ވެއްޓުނީ ވެކްސިން ޖަހަން ދެކޮޅު ހަދާ ބަޔަކާ ހެދި ހެއްޔެވެ؟ އެ ނޫން ނަމަ ހެދިގެން މިއުޅެނީ ކޮން ގޯހެއް ހެއްޔެވެ؟\nވެކްސިން ޖަހަން ދެކޮޅު ހެދުން\nހިމަބިހި ފެނުމާ ގުޅިގެން އެންމެ ބޮޑު ސަމާލުކަން އެނބުރިފައި ވަނީ ވެކްސިން ދިނުމަށް ދެކޮޅު ހެދި އާއިލާތަކަށެވެ. ދާދި ފަހުން ހަރުކަށި ފިކުރުގެ ވިސްނުމުގެ ބައެއް ކަމަށް ތުހުމަތު ކުރެވޭ އާއިލާއަކުން ކުދިންތަކަކަށް ވެކްސިން ވަނީ ދީފަ އެވެ. އަދި ވެކްސިން ފަދަ ސިއްހީ ކަންކަން ފޯރުކޮށް ނުދޭ އެތައް އާއިލާއެއް އުޅެމުންދާ ކަމުގެ އަޑު އޮތީ ގަަދަވެފަ އެވެ. އަދި ހިމަބިހި ޖެހިފައި ވަނީ ވެސް އެފަދަ ކުއްޖެއް ކަމަށް އެޗްޕީއޭއިން ވަނީ ބުނެފަ އެވެ.\nމިކަންކަމާ ގުޅިގެން ސޯޝަލް މީޑިއާގައި މައްސަލަ އެނބުރިގެން އައި އެންމެ ހީކުރި ގޮތަކަށް ނޫނެވެ. ދީނީ ގޮތުންނާއި ސިއްހީ ގޮތުން މިކަމާ ބެހޭ ނުބައި މައުލޫމާތު ފެތުރި، ހޭލުންތެރިކަން އޮތީ ކުޑަވެފަ އެވެ. އަދި ޝައްކުތަކެއްގެ މަތީގައި އެތައް ބަޔަކު ތިބެ ވެކްސިން ޖަހަން ދެކޮޅު ހަދަ އެވެ.\nސްކޫލުތަކަށް ކުޑަކުދިން ފޮނުވުން މި ދުވަސްވަރު ރައްކާތެރިތޯ މީހަކު ޓުވިޓާގައި ކުރި ސުވާލަކަށް ޖަވާބު ދެއްވަމުން ކުޑަކުދިންގެ ބަލިތަކަށް ހާއްސަ ޑޮކްޓަރު އަހުމަދު ފައިސަލް ވިދާޅުވި ގޮތުގައި މާލޭގައި ވެސް އަދި އެހެން ރަށްރަށުގައި ވެސް ވެކްސިން ނުޖަހާ ކުދިން “އަޑިއަޑިން” ސްކޫލުތަކަށް ވައްދަ އެވެ. އަދި ވަރަށް ގިނަ ވެކްސިން ނުޖަހާ ކުދިން ވައްދާ ސްކޫލެއް އައްޑޫ ސިޓީގައި އެބަހުއްޓެވެ. އެކަމާ ގުޅިގެން ބައެއް އެހެން ޑޮކްޓަރުން ވެސް ވަނީ ވެކްސިން ނުޖަހާ ކުދިން ސްކޫލަށް ވެއްދުވުން ހުއްޓުވަން ގޮވާލައިފަ އެވެ.\nއެކަމާ ބެހޭ އިތުރު ތަފްސީލެއް ދެއްވަމުން މި މައްސަލަތައް މިހާރު ވަރަށް ކައިރިން ބަލަމުން އަންނަ ޑޮކްޓަރަކު “އަވަސް”އަށް ވިދާޅުވި ގޮތުގައި ވެކްސިންއަކީ އެ އޮންނަ އުމުރުގައި ޖަހަން ޖެހޭ އަދި ނުޖަހައިފި ނަމަ ހަމައެކަނި ކުއްޖާގެ ބަދަލުގައި މުޅި މުޖުތަމައުއަށް ވެސް އޭގެ އަސަރު ފޯރާނެ ކަމެކެވެ. މީގެ ކުރިން އެހެން ގައުމުތަކުގައި މީސުލްސް ވެކްސިން ޖަހަން ދެކޮޅު ހެދުމުން ވަނީ އަލުން ވަރަށް ބޮޑަށް ހިމަަބިހި ފެތުރިފަ އެވެ. އަދި ރާއްޖޭގައި ވެސް ވެކްސިން ނުޖަހާ ތިބޭ ކުދިން ގިނަވި ވަރަކަށް އަލުން އެ ބަލިތައް ފެންނަން ފަށައި އެ ފެތުރުމުގެ ފުރުސަތު އެބައޮތެވެ.\n“ހާއްސަކޮށް ހިމަބިހި ހުރި ކުއްޖަކު އިޝީން ތަނެއްގައި އޭގެ ބައިގަޑިއިރު ފަހުން އެހެން ކުއްޖަކު އައިސް އިޝީންދެފިއްޔާ ވެސް އެ ބަލި ޖެހުމުގެ ފުރުސަތު އެބައޮތް. މިއީ ވަރަށް ހަލުވި މިނެއްގައި ވަރަށް ގިނައިން ފެތުރޭ ކަމެއް. އެހެންގައުމުތަކަށް ވުރެ އަވަހަށް ރާއްޖެއިން އެ ބަލި ނައްތާލެވުނީ އެއީ ހަމައެކަނި އާބާދީ ކުޑަވުމެއް ނޫން. އެކަން ކުރެވުނީ ވެކްސިން ޖެހި މީހުންގެ އާބާދީ ބޮޑުވީމަ. ބައެއް ގައުމުތަކުން ވެސް އޭގެ މިސާލު އަޅުގަނޑުމެންނަށް ފެނޭ. ބަލި ނައްތާލުމުގެ އެންމެ ބޮޑު ހުރަހަކަށްވާނީ ވެކްސިން ނުޖަހާ އާބާދީ ބޮޑުވުން،”\nބަލިތައް ވަންނަން އެހެން ދޮރެއް!\nހިމަބިހި އަލުން ފެތުރެން ފެށީ ވެކްސިން ނުޖަހާތީ ކަމަށް ގިނަ ފަރާތްތަކުން ބުނިކަމުގައިވީ ނަމަވެސް އެކަމާ ކޮންމެވެސް މިންވަރަކަށް ހިޔާލު ތަފާތުވުމެއް ވެސް އުޅެ އެވެ. އެއީ “ރާއްޖެއިން ހިމަބިހި ނައްތާލައިފީމޭ” ބުނެ އެވޯޑު ހިފައިގެން ތިބިއިރު ހިމަބިހި ނައްތާ ނުލައި ހުރި ގައުމުތަކުން، އަދި އެ ވެކްސިން ޖަހާފައި ހުރި ކަމެއް ވެސް ނޭނގޭ އެތައް ބަޔަކު ކޮންމެ ދުވަހަކު ރާއްޖެ އައިސް މިތަނުގައި ތާށިވެފައި އެބަހުއްޓެވެ.\nހެލްތު މިނިސްޓްރީގެ އޮފިޝަލަކު ވިދާޅުވި ގޮތުގައި ރާއްޖެއަށް އެފަދަ ބައްޔެއް އަލުން އަނބުރާ ފެނުމަށް ދިމާވެދާނެ އެންމެ ބޮޑު ސަބަބަކީ ބިދޭސީންގެ މައްސަލަ އޮތް ހާލެވެ. ސަބަބަކަށް އޭނާ ވިދާޅުވީ މިހާރު ބައެއް ހެލްތު ސްކްރީނިން ޓެސްޓުތަކެއް ހެދި ނަމަވެސް ޓޫރިސްޓު ވިސާ އާއި އެފަދަ ގިނަ އެހެން ގޮތްގޮތަށް ބިދޭސީން މި ގައުމަށް އެތެރެވެ އެވެ. އަދި މިހާރު ވެސް މިގައުމުގައި ތާށިވެފައި ތިބި ކަމަށް ބުނާ ބޮޑު އާބާދީގެ ބިދޭސީން ތިބި ހާލެއް ވެސް ނޭނގޭއިރު އެފަދަ މީހެއްގެ ކައިރިން ބައްޔެއް ނުފެންނާނެ ކަމަށް ބުނުމަކީ ގޯހެވެ.\n“ދުނިޔެ މިހާރު މި އޮތީ ދަތުރުފަތުރު ގުޅާލާފައި. ގައުމަށް ކޮންމެ މީހަކު ވެސް ވަދެ ނިކުމެ ހަދަންވީ މަސައްކަތް ވެސް ކުރަންވީ. މިސާލަކަށް ރާއްޖެއިން އެކީ ބައްޔެއް ނައްތާލާފައިވީ ނަމަވެސް އެ ބައްޔަށް ވެކްސިން ނުޖަހާ ހުރި ނުވަތަ އޭގެ އަސަރުތަކެއް ހުރި މީހަކު މި ގައުމަށް ވަދެ މިތަނުގައި ދިރިއުޅެން ފެށީމަ ފެތުރުމުގެ ފުރުސަތު އޮންނާނެ،” އޭނާ ވިދާޅުވި އެވެ.\nވެކްސިންއަށް ދީނީ އަދި ސިއްހީ ނަޒަރެއް\nވެކްސިން ޖެހުމާ ބެހޭ ގޮތުން މީހުން ސޯޝަލް މީޑިއާގައި މިހާރު ފާޅު ކުރާ ހިޔާލުތަކާއި ކޮމެންޓުތަކުގައި ކުރާ ބަހުސްތަކަށް ބަލައިއިރު ވެކްސިން ޖަހަން ދެކޮޅު ހަދާ މީހުން އެކަމުގައި ދީނީ ގޮތުންނާއި ސިއްހީ ގޮތުން އުޒުރުތަކެއް ދައްކަ އެވެ. ނަމަވެސް ބުރަދަނެއް ހުރި ފެކްޓުތަކެއްގެ މައްޗަށް ބިނާކޮށް ވާހަކަ ދައްކާތަނެއް ނުފެނެ އެވެ. އެކަން އޮންނަނީ މީހުންގެ ބައެއް މީހުންގެ މެދުގައި ވަރަށް ބޮޑަށް އޮޅިފަ އެވެ.\nބައެއް މީހުން ބުނާ ގޮތުން ވެކްސިންއަކީ ރަސޫލުންގެ ޒަމާނުއްސުރެން ކޮށް އުޅުނު ކަމެއް ނޫނެވެ. އަދި މަންމަ ނުވަތަ މާމަމެންގެ ޒަމާނުގައި އެ ނުޖެހުމުން ކުދިންގެ އަހުލާގު ވަރަށް ރަނގަޅެވެ. ނުބައި މަގަށް ކައްސާލައި މިންވަރު ކުޑަ އެވެ. އަދި އެ ޒަމާނުގައި އޯޓިޒަމް އާއި ޑައުންސިންޑްރަމް ފަދަ ބަލިތަކެއް ވެސް މިހާ އާންމެއް ނޫނެވެ. އެކަމަކު މިހާރު ވެކްސިން ޖަހަން ފެށުމުން ކުދިން ނުބައިވުމުގެ އިތުރުން އޯޓިޒަމް އޭޑީއެޗްޑީ ޑައުންސިންޑްރޮމް ފަދަ ބަލިތައް ވަނީ އުފެދިފަ އެވެ.\nމި ވާހަކަތަކާ ގުޅޭ ގޮތުން އަވަސްއަށް ދެއްވި އިންޓަވިއުއެއްގައި މަޝްހޫރު އިލްމުވެރިޔާ، އިސްލާމިކް ޔުނިވާސިޓީ އޮފް މޯލްޑިވްސް (އައިޔޫއެމް)ގެ ވައިސް ޗާންސިލަރު ޑރ. އިބްރާހިމް ޒަކަރިއްޔާ ވިދާޅުވީ ދީނުގައި ހަރާމް ކުރައްވާފައިވާ ކަމެއް ވެއްޖެއާ އެކަމުގެ ދަލީލެއް ވަރަށް ފާޅުކަން ބޮޑު ގޮތެއްގައި ސާފުކޮށް ލިޔެފައި އޮންނަނެ އެވެ. ނަމަވެސް ރަސޫލުންގެ ޒަމާނުގައި ކަމެއް ނެތުމަކީ ނުވަތަ ކަމެއް ނުކުރުމަކީ އެއީ އެ ކަމެއް މަނާވުން ނުވަތަ ކަމެއް ހަރާމްވުމެއް ނޫނެވެ.\n“އިސްލާމް ދީނުގެ އަލިފު އެނގޭ މީހާއަށް ވެސް އެވަރު އެނގޭނެ. ރަސޫލުން ނުކުރައްވާ ކަމަކީ ހަރާމް ކަމަކަށް ވާކަށް ލާޒިމެއް ނޫން އެއްގޮތަކަށް ވެސް،” ޒަކަރިއްޔާ ވިދާޅުވި އެވެ.\nވެކްސިނާ ބެހޭ ގޮތުން ވާހަކަ ދައްކާއިރު އޭގެން ބަލަން ޖެހޭނެ ކަމަކީ ވެކްސިންގެ ސަބަބުން އިންސާނުންނަށް ފައިދާ ކުރޭތޯ ނުވަތަ ނޫންތޯ ކަމަށް ޒަކަރިއްޔާ ވިދާޅުވި އެވެ. ފައިދާ ކުރާނަމަ އެކަމެއް ކުރަން ދީނުގައި އަންގަވާފައި އެބައޮތެވެ. އަދި ގެއްލުން ވަންޏާ އެކަމުން ދުރުވާން ވެސް އަންގަވާފައި އެބައޮތެވެ.\n“މިސާލަކަށް އަޅުގަނޑުމެންގެ ތެރޭގައި އެބަތިބި އާފަލެއް ކާލައިގެން ވެސް އެލާޖިކްވެ ފުރާނަދާ ހިސާބަށް ގޮސްފައި ތިބި މީހުން. ބައެއް ބޭސްތައް ނުކެވޭ މީހުން އަދި ބައެއް މޭވާ އާއި ތަރުކައިރި ވެސް ކައިގެން ގެއްލުންވާ މީހުން އެބަތިބި. އެކަމަކު އޭގެ މާނައަކީ ބޭހާއި ތަރުކާރި އާއި މޭވާއަކީ ހަރާންވެފައި އެންމެނަށް ކެއުން މަނާ އެއްޗަކަށް ނުވޭ. ހަމަ އެގޮތައް ވެކްސިން ޖަހައިގެން މީހަކަށް ގޮތެއް ވިޔޭ ކިޔައިގެން ވާހަކަަ ދެއްކި ނަމަވެސް ބޮޑެތި ސިއްހީ ޖަމިއްޔާ ޖަމާއަތްތަކާއި ގައުމުތަކުން ބަލައިގަނެ، އޭގެން ކުރާ ފައިދާ ބޮޑު ކަމަށް ނިންމާފައިވާ އެއްޗެއް ވެކްސިންއަކީ،” ޒަކަރިއްޔާ ވިދާޅުވި އެވެ.\nމި މައްސަލައަށް ސިއްހީ ނަޒަރަކުން ބަލައިލަމުން ކުރީގެ އެޕިޑެމޮލޮޖިސްޓެއްގެ މަގާމް އަދާ ކުރެއްވި ތަޖުރިބާކާރެއް ކަމަށްވާ ޑރ. އައިޝަތު އަރޫނާ ވިދާޅުވި ގޮތުގައި މީގެ ކުރިން ހިމަބިހިއަށް ލިބޭނެ ފަރުވާއަކީ ކޮބައިތޯ ބެލިއިރު ސާފުތާހިރުވުމުގެ ސަބަބުން ހިމަބިހިގެ މައްސަލަތައް މަދު ކުރެވުނު ކަން ބައެއް ގައުމުތަކަށް ފާހަގަ ކުރެވުނު ކަަމަށް ޑރ. އަރޫނާ ވިދާޅުވި އެވެ. އެހެން ނަމަވެސް ކޮންމެ ގައުމެއްގައި ވެސް މަދު ކުރެވެނީ ވަކި މިންވަރަކަށެވެ. އެއްކޮށް އެ މައްސަލަ ހައްލު ނުކުރެވި ބަލި ދެމިގެންދެ އެވެ.\nއެހެން ނަމަވެސް މީސުލްސް ވެކްސިން ތައާރަފްކޮށް ޖަހަން ފެށުމުން ބަލި ވަރަށް ބޮޑަށް ކޮންޓްރޯލްކޮށް 80-90 ޕަސަންޓުގެ އަދަދަށް ކޮންޓްރޯލް ކުރެވުނެވެ. ރާއްޖޭގައި ވެސް އެ ބަލި އެހާބޮޑަށް ފިލުވައިލެވުނީ ވެކްސިން ޖަހަން ފަށައި އެކަމަށް މީހުން ހޭލުންތެރިވުމުންނެވެ. ނަމަވެސް މިހާރު އަލުން ވެކްސިން ނުޖަހާ މީހުން ގިނަވުމަކީ އަލުން އެ ބަލި ވަރަށް ބޮޑަށް ފެތުރެން ލިބޭ ފުރުސަތެއް ކަމަށް ޑރ. އަރޫނާ ވިދާޅުވި އެވެ.\n“ގިނަ މީހުންނަށް ވެކްސިން ދިނީމަ މުޖުތަމައުގަ ވެކްސިން ނުޖަހާ ތިބި މީހުންނަށް ވެސް އޭގެ ފައިދާ ކުރޭ. އަދި ބަލިތަކުން ކޮންމެވެސް ވަރަކަށް ސަލާމަތް ކުރެވޭ، ރާއްޖޭގައި ވަރަށް ގިނަ ބަލިތައް މި ނުފެންނަ ސަބަބަކީ 90 ޕަސަންޓަށް ވުރެ ގިނަ މީހުން ވެކްސިން ޖަހާތީ. މިސާލަކަށް ގިނަ މީހުން ރިފިއުޒްކޮށްފައި ވެކްސިން ނުޖަހަންޏާ ބަލި ފެތުރޭނެ،” ޑރ. އަރޫނާ ވިދާޅުވި އެވެ.\nޑރ. އަރޫނާ ވިދާޅުވި ގޮތުން ވެކްސިންގެ ސަބަބުން އެހެން ބަލިތަކައް ނުވަތަ ކުއްޖާގެ ސިކުންޑިއަށް އަސަރު ކުރާ އެއްޗެއް ކަމަށް ދެކެވޭ ވާހަކައަކީ ހަގީގަތެއް ނޫނެވެ. ހާއްސަކޮށް ރާއްޖެއަށް ވެކްސިން އެތެރެ ކުރަނީ ވަރަށް ބޮޑަށް އެކަން އޮޅުން ފިލުވައި ބަލައިފަ އެވެ.\nހިމަބިހި ވައިރަސްގެ އަސަރު ކުރާތާ 15 ދުވަސް ތެރޭގައި އަލާމާތްތައް ފެންނާނެ\nއަނގައިގެ ތެރޭގައި، ހުދު ލައްތަކެއް ހުރުން\nލޯ ދުޅަވެފައި ހުރުން\nގައިގައި ވަރަށް ގިނަ ބިހިތަކެއް ނަގަން ފެށުން\n“ކައްޕިއާ ބިދޭސީއަކާ ދެމެދު ފައިސާގެ މައްސަލައެއް ޖެހުނު”\nޕެރަލައިޒްވެފައިވާ އަނބިމީހާއަށް ޚިދުމަތް ކުރުމުގައި 31 އަހަރު، ކޮންފަދަ ލޯތްބެއް!\nސުވާދީބު 1 އަހަރު ކުރިން مارس 2, 2019\nސުވާދީބު2އަހަރު ކުރިން دجنبر 17, 2018


Captain Ali Ihusan MNP in vakivevadaigenfi – adduLIVE\nއިހުސާން އެމްއެންޕީން ވަކިވެއްޖެ\nJun 24, 2022, 10:07 މުޙައްމަދު ހަނީފު\nކުރީގެ ޑިފެންސް މިނިސްޓަރު މުހައްމަދު ނާޒިމް އިސްކޮށް ހުންނަވައިގެން މިދިޔަ އަހަރު އުފެއްދެވި މޯލްޑިވްސް ނެޝަނަލް ޕާޓީ (އެމްއެންޕީ) އިން ކެޕްޓައިން ރިޓަޔާޑް އަލީ އިހުސާން ވަކިވަޑައިގެންފި އެވެ.\nމަޝްހޫރު ވިޔަފާރި ކުންފުނި، ހެޕީ މާކެޓްގެ މެނޭޖިން ޑިރެކްޓަރުގެ މަގާމު މިހާރު ފުރުއްވަމުން ގެންދަވާ އިހުސާން އެމްއެންޕީއާ ގުޅިވަޑައިގެންނެވީ މިދިޔަ އަހަރުގެ އޮގަސްޓް މަހު އެވެ. އޭރު އޭނާ ވިދާޅުވެފައި ވަނީ އެ ޕާޓީއާ ގުޅިވަޑައިގެންނެވީ ރާއްޖެ އާއި ދިވެހިންގެ ހައްގުގައި މިހާރަށް ވުރެ ފުޅާ ދާއިރާއެއްގައި މަސައްކަތްކުރެއްވުމަށް ކަމަށެވެ. އަދި އެ ޕާޓީ އަކީ ޒުވާނުންނަށް ފުރުސަތު އޮތް ޕާޓީއެއް ކަމަށް ވެސް ވިދާޅުވި އެވެ.\nދިވެހިރާއްޖެއާއި ދިވެހިންގެ ހައްޤުގައި މިހާރަށްވުރެ ފުޅާދާއިރާއެއްގައި މަސައްކަތްކުރުމަށް، މޯލްޑިވްސް ނެޝަނަލް ޕާޓީގެ މެމްބަރަކަށްވެ ސިޔާސީގޮތުން ޤައުމަތް ހިދުމަތް ކުރުމަށް ނިންމައިފިން. މިޕާޓީ އަކީ ޤައުމާއި ދޭތެރޭ އަޅުގަނޑުވެސް ދެކޭގޮތަށްދެކޭ، ޒުވާނުންނަށް ފުރުސަތުއޮތް ޕާޓީއެއް. pic.twitter.com/nJzSM4ikF2\nރައްޔިތުންގެ މަޖިލީހުގެ ފޭދޫ ދާއިރާގެ ކުރީގެ މެމްބަރު އިބްރާހީމް ދީދީ (އައިބީ) ގެ ދަރިކަލުން އެމްއެންޕީން ވަކިވެވަޑައިގަތް ނަމަވެސް އެކަމާ ބެހޭ ގޮތުން އާންމުކޮށް އެއްޗެއް ވިދާޅެއް ނުވެ އެވެ. އެކަމަކު އެ ޕާޓީން ވަކިވެވަޑައިގަތްކަން ޔަގީންކޮށް ދެއްވާފައިވެ އެވެ.\nއެމްއެންޕީއާ އިހުސާން ގުޅިވަޑައިގަތް ނަމަވެސް މިދިޔަ އަހަރުގެ ތެރޭގައި އެ ޕާޓީގެ އަތޮޅުތެރޭގެ ފުރަތަމަ އޮފީސް އިހުސާން ނިސްބވަތްވެވަޑައިގަތްނަންވާ ރަށް، ފޭދޫގައި ހުޅުވުމަށާއި ޕާޓީ އަށް މެމްބަރުން އިތުރުކުރުމަށް ޕާޓީގެ އިސް ބޭފުޅުން މިދިޔަ އަހަރުގެ ނޮވެމްބަރު މަހު އައްޑު ކުރެއްވި ދަތުރުގައި ވެސް އެއްވެސް ގޮތަކަށް އިހުސާން ބައިވެރިވަޑައިނުގަންނަވާކަން ފާހަގަކޮށްލެވެ އެވެ. އަދި އެމްއެންޕީގެ އެއްވެސް ހަރަކާތެއްގައި އިހުސާން އުޅުއްވާ ތަނެއް ވެސް ނުފެނެ އެވެ.\nކުރީގެ ފޮރިން މިނިސްޓަރު މުހައްމަދު ނާޒިމާއި ކުރީގެ ޕޮލިސް ކޮމިޝަނަރު އަބްދުﷲ ރިޔާޒް އިސްކޮށް ތިއްބަވާ އެމްއެންޕީ އަކީ މިދިޔަ އަހަރުގެ ހުލައި މަހުގެ ތެރޭގައި ވުޖޫދަށް އައި ޕާޓީއެކެވެ.


China Vaccine In 73 Side Effect! - Vaguthu\nއަދަދުތައް ދަށެއް ނުކުރެވުނު، އަނެއްކާވެސް އިތުރު ފިޔަވަޅުތަކެއް - 20 ގަޑިއިރު ކުރިން\nޗައިނާގެ ވެކްސިނުން 73 ސައިޑް އިފެކްޓް!\n2 ހަފްތާ ކުރިން ( ފެބުރުއަރީ 10, 2021 )\nކޮވިޑް-19 އާ ދެކޮޅަށް ޗައިނާއިން އުފައްދާފައިވާ ސައިނޯފާމް ވެކްސިނަކީ ދުނިޔޭގެ ހުރި ވެކްސިންތަކުގެ ތެރެއިން އެންމެ ނުރައްކާތެރި ވެކްސިން ކަމަށާއި އޭގެ ސަބަބުން 73 ސައިޑް އިފެކްޓް ފެންނަ ކަމަށް އެގައުމުގެ ވެކްސިން ތަޖުރިބާކާރަކު ބުނެފިއެވެ.\nސައިނޯފާމް ވެކްސިނަކީ އެގައުމުން މިދިޔަ ޑިސެމްބަރު މަހުގެ 30 ވަނަ ދުވަހު އުފައްދާފައިވާ ވެކްސިނެކެވެ. އޭގެ ފަހުން ވެކްސިނަށް އެ ގައުމުން ހުއްދަދީ ބޭނުން ކުރަމުންދާ ކަމަށްވެއެވެ. އެ ގައުމުން ބުނާ ގޮތުގައި މި ވެކްސިނުން 79.34 އިންސައްތަ ވައިރަސް އިން ރައްކާތެރިކޮށްދެއެވެ.\nނަމަވެސް އެގައުމުގެ ޝެންހާއީގެ ވެކްސިން ތަޖުރިބާކާރެއް ކަމަށްވާ ޓޯ ލިނާ ބުނެފައިވަނީ ވެކްސިންގެ އިރުޝާދުތައް އޭނާ ޑިޖިޓަލްކޮށްގެން ވަރަށް ހަމަ ޖެހިލައިގެން ބަލާލާފައިވާ ކަމަށެވެ. އެ ބެލި ބެލިމުން 73 ސައިޑްއިފެކްޓް ނުވަތަ ގެއްލުން އޭގެއިން ލިބޭ ކަމަށް އޭނާ ވަނީ ބުނެފައެވެ.\nއެގޮތުން އޭނާ ބުނީ، ވެކްސިން ޖަހާތަން ހިރުވުމާއި ބޮލުގައި އެނބުރުމުގެ އިތުރުން ލޭ މައްޗަށް ދިއުން، ލޮލުގެ ފެނުން ގެއްލުން، ރަހަ ބެލުމުގެ ހިއްސު ގެއްލުން، އަންހެނުންގެ މައްސަރު ކަންތައް ލަސްވުމުގެ އިތުރުން ކުޑަކަމުދާ ނިޒާމުގެ އެކި އެކި މައްސަލަތައް ދިމާވުމަށް މަގުފަހިވާ ކަމަށެވެ. މީގެ އިތުރުން އެހެން ކަންތައް ދިމާވާ ކަމަށްވެސް އޭނާ ބުންޏެވެ. ނަމަވެސް އެކަމުގެ ތަފްސީލެއް އޭނާ ހާމައެއް ނުކުރެއެވެ.\nއޭނާ ބުނީ، އެ ވެކްސިނަކީ ދުނިޔޭގެ އެންމެ ނުރައްކާތެރި ވެކްސިން ކަމަށް ބުނެފައިވަނީ 73 ސައިޑްއިފެކްޓް ހުރުމުން ކަމަށެވެ. އޭނާ ބުނާ ގޮތުގައި އެ ވެކްސިނަކީ އެއީ "އެކްޓިވޭޓް" ނުކޮށް ހުރި ވެކްސިނެކެވެ.\nއެކަން ވެކްސިން އުފެއްދި ކުންފުންޏާއި ސަރުކާރުގެ ސަމާލު ކަމަށް ގެނައުމުގެ ކަމާއި ބެހޭ އިދާރާތަކުން ވަނީ އޭނާގެ "ވާބޯ" އެކައުންޓް ފޮހެލާފައެވެ. އަދި އޭނާގެ ޕޭޖުގައި ހުރި އެއްޗެސް "އުސޫލުތަކާއި ހިލާފު" ކަމަށް ބުނެ ނުފެންނަ ގޮތަށް ހަދާފައިވާ ކަމަށް އޭނާ ބުންޏެވެ.\nއުމުރުން 43 އަހަރުގެ ޓޯ އަކީ ޝެންހާއީގެ ސެންޓަރ ފޯ ޑިޒީޒް ކޮންޓްރޯލް އެންޑް ޕްރިވެންޝަން (އެސްސީޑީސީ) ގައި 2000 ވަނަ އަހަރުގެ އޮގަސްޓް މަހުން ފެށިގެން މަސައްކަތް ކުރަމުން އަންނަ ވެކްސިނާއި ބެހޭ ތަޖުރިބާކާރެކެވެ.\nފެބުރުއަރީ 10, 2021 08:45\nކިހާ ދެރަކަމެއް އަހަރެމެންނަށް ތިބާވަތު ވާހަކަތައް ހިއްސާކުރާ ފަރާތަކީ އެޗް ޕީ\nމި އާޓިކަލް ގެނެސްދީފައި މިވަނީ އިންޑިޔާގެ އެމްބަސީގެ ހެޔޮ އެދުންތަކާއެކު.\nފެބުރުއަރީ 10, 2021 11:56\nއެކަމަކު ޗައިނާ ވެކްސިން ތުރުކީގައިވެސް އަދި މެދުއިރުމަތީގެ އެތައް ގައުމެއްގައި، އެފްރިކާގައި ލެޓިން އެމެރިކާގެ ގައުމުތަކުގައި އެބަޖަހާ. ހީވަނީ މީ ހުޅަނގުގެ ޕްރޮޕެގެންޑާ އާރޓިކަލްއެއްގެ ތަރުޖަމާކަމަށް. ވެކްސިން އަކީ ވަރަށް ބޮޑު ވިޔަފާރިއެއް މިއަދު. ކޮންމެ ބަޔަކުވެސް އެބަޔަކު އުފެއްދި ވެކްސިލް މޮޅުކޮށްފައި އެހެން ވެކްސިންތައް ދެރަ އެބަކުރޭ.\nފެބުރުއަރީ 10, 2021 12:41\nތިޔައީ ހުޅަނގުގެ ވެކްސިން ވިއްކަން ލާރިދީގެން ހިންގާ ޕުރޮޕެގެންޑާ، ތިޔަ ވެކްސިން އެތައް ގައުމެއްގެ 50 މިލިއަނެއްހާމީހުން ޖަހައިފި، މީހަކު މަރުވެގެނެއްނޫޅޭ.\nފެބުރުއަރީ 10, 2021 13:09\nމީކީވަކިޗައިނާވީމަކަނޫން ވަގުތު އިންގެނެސްދީފައެވަނީ ހަގީގީލިޔުމެއް އެމައުލޫމާތު އެބަހު ރި އެހެން މީޑިޔާތަކުގަވެސް\nފެބުރުއަރީ 10, 2021 13:18\nތިޔަ މީހާ ގެއްލުނީތި. ކޮބާ ޖެކްމާ . މިހާރު\nފެބުރުއަރީ 10, 2021 21:32\nޖެކްމާ އުޅުނީ އަމިއްލައަށް ފިލައިގެން.\nފެބުރުއަރީ 10, 2021 14:37\nދެން އެހެން ވެކްސިންތަކުން ވާ ކަންކަންވެސް ހަމަ އެހާ ރަގަޅަށް ހަމަޖެހިލައިގެން އިނދެ ބަލާލަބަލަ. އެންމެ މޮޅު ވެކްސިނެއް އޭރުން އެނގިދާނެ.


Vishka olympahah vahdhanee!\nވިޝްކާ އޮލިމްޕަހަށް ވައްދަނީ!\nރަވީ ފާރޫގު ޑައިރެކްޓުކޮށް އައިޝަތު ރިޝްމީ ޕްރޮޑިއުސްކުރި "ވިޝްކާ" އަކީ މި އަހަރު ތެރޭގައި ނުކުތް އެންމެ ވާދަވެރި ފިލްމުތަކުގެ ކުރީގައި ހިމެނޭ ފިލްމެކެވެ. ގިނަ ބައެއްގެ މެދުގައި މަގުބޫލު ފިލްމަކަށްވި އެވެ. ހާއްސަކޮށް ޒުވާނުންނަށެވެ. މިދިޔަ މާޗު މަހު އެ ފިލްމު ރިލީޒްކޮށް ޝްވެކް ސިނަމާގައި ގިނަ ޝޯތަކެއް ދެއްކި އެވެ. ހުރިހާ ޝޯއެއް ކަހަލަ ގޮތަކަށް ފުލް އެވެ. އެހެން ނަމަވެސް ގިނަ ބަޔަކަށް ފިލްމު ބެލުމުގެ ފުުރުސަތެއް ނުލިބުނެވެ. ބައެއް މީހުން ބޭނުންވީ އޮލިމްޕަހުގައި އެ ފިލްމު ބަލާށެވެ.\nއެ މީހުންނަށްޓަކައި ރިޝްމީ ވަނީ އޮލިމްޕަހުގައި ވިޝްކާ ފިލްމު އަޅުވާނެ ތާރީހު އިއުލާނުކޮށްފަ އެވެ. އެއީ މި މަހުގެ 30 ވަނަ ދުވަހެވެ. އިތުރު ޝޯ އެއް އެޅުވުމާމެދު އޭނާގެ ހިޔާލު ހުރީ ތަރުހީބު ލިބޭ ވަރަކަށް ބަލާފައި އަޅުވާށެވެ. ކުރިންވެސް ރިޝްމީ ވަނީ އޮލިމްފަހުގައި ފިލްމު އަޅުވާނެ ކަމަށް ބުނެފަ އެވެ.\nވިޝްކާ ނުބަލާ މީހުން އޮލިމްޕަހާއި ދިމާލަށް ދުއްވައިގަންނާނެ ކަމެެއް ނެތެވެ. ރިޝްމީ ބުނީ ޓިކެޓު ޑެލިވަރީ ކޮށްދޭނެ ކަމަށެވެ. ވިޝްކާގެ ޓިކެޓް ގަތުމަށް 9119559 ނަމްބަރަށް ގުޅާލުމުން ޓިކެޓު ގެންގޮސްދޭނެ އެވެ. އަދި މި މަހުގެ 20 އިން ފެށިގެން އޮލިމްޕަސް ކައުންޓަރުން ވެސް ލިބޭނެ އެވެ. ޓިކެޓެއްގެ އަގަކީ 100 ރުފިޔާ އެވެ.\nވިޝްކާގެ ޓްރެއިލާ. -


"Love Bites" Ge Nishaan Dhuhvaalumah Avahah Mikan Kohlaa\nމާރޗް 28, 2018 167 0\n“ލަވް ބައިޓް”ގެ ނިޝާން އަވަހަށް ދުއްވާލުމަށް މިކަންކޮށްލާ!\nހިކީ ނުވަތަ އާއްމުކޮށް ކިޔާގޮތުންނަމަ ލަވްބައިޓްއަކީ މަޑު ހަންގަނޑެއްގައި ބާރަށް ބޮސްދިނުމުން ނުވަތަ ދަށްއެޅުމުން އުފެދޭ ރަށް ކުލައިގެ ނިޝާނަށް ކިޔާނަމެކެވެ. މިއީ ދެމަފިރިން ލޯބި ކުރުމުގައި ކުރާކަމެކެވެ.\nލަވްބައިޓްސް އުފެދެނީ ބާރަށް ބޮސްދިނުމުގެ ސަބަބުން ނުވަތަ ދަތް އެޅުމުގެ ސަބަބުން ކެޕިލަރީ ކިޔާނާރެއް ބުރިވުމުގެ ސަބަބުން އެހިސާބު ހުންނަ ޓިޝޫތަކަށް ލޭގެ އަސަރު ކުރުމުންނެވެ. މިއީ އެއްވެސް ހާލެއްގައި ނުރައްކާތެރިކަމެއް ނޫނެވެ. އަދި މިއީ އަމިއްލައަށް ފިލާ ނިޝާނެކެވެ.\nއެހެންނަމަވެސް، ލަވް ބައިޓްސްއަކީ ފެންނަ ހިސާބެެއްގައި ހުރެއްޖެނަމަ ބޮޑުލަދެއްގައި ބެދިދާނެ ކަމެކެވެ. މިހެންވެ ގިނަ ބަޔަކު ލަވްބައިޓްސް އަވަހަށް ދާނެ ގޮތެއް ހޯދަން ބޭނުންވެއެވެ. ތިރީގައި މިވަނީ އެކަން ކުރެވިދާނެ ބައެއް ގޮތްތަކެވެ.\nއައިސް ކިއުބް އެނިޝާން ހުރި ސަރަހައްދުގައި ޖައްސާށެވެ.\nއައިސް ކިއުބް ޖެއްސުމުގެ ސަބަބުން ހަލާކުވެފައިވާ ކެޕިލަރީސްތަކުން ލޭ މަނާކޮށްދެއެވެ. އަދި އަވަހަށް ލަވްބައިޓްގެ ނިޝާން ފޮހެލަން ބޭނުންނަމަ ގަނޑުފެން ތުވާޔެއް ކަހަލަ ފޮތިގަނޑަކަށްލާ އެނިޝާން ހުރި ސަރަހައްދުގައި ޖައްސާށެވެ. ގިނައިން ޖެއްސި ވަރަކަށް އެދިއުން އަވަސް ވާނެއެވެ.\nދަތް އުގުލާ ބުރުސް ބޭނުން ކުރާށެވެ.\nދަތް އުގުރާ ބުރުސް އެނިޝާން ހުރި ސަރަހައްދުގައި ހާކާށެވެ. މިހެން ހެދުމުގެ ސަބަބުން އެހިސާބުގައި ލޭ ދައުރުވުމަށް އެހީތެރިވެދޭނެއެވެ. 15 ވަރަކަށް މިނެޓް ވަންދެން މިގޮތަށް ކަންތައް ކުރާށެވެ. ނަތީޖާ ފެންނާނެއެވެ. ބުރުސް އެހާ ބާރަށް ނުކާތާށެވެ. ނޫނީ އެނިޝާން އިތުރަށް ބޮޑުވެދާނެއެވެ.\nރަތްވެފައިވާ ސަރަހައްދު މަސާޖް ކުރާށެވެ. މިހެން ހެދުމުގެ ސަބަބުން ރަތްކަން ފިލައިފާނެއެވެ. އަދި މަސާޖް ކުރުމުގައި ޒައިތޫނި ތެޔޮފަދަ ތެޔޮއެއް ބޭނުން ކުރެވިދާނެއެވެ


"Vishka" ge massala Civil Courtah balaigenfi | Mihaaru\n06 މާޗް 2017 - 11:327comments\nކޯޓްގެ އޮފިޝަލަކު ވިދާޅުވީ "ވިޝްކާ" ގެ މައްސަލަ ކޯޓަށް އިއްޔެ ހުށަހެޅުމުން މައްސަލަ ބަލައިގެންފައިވާ ކަމަށާއި ކޯޓްގެ ޑިސްޕިއުޓް ރިޒޮލިއުޝަން ސެކްޝަނުން އެ މައްސަލަ ކުރިއަށް ގެންދާނެ ކަމަށެވެ. ދައުވާގައި ހިމެނޭ ފަރާތްތައް ކޯޓަށް ހާޒިރުކޮށް މަޝްވަރާކޮށްގެން ހައްލު ހޯދާ ޑިސްޕިއުޓް ރިޒޮލިއުޝަން ސެންޓަރުން މައްސަލަ ޝަރީއަތަށް ފޮނުވާނީ ވާހަކަ ދައްކައިގެން ހައްލެއް ނުލިބިއްޖެ ނަމަ އެވެ.\nކޮކޯ ހަސަން ބުނެފައި ވަނީ އަބްދުﷲ ވިޝާމް ލިޔުނު "ވިޝްކާ" ގެ ވާހަކަ އާއި އޭގެ ސްކްރިޕްޓް ލިޔުނު މަހުދީ އަހުމަދާ އެކު ހަދާފައިވާ އެއްބަސްވުންތަކުން "ވިޝްކާ" އަކީ އޭނާގެ އެއްޗެއްކަން ސާބިތުކޮށްދެވޭނެ ހެކި އެބަހުރި ކަމަށެވެ.\nސިވިލް ކޯޓަށް މައްސަލަ ހުށަހެޅުމުގެ ކުރިން ހަސަން "ވިޝްކާ" ގެ މައްސަލަ ފުލުހުންނަށް ވެސް ހުށަހެޅި އެވެ. ނަމަވެސް މިއީ މަދަނީ މައްސަލައެއް ކަމަށާއި އެހެންވެ އެ މައްސަލަ ބެލޭނީ ކޯޓަށް ކަމަށް ފުލުހުން ވަނީ ބުނެފަ އެވެ.\nމި މައްސަލާގައި އެ ފިލްމުގެ ޕްރޮޑިއުސަރު/ބަތަލާ ރިޝްމީ ރަމީޒް ބުނީ "ވިޝްކާ" އަކީ ކޮކޯ ހަސަންގެ އެއްޗެކޭ ބުނެވޭނެ އެއްވެސް ޖާގައެއް ނެތް ކަމަށާއި ފިލްމު ނިންމާފައި އޮތީ އޭނާގެ އެއްވެސް ހިއްސާއެއް ނެތި ކަމަށެވެ. ރިޝްމީ ޕްރޮޑިއުސް ކުރި ފުރަތަމަ ފިލްމާ ބެހޭ ގޮތުން އޭނާ ބުނީ "ވިޝްކާ" އަކީ އޭގެ ވާހަކަ ލިޔުނު މީހާ އާއި ސްކްރިޕްޓް ލިޔުނު މީހާ އަށް ފުލް ޕޭމަންޓް ދީފައި އޭނާ ގަނެފައި އޮތް އެއްޗެއް ކަމަށެވެ. އެހެންވެ އޭގެ މިލްކުވެރި ކަމަށް އެހެން މީހަކަށް ދައުވާ ނުކުރެވޭނެ ކަމަށް ބުންޏެވެ.\nޝްވެކް ސިނަމާގައި ބުދަ ދުވަހު ހަވީރު "ވިޝްކާ" ޕްރިމިއާ ކުރުމަށް ވާންޖެހޭ އެންމެ ފަހުގެ ތައްޔާރީތައް މިހާރު އަންނަނީ ވަމުންނެވެ.\nރިޝްމީ މިއަދު ބުނީ ތާވަލް ކުރެވިފައިވާ ގޮތަށް "ވިޝްކާ" ގެ ޕްރިމިއާ ކުރިއަށް ދާނެ ކަމަށެވެ.\n"ހަވީރު ރެޑް ކާޕެޓް އިވެންޓް މި ބާއްވަނީ މީޑިއާތަކާއި ފިލްމުގައި މަސައްކަތްކޮށްފައިވާ އެކި ފަރާތްތަކުގެ އިތުރުން ފިލްމަށް އެކި ގޮތްގޮތުން އެހީތެރިވެ ދީފައިވާ ފަރާތްތަކާއި ހާއްސަ އިންވައިޓީސްތަކަށް،"ރިޝްމީ ބުންޏެވެ. "ދެން ހަމަ އެ ރޭ ފިލްމުގެ ފުރަތަމަ ދެ ޝޯ އޮންނާނެ."\nމި މަހުގެ 16 އާ ހަމައަށް ޝްވެކްގައި "ވިޝްކާ" ގެ ޝޯތައް ކުރިއަށް ގެންދަން ވަނީ ހަމަޖެހިފަ އެވެ.\n"އެކަމަކު ފިލްމަށް ތަރުހީބު ލިބޭ ވަރަކުން ޝޯތައް އިތުރުވެގެން ވެސް ހިނގައި ދާނެ،" ރިޝްމީ ބުންޏެވެ. "އަދި އަންނަ ހަފުތާ އިން ފެށިގެން ރަށްރަށުގައި ވެސް ފިލްމް ދައްކަން ފަށާނެ."\n"ވިޝްކާ" އަކީ ރަވީ ފާރޫގް ޑައިރެކްޓްކޮށް، ރިޝްމީއާ އެކު މުހިއްމު ރޯލެއް ވެސް ކުޅެފައިވާ ފިލްމެކެވެ. މި ކްރައިމް ތުރިލާގެ މުހިއްމު ރޯލަކުން އަހުމަދު ސައީދު ވެސް ފެނިގެން ދާނެ އެވެ.


MNDF siyaasee nufoozun ekkibaa kurevijje: Defence Minister - vNews.mv\nޑީފެންސް މިނިސްޓަރ މާރިޔާ އަހުމަދު ދީދީ\nއެމްއެންޑީއެފްއަކީ ސިޔާސީ ނުފޫޒުން އެއްކިބާވެފައިވާތަނަކަށް ހެދިއްޖެ: މާރިޔާ\nހުސައިން ވަސީމް Male' | 04 December 2019, 19:33\nއެމްއެންޑިއެފްއަކީ ސިޔާސީ ނުފޫޒުން އެއްކިބާވެފައިވާތަނަކަށް ވޭތުވެދިޔަ އެއް އަހަރުތެރޭ ހެދިފައިވާ ކަމަށް ޑިފެންސް މިނިސްޓަރ މާރިޔާ އަހުމަދު ދީދީ ވިދާޅުވެއްޖެއެވެ.\nވީޓިވީން ގެނެސްދޭ އިންޑެޕްތު ޕްރޮގްރަމްގައި ވާހަކަފުޅު ދައްކަވަމުން ޑިފެންސް މިނިސްޓަރ މާރިޔާ ވިދާޅުވީ، ވޭތުވެދިޔަ އެއް އަހަރުތެރޭގައި ގައުމީ ދިފާއީ ބާރުން ގައުމުގެ ސަލާމަތާ ރައްކާތެރިކަމަށް ގިނަ ކަންތައްތަކެއް ހާސިލް ކުރެވިއްޖެ ކަމަށެވެ.\nއެގޮތުން އެންމެ މުހިންމު ކަމެއްގެގޮތުން ގައުމީ ދިފާއީ ބާރަކީ ސިޔާސީ ނުފޫޒުން އެއްކިބާވެ މަސައްކަތްކުރާ ތަނަކަށް ހެދިފައިވާ ކަމަށް ވިދާޅުވިއެވެ.\nއެމްއެންޑީއެފްގެ މަސައްކަތްތަކާއި އޮފިސަރުން މަސައްކަތް ކުރަންވީގޮތް ލިޔެ ވަކި ގަވާއިދުތަކެއް ހެދިފައިވާ ކަމަށާއި ނުފޫޒުން އެއްކިބާވެ މިނިވަންކަމާއިއެކު މަސައްކަތްކުރެވޭނެ މާހައުލެއް ޑިފެންސް ފޯސްގައި ގާއިމް ކުރެވިއްޖެ ކަމަށް މާރިޔާ ވިދާޅުވިއެވެ.\nމާރިޔާ ވިދާޅުވީ ރާއްޖެއާކީ ގުދުރަތީ ގޮތުން ގިނަ ގޮންޖެހުންތަކެއް ހުރި ގައުމެއް ކަމަށާ ގިނަ ގޮންޖެހުންތަކަކާއި ވޭތުވެދިޔަ އަހަރު ކުރިމަތިލާން ޖެހުނު ކަމަށެވެ.\nއެގޮތުން ސެޕްޓެމްބަރު މަހު ހިނގާދިޔަ ބޮޑު އަލިފާނުގެ ދެހާދިސާއިން އަރައިގަތުމަށް ކުރަން ޖެހުނު ކަންތައްތަކާއި އޭވިއޭޝަން ސެކިއުރިޓި ވަރުގަދަކުރަން ކުރި މަސައްކަތަތް އެކަމަނާ ފާހަގަ ކުރެއްވިއެވެ.\nއެގޮތުން މީހުން އުޅޭތަންތަނުގައި ކެމިކަލް ރައްކާކުރުމަށް ވަކި ހާއްސަ ގަވާއިދުތަކެއް ހަދާ ކެމިކަލް ގުދަންތައް މާލެއިން ބޭރުކުރުމަށް މަސައްކަތް ފަށާފައިވާކަން ފާހަގަކުރެއްވިއެވެ. އަދި ވިޔަފާރިވެރިންނާއި ރައްޔިތުންގެ އެއްބާރުލުމާއެކު އެގާނޫނު ތަންފީޒުކުރަން ފަށާފައިވާ ކަމަށް މާރިޔާ ވިދާޅުވިއެވެ.\nމާރިޔާ ވިދާޅުވީ ނޭޝަނަލް ކައުންޓަރ ޓެރަރިޒަމް ސެންޓަރުގެ އެކްޝަން ޕްލޭން ތައްޔާރުކޮށް ޓެރަރިޒަމްގެ އަމަލުތަކާއި ހައްދުފަހަނައަޅާ ދިއުމުގެ އަމަލުތައް ހުއްޓުވުމަށް ވެސް ގިނަ މަސައްކަތަކެއް ވޭތުވެދިޔަ އަހަރު ތެރޭގައި ކުރެވުނު ކަމަށެވެ.


Dhiraagu Tv ah star channel thah thaaraf kohffi – Iru\nދިރާގު ޓީވީއަށް ސްޓާ ޗެނަލްތައް ތައާރަފުކޮށްފި\nމިއަދުން ފެށިގެން ދިރާގު ޓީވީގެ ކަސްޓަމަރުންނަށް ސްޓާ އިންޑިޔާ ނެޓްވޯކްގެ މަޝްހޫރު ހުރިހާ ޗެނަލްތައް ބަލާލެވޭނެއެވެ. އޭގެ ތެރޭގައި ސްޓާ ޕްލަސް، ސްޓާ ގޯލްޑް، ސްޓާ ބާރަތް، ސްޓާ ޖަލްޝާ، ސްޓާ ވިޖޭ އަދި އޭޝިއާނެޓް ހިމެނެއެވެ.\nސްޓާ ޗެނަލްތަކުގެ މަޝްހޫރު ޓީވީ ޑްރާމާ ސިލްސިލާތަކާ، ރިއަލިޓީ ޝޯތަކާއި އެންމެ ފަހުގެ ބޮލީވުޑް ބްލޮކްބަސްޓާ ފިލްމްތައް ދިރާގު ޓީވީއަށް އަންނާނެ ދުވަހަކަށް އިންތިޒާރުކޮށްގެން ތިބި ހުރިހާ ފޭނުންނަށް މިއަދު ވެގެންދާނީ ވަރަށް އުފާވެރި ދުވަހަކަށެވެ. އަދި ހާއްސަކޮށް ކޮވިޑް-19ގެ ސަބަބުން މެދުކެނޑިފައިވާ ސްޓާ ޕްލަސް އަދި ސްޓާ ބާރަތްގެ ޑްރާމަ ސިލްސިލާތައް އަންނަ ހަފުތާގެ ހޯމަ ދުވަހުން ފެށިގެން އަލުން ފެށުމުގެ އުފާވެރި ހަބަރާއެކު މިކަން ވެގެންދާނީ ދިރާގު ޓިވީ އަދި ސްޓާ ނެޓްވޯކްގެ ފޭނުންގެ ދިގު އިންތިޒާރުގެ ފޮނި ނިމުމަކަށެވެ.\nސްޓާ ނެޓްވޯކް ދިރާގު ޓީވީއަށް އައުމާ ގުޅިގެން ދިރާގު ޗީފް މާކެޓިން އޮފިސާ މަހްމޫދް ދަސާ ވިދާޅުވިގޮތުގައި ދިރާގު ޓީވީއަށް ސްޓާ ނެޓްވޯކްގެ ޗެނަލްތައް އައުމަކީ ވަރަށް އުފާކުރާ ކަމެއްކަމަށެވެ. ސަބަބަކީ ސްޓާގެ ޗެނަލްތަކަކީ ދިވެހިންގެ މެދުގައި ވަރަށް މަގުބޫލު ޗެނަލްތަކަކަށްވެފައި، ސްޓާ ނެޓްވޯކްފަދަ ބޮޑު ޗެނަލަކާ ގުޅުމުން ދިރާގު ޓީވީން ކަސްޓަމަރުންނަށް ފޯރުކޮށްދޭ ކޮންޓެންޓް އިތުރަށް މުއްސަނދިވެ ތަރައްގީވާނެ ކަމަށް ގަބޫލުކުރެވޭތީއެވެ. މަހުމޫދު އިތުރަށް ވިދާޅުވި ގޮތުގައި، މި ކޮލާބޮރޭޝަންގެ ސަބަބުން ދިރާގު ކަސްޓަމަރުންނަށް މުނިފޫހިފުލުވުގައި އިތުރު ކުރިއެރުމާއި ފާގަތިކަން ލިބިގެންދާނެ ކަމަށް އުންމީދު ކުރާކަމަށެވެ.\nރައްކާ ރޯޑް ސޭފްޓީ ރަންގައި 800 އަށްވުރެ ގިނަ މީހުން ބައިވެރިވެއްޖެ\nމިކަމާ ގުޅިގެން ސްޓާ އިންޑިޔާގެ ސްޕޯކްސްޕާސަން ވިދާޅުވިީ ދިރާގުޓީވީ އާ ގުޅިގެން ރާއްޖޭގެ ބޮޑު ސަރަހައްދަކަށް ސްޓާ ގެ ޗެނަލްތައް ފޯރުކޮށްދެވުމަކީ ވަރަށް އުފާކުރާކަމެއް ކަމަށާއި ދިރާގު ޓިވީ ކަސްޓަމަރުން ސްޓާ އިން ފޯރުކޮށްދޭ ޗެނަލްތަކާއި، ބޮލްކްބަސްޓާ ފިލްމުތަކުގެ އިތުރުން ޑްރާމާ ސިލްސިލާތަކަކީ ދިވެހިން ގަޔާވާ އަދި ކަމުދާނެ ޕްރޮގުރާމްތަކަށް ވެގެންދާނެކަމަށެވެ.\nދިރާގު ޓީވީ ގައި 100 އަށް ވުރެ ގިނަ ޗެނަލް ހިމެނޭ އިރު މިއީ ރާއްޖޭގައި ދެވޭ ފުރަތަމަ އައިޕީޓީވީގެ ހިދުމަތެވެ. ރާއްޖޭގެ %73 ގޭބިސީއަކަށް މިހާރު ޓީވީ އިން ހިދުމަތް ދޭ އިރު އޭގެ ތެރޭގައި 53 ރަށް ހިމެނެ އެވެ.


Kunfunithah Privatize kuraa gavaaidhu thah mi mahu nimeyne\nކުންފުނިތައް ޕްރައިވެޓައިޒް ކުރަން ބޭނުންވާ ގަވައިދުތައް މިމަހު ނިމޭނެ\nސަރުކާރުގެ އެންމެ ބޮޑު އެއް ކުންފުނި އެސްޓީއޯ. ކުންފުނިތައް ޕްރައިވެޓައިޒް ކުރުމާ ގުޅޭ ގަވައިދުތައް މިމަހު ނިންމާލުމަށް ދަނީ ތައްޔާރުވަމުން -- ފޮޓޯ: އަވަސް\nސަރުކާރު ހިއްސާވާ ކުންފުނިތައް ޕްރައިވެޓައިޒް ކުރުމާ ގުޅޭ ގަވާއިދުތަކާއި އުސޫލުތައް ހެދުމުގެ މަސައްކަތް މި މަހުގެ ނިޔަލަށް ނިންމާލެވޭނެ ކަމުގައި ނިންމާލެވޭ ކަމަށް ޕްރައިވެޓައިޒޭޝަން އެންޑް ކޯޕަރަޓައިޒޭޝަން ބޯޑް (ޕީސީބީ) އިން ބުނެފި އެވެ.\nއަވަސްއިން މިއަދު ދެންނެވި ސުވާލަކަށް ޖަވާބު ދެއްވަމުން ޕިސީބީގެ ނައިބް ރައީސް އާސިމް މުހައްމަދު ވިދާޅުވީ ސަރުކާރު ހިއްސާވާ ކުންފުނިތައް ޕްރައިވެޓައިޒް ކުރުމާ ގުޅޭ ގަވާއިދުތަކާއި އުސޫލުތައް ދުރާލައި ހަދާފައި ހުރުން އެއީ އެ ބޯޑުން ކޮށްފައި ހުރުން މުހިއްމު މަސައްކަތަކަށް ވާނެ ކަމަށެވެ. ކަމާ ގުޅޭ ބައެއް ގަވައިދުތައް ކުރިންވެސް ހުރިއިރު އެފަދަ ގަވައިދުތައް އިސްލާހުކޮށް އާ ގަވައިދުތަކާއި އާ އުސޫލުތައް ހެދުމަކީ ވެސް ބޯޑުން ކުރަންޖެހޭ ކަމެއް ކަމަށް ފެނިގެން ގަވައިދުތަކެއް ހަދަނީ ކަމުގައިވެސް ވިދާޅުވި އެވެ.\n"ނަމަވެސް ބޯޑުގެ މި މަސައްކަތަކީ ސަރުކާރުން ކުންފުނިތައް ޕްރައިވެޓައިޒްކުރަން ނިންމި ނިންމުމާއި ގުޅިގެން ކުރެވޭ މަސައްކަތެއް ނޫން ކަން ވެސް މިފުރުސަތުގައި ފާހަގަކޮށްލަން،" އާސިމް ވިދަޅުވި އެވެ.\nސަރުކާރު ހިއްސާވާ ކުންފުނިތަކެއް ޕްރައިވެޓައިޒް ކުރުމުގެ މަސައްކަތް ފެށުމަށް ތައްޔާރުވަމުންދާ ކަމަށް ސަރުކާރުން ހާމަކޮށްފައިވީ ނަމަވެސް އެކަމުގައި ޕީސީބީއާ އަދި އެއްވެސް މަޝްވަރާއެއް ކޮށްފައި ނުވާ ކަމުގައި އާސިމް ވިދާޅުވި އެވެ. ސަރުކާރުން އެކަމުގެ މަޝްވަރާތައް ޕީސީބީއާ ކުރާނީ ކުންފުނިތައް ޕްރައިވެޓައިޒް ކުރުމުގައި ސަރުކާރުން ގޮތްތަކެއް ނިންމުމަށްފަހު އެކަން ތަންފީޒު ކުރާ މަރުހަލާ އަށް އައުމުން ކަމުގައިވެސް ވިދާޅުވި އެވެ.\n"ޕްރައިވެޓައިޒޭޝަން ބޯޑަކީ މިފަދަ [ޕްރައިވެޓައިޒް ކުރުމުގެ] އެއްވެސް ނިންމުމެއް ނިންމަ ފަރާތެއް ނޫން. ޕްރައިވެޓައިޒޭޝަން ބޯޑަކީ ގަވާއިދުތަކާއި އުސޫލުތަައް ހަދައި ރެގިއުލޭޓް ކުރާ ފަރާތް ވީމާ އަޅުގަނޑުމެން މިދަނީ ކަމާ ގުޅޭ އުސޫލުތައް ހަދަމުން،" އާސިމް ވިދާޅުވި އެވެ.\nސަރުކާރު ހިއްސާވާ ބައެއް ކުންފުނިތަކަކީ މާލީ ގޮތުން ބޮޑެތި ގޮންޖެހުންތަކަކާ ކުރިމަތިވެ ދަރަނިވެރިވެފައިވާ ކުންފުނިތަކަކަށް ވާތީ ކުންފުނިތައް ޕްރައިވެޓައިޒް ކުރުމަކީ މިވަގުތު ކުރުން ރަނގަޅުކަމެއްތޯ ސުވާލުކުރުމުން އާސިމް ވިދާޅުވީ ސަރުކާރުގެ ކުންފުންޏެއް ޕްރައިވެޓައިޒް ކުރާނަމަ އެންމެ ފުރަތަމަ ވެސް އާންމުންގެ މަސްލަހަތާއި އެ ކުންފުންޏަކާ ގުޅިފައިވާ މިންވަރެއް ސަރުކާރުން ބަލައި ވަޒަންކުރާނެ ކަމަށް ގަބޫލުކުރައްވާ ކަމަށެވެ. ކުންފުންޏެއް ޕްރައިވެޓައިޒް ކޮށްގެން ފައިދާއެއް ނުވާ ހާލަތެއްގައި އަދި ފައިދާ ނުވާ ކުންފުންޏެއް ޕްރައިވެޓައިޒް ކުރަން ހުޅުވާލާނެ ކަމަށް ނުބެލެވޭ ކަމުގައިވެސް ވިދާޅުވި އެވެ.\nސަރުކާރު ހިއްސާވާ ކުންފުނިތަކުގެ ތެރެއިން ބައެއް ކުންފުނިތައް މިއަހަރުގެ ތެރޭގައި ޕްރައިވެޓައިޒް ކުރާނެ ކަމުގައި ފިނޭންސް މިނިސްޓަރު އިބްރާހީމް އަމީރު ވަނީ ވިދާޅުވެފަ އެވެ. އެކަމަކު ޕްރައިވެޓައިޒް ކުރަން ނިންމާފައިވާ ކުންފުނިތަކާއި އަދި އެ މަސައްކަތް ރަސްމީކޮށް ފަށައިގަނެވޭނެ ވަކި ތާރީހެއް ވިދާޅުވެފައެއް ނުވެ އެވެ.\nސަރުކާރު ހިއްސާވާ ކުންފުނިތަކުގެ ގޮތުގައި ފިނޭންސް މިނިސްޓްރީގެ ވެބްސައިޓްގައި ހިމަނާފައިވަނީ 32 ކުންފުންޏެކެވެ. މީގެތެރެއިން ހަތަރު ކުންފުނި ފިޔަވާ ބާކީ އޮތް 28 ކުންފުންޏަކީ ސަރުކާރުގެ މެޖޯރިޓީ ހިއްސާ އޮތް ކުންފުނިތަކެވެ. އަދި 22 ކުންފުންޏަކީ ސަރުކާރުގެ 100 ޕަސަންޓް ހިއްސާވާ ކުންފުނިތަކެވެ.\nރައީސް އޮފީސް ފިނޭންސް މިނިސްޓްރީ ޕީސީބީ


Eh Faharaa2Meehunnah Verikan Nukureveyne: Rozaina | Hathaavees\nގައުމެއްގެ ވެރިކަން އެއް ފަހަރާ ދެ މީހުންނަށް ނުކުރެވޭނެ ކަމަށާއި އެކަން ކުރަން އުޅޭ ކަމަށްވާ ނަމަ ނިކުންނާނީ ހުސް ގޯސް ކަމަށް ރައްޔިތުން މަޖިލީހުގެ އައްޑޫ މީދޫ ދާއިރާގެ މެންބަރު ރޮޒައިނާ އާދަމް ވިދާޅުވެއްޖެއެވެ.\nރޮޒައިނާ ކުރެއްވި ޓްވީޓެއްގައި މިއަދު ވިދާޅުވީ އޭނާއަކީ އެމްޑީޕީ "ފުނޑަން" މަސައްކަތް ކުރާ މީހެއް ނޫން ކަމަށާއި އަދި ޕާޓީ "ފުނޑަން" އޭނާ ކޮށްފައިވާ އެއްވެސް ކަމެއް ނޯންނާނެ ކަމަށެވެ. އޭނާ ކަހަލަ ނިކަމެއްޗަކަށް ޕާޓީ "ނުފުނޑޭނެ" ކަމަށާއި އެކަން ކުރެވޭނީ ބޮޑުންނަށް ކަމަށްވެސް ރޮޒައިނާ ވިދާޅުވިއެވެ.\nއޭނާ ވިދާޅުވީ އެއްޗެއް ބުނާއިރަށް ޑީއާރްޕީގައި އޭނާ އުޅުނު ވާހަކަތައް ކިޔާނެ ކަމަށެވެ. ނަމަވެސް ވޭތުވެދިޔަ ހަތް އަހަރުގެ ތެރޭގައި ހުދު އޭނާވެސް އެމްޑީޕީ ކުރިއެރުވުމަށް މަސައްކަތްތަކެއް ކޮށްފައި ހުންނާނެ ކަމަށާއި ވާރެއާ އަވީގައި އެ މަސައްކަތް އޭނާ ކޮށްފައިވާނެ ކަމަށް ރޮޒައިނާ ވިދާޅުވިއެވެ. އެމްޑީޕީ އަކީ އެޕާޓީގެ ހުރިހާ މެންބަރުންގެ ވެސް ޕާޓީ އެއް ކަމަށާއި ޕާޓީގައި ހިނގާ ކަންކަމަށް ހުރިހާ މެންބަރުންނަށް ވެސް ގޮތް ކިޔޭނެ ކަމަށް ރޮޒައިނާ ވިދާޅުވިއެވެ.\nބައެއް މީހުންނަށް އެމްޑީޕީ އަކީ ވަކި މީހެއް ނުވަތަ ވަކި އާއިލާއެއްގެ އެއްޗެއް ގޮތަށް ސިފަވާ ކަމަށާއި ނަމަވެސް ސިޔާސީ ޕާޓީއެއް އެގޮތަށް އިލެކްޝަންސް ކޮމިޝަނުގައި ރަޖިސްޓްރީ ކޮށްފައި ނޯންނާނެ ކަމަށް ރޮޒައިނާ ވިދާޅުވިއެވެ. އެޕާޓީގެ ކޮންމެ މެންބަރަކަށްވެސް ހައްގުތަކެއް ލިބިގެންވާ ކަމަށް އޭނާ ވިދާޅުވިއެވެ. ބަޔަކު ކިތަންމެ ރުޅި އައި ނަމަވެސް އެ ހައްގުތަކުގެ ބޭނުން ކުރާނަން ކަމަށް ރޮޒައިނާ ވިދާޅުވިއެވެ.\nއެމްޑީޕީގެ އަސާސީ ގަވާއިދުން އެމްޑީޕީގެ ލީޑަރު ވަރަށް ސާފު ކަމަށާއި އެމްޑީޕީގެ ޕީޖީ ގަވާއިދުން ޕީޖީ ލީޑަރު އަމަލުކުރަންވީ ގޮތް ވަރަށް ސާފު ކަމަށް ރޮޒައިނާ ވިދާޅުވިއެވެ.\n"ޕާޓީގެ ނިންމުންތައް ނިންމަންޖެހޭ ގޮތް ލިޔެފައި އޮވޭ. އަޅުގަނޑެއް މަސައްކަތެއް ނުކުރާނަން ރައްޔިތުންނަށް ގެއްލުންވާ ގޮތަކަށް. އަދި މީހަކު ބުނާހާ ގޮތަކަށްވެސް. ބަޔަކަށް އެހެން ބަލައި ނުގަނެވުނަސް ހެޔޮ،" ރޮޒައިނާ ވިދާޅުވިއެވެ.\nރޮޒައިނާ މިފަދައިން ވިދާޅުވިއިރު އިކޮނޮމިކް މިނިސްޓަރު ފައްޔާޒު އިސްމާއިލްގެ އިތުބާރު ނެތްކަމުގެ މައްސަލައެއް ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު އިސްވެ ހުންނަވައިގެން އަންނަނީ ކުރައްވަމުންނެވެ. ރޮޒައިނާ ވަނީ ފާޅުގައި އެކަމަށް ދެކޮޅު ހައްދަވާފައެވެ. އަދި އޭނާ ހުންނެވީ މިނިސްޓަރު ފައްޔާޒާ އެކުގައި ކަމަށް ވިދާޅުވެ އޭނާ ވަނީ ވާހަކަދައްކަވާފައެވެ.\nPrevious ޓޫރިޒަމް މިނިސްޓްރީން ކޮވިޑަށް 26 މިލިއަން ހަރަދުކުރި، ގިނައީ މެންޑޭޓާ ގުޅުންނެތް ކަންކަން: އޮޑިޓް\nNext ރައީސް ޔާމީނަށް ޖަލުން ލިބޭ ހިދުމަތްތައް އިތުރު ކުރުމަށް މަޝްވަރާއެއް ނުކުރަން: އިދިކޮޅު


ރޮނާލްޑޯ މެންޗެސްޓަރ ޔުނައިޓެޑަށް ...؟\nރެއާލް މެޑްރިޑާއި ޕޯޗުގަލް ތަރި ކްރިސްޓިއާނޯ ރޮނާލްޑޯ ގެނައުމަށްޓަކައި މެންޗެސްޓާ ޔުނައިޓެޑުން ރެކޯޑް ފީއެއް ރެއާލް މެޑްރިޑަށް ހުށަހަޅަން ތައްޔާރުވެފައިވާކަމުގައި މީޑިއާ ރިޕޯޓްތައް ބުނެފި އެވެ.\nޔުނައިޓެޑުން މީގެ ކުރިން އަލްވާރޯ މޮރާޓާ ގަތުމަށް ރެއާލް މެޑްރިޑާ އެކު ގާތްގަނޑަކަށް 80 މިލިއަން ޔޫރޯ އަށް ވަނީ އެއްބަސްވެފަކަމަށް ރިޕޯޓްތަށް ބުނެއެވެ. އެހެން ނަމަވެސް ސުޕަސްޓާ ރޮނާލްޑޯ ރެއާލް ދޫކޮށްލަން ނިންމާފައިވާކަމުގެ ޚަބަރުތަށް މީޑިއާގައި ފެރެން ފެށުމާއި އެކު ހުރިހާ ކަމެއް މި ވަނީ ބަދަލުވުމުގެ މަގުމަތީގަ އެވެ.\nމީޑިއާ ރިޕޯޓްތަށް ބުނާގޮތުގައި ޔުނައިޓެޑުން ދެން މަސައްކަތް ކުރާނީ މޮރާޓާ އާއި ރޮނާލްޑޯ ގަތުމަށެވެ. އެގޮތުން 210 މިލިއަން ޔޫރޯގެ އަގަކާއި އެކު ޔުނައިޓެޑުން ނިންމާފައިވަނީ އެޓީމުގެ ގޯލްކީޕަރ ޑެހެއާ ވެސް ދޭން ކަމަށް ރިޕޯޓްތަށް ބުނެއެވެ.\nޑެހެއާ އަކީ ރެއާލްއިން މީގެ ކުރިންވެސް ހޯދަން މަސައްކަތް ކޮށްފައިވާ ކުޅުންތެރިއެކެވެ. އެހެން ކަމުން ޑެހެއާ ވަގެންދާނީ ރެއާލްއަށް މުހިންމު ކުޅުންތެރިއެއްގެ ގޮތުގައެވެ.\nރިޕޯޓްތަށް މިހެން ބުނަމުންގެންދާއިރު ރޮނާލްޑޯ ގަންނަން ބޭނުންނަމް ކޮންމެ ޓީމަކުންވެސް 400 މިލިއަން ޔޫރޯ ދައްކަން ޖެހޭނެއެވެ. އެއީ ރޮނާލްޑޯ ރެއާލްއާ އެކު ހަދާފައިވާ އެއްބަސްވުން އުވާލެވޭނީ އެވަރު ދީގެން ކަމުގައި އެކުލަބުން ހާމަކޮށްފައި ވުމާއި ގުޅިގެންނެވެ.\nއެހެންނަމަވެސް ރޮނާލްޑޯގެ ރުހުމުގައި ކްލަބް ބަދަލުކުރާނަމަ މެޑްރިޑުން އެއަގު ކުޑަކޮށްދޭނެ ކަމަށާއި މެޑްރިޑުން 130 މިލިއަން ޔޫރޯ އަށް އޭނާ ވިއްކާލުމުގެ ފުރުސަތު އެބައޮތް ކަމަށް އެގައުމުގެ މީޑިއާއި ރިޕޯޓް ކުރެއެވެ.